P V Shajikumar | | കാലിച്ചാംപൊതി: 2011\nഞാന് ഞാനെന്ന ഭാവങ്ങളേ...\nചന്ദ്രിക ആഴ്ചപ്പതിപ്പില് (നവംബര് 21-28, 2011) വന്ന വലിയ ചോദ്യങ്ങളും ചെറിയ ഉത്തരങ്ങളും. ചോദ്യങ്ങള് ചോദിച്ചത് സുരേഷ്. പറഞ്ഞത് ഞാന് തന്നെയാണെന്ന് തോന്നുന്നു..\nഗ്രാമ്യജീവിതത്തെ ആവിഷ്‌കരിക്കുന്നതില് സൂക്ഷ്മത പുലര്‍ത്തുന്ന കഥാകാരനാണ് ഷാജി കുമാര്. ദേശത്തിന്റെ ജീവിതത്തെ എഴുതുമ്പോള് മാറുന്ന കാലം, കുതറിയോടുന്ന ഗ്രാമ്യജീവിതം, അതിജീവനത്തിന്റെ വഴി തുടങ്ങിയവയൊക്കെ ഉണ്ട്. ഈയൊരു പശ്ചാത്തലത്തില് മലയാളകഥയടുടെ വര്‍ത്തമാനത്തെ വിലയിരുത്താമോ..?\nസര്‍ഗ്ഗാത്മകരചനകളില് ശക്തമായ ആവിഷ്‌കാരമാധ്യമം എന്ന നിലയില് ഇന്ന് ഏറ്റവും സജീവമായി നില്ക്കുന്നത് ചെറുകഥയാണ്, ഉസൈന്‍ബോള്‍ട്ടിനെപ്പോലെ രണ്ട് കാതം മുന്നില്. എന്.എസ്.മാധവിന്റെ തിരുത്തിലെ ചുല്യാറ്റിന്റെ കൈയ്യിലെ ഉളി പോലെ മൂര്‍ച്ച കൂടിയ പെന്‍സിലാണ് ചെറുകഥയ്ക്ക് പഥ്യം. നോവലും കവിതയുമൊക്കെ തെളിയണമെങ്കില് വീണ്ടും വീണ്ടും കുടയണം, ചിലപ്പോള് ഷര്‍ട്ടില് കറയാവും.\nകഥയിലെ നവഭാവുകത്വവും നാടോടിപാരമ്പര്യവും എങ്ങനെയാണ് കൂട്ടിയിണക്കുന്നത്..?\nമടിക്കൈ എന്ന ഇടതുപക്ഷവിശ്വാസത്തിലടിമപ്പെട്ട ഒരു ഗ്രാമത്തിലെ കാലിച്ചാംപൊതി എന്ന സ്ഥലത്ത് ജനിച്ചതിന്റേയും പല നഗരങ്ങളില് ജീവിച്ചതിന്റേയും ജീവിക്കുന്നതിന്റേയും പ്രയോജനം എഴുതുമ്പോള് കിട്ടാറുണ്ടെന്നാണ് വിശ്വാസം. തെയ്യം, കമ്മ്യൂണിസം, ഉന്മാദം, ആത്മഹത്യകള്, ദാരിദ്ര്യം, കൃഷി, ദളിതര്, ആചാരങ്ങള് തുടങ്ങിയവയുടെ സമ്പന്നമായ സംയോജനം മടിക്കൈയില് ഉണ്ട്. എഴുതാനിരുന്നാല് ഒരു നൂറ്കൂട്ടം കഥകള് വേണമെങ്കില് കണ്ടെടുക്കാന് കഴിയുന്ന ഒരു നാട്. അങ്ങനെയുള്ള അനുഭവപരിസരമുള്ള ഒരു നാടിനെ നഗരത്തില് നിന്ന് നോക്കുമ്പോള് സംഭവിക്കുന്നതാവാം അത്.\nനിലപാടില്ലാതെ കുഴങ്ങുന്ന ജീവിതം രാജാവിന്റെ മക്കളില് കാണാം. എഴുത്തില് ഈ രാഷ്ട്രീയത്തെ സ്വീകരിക്കാനെന്താണ് കാരണം.?\nസത്യസന്ധമായ നിലപാടോടെ ജീവിക്കുന്ന മനുഷ്യര് വംശനാശഭീഷണിയിലാണെന്ന സ്ഥിതിവിവരറിപ്പോര്‍ട്ടില് നിന്നാണ് രാജാവിന്റെ മക്കള് എന്ന കഥയുടെ പിറവി. നിലപാടില്ലായ്മകളുടെ ചതുപ്പുനിലത്തിലാണ് മലയാളിയുടെ നടപ്പ്. ഇടതുപക്ഷാശയങ്ങള് മുദ്രാവാക്യത്തില് ചുരുട്ടി ആകാശത്തേക്ക് വലിച്ചെറിഞ്ഞ് അടുത്ത നിമിഷം ജോല്‍സ്യന്റെയടുത്ത് പോയി മകളുടെ വിവാഹപ്പൊരുത്തം നോക്കുന്ന ഇടതുപക്ഷഅവിശ്വാസികള് ധാരളമുണ്ട് പരിചയക്കാരായി. മാതാ അമൃതാനന്ദമയി മഠത്തിന് സംഭാവന കൊടുക്കുന്ന അതേ മനോഭാവത്തോടെ പാര്‍ട്ടിഫണ്ടിലേക്ക് ഉദാരമനസ്‌കനാവാന് മലയാളിക്ക് യാതൊരു മടിയുമില്ല, എല്ലാം ശരിയാണ് മലയാളിക്ക്. കമ്മ്യൂണിസം ശരിയല്ലേ എന്നൊരാള് ചോദിച്ചാല് ശരിയാണ്. അപ്പോള് ശാഖാപ്രവര്‍ത്തനം ശരിയല്ലെന്നാണോ പറയുന്നേ എന്ന് മറുചോദ്യം വന്നാല് ഒറ്റയടിക്ക് ഉത്തരം കിട്ടും, അതും ശരിയാണ്. പണം പലിശയ്ക്ക് കൊടുക്കുന്നത് ശരിയാണ്, സ്ത്രീധനം വാങ്ങുക തന്നെ വേണം, ആത്മഹത്യ ചെയ്യുന്നത് ശരി, ബലാല്‍സംഗം ചെയ്യുന്നതില് എന്താ ഇപ്പോള് ഇത്ര വലിയ തെറ്റ്, രാഷ്ട്രീയക്കാര് അഴിമതിക്കാരാവുന്നതില് ഒരു തെറ്റുമില്ല, അങ്ങനെയങ്ങനെ തെറ്റ് ശരി എന്നൊന്നില്ല, വലിയൊരു ശരിയാണ് ജീവിതമെന്ന് തീരുമാനിക്കുകയും സമരസത്തിന്റെ റബ്ബറൈസ്ഡ് റോഡില് ജീവിതത്തിന്റെ ഇന്നോവ സുഖസുന്ദരമായി ഓടിച്ചുകൊണ്ടുപോവുകയും ചെയ്യുന്നൂ നമ്മള്. രാജാവിന്റെ മക്കള് വരുന്നത് ഇവിടെ നിന്നാണ് .\nഅപചയങ്ങളുടെ ദുരന്തഭൂമിയില് നില്ക്കുന്നവരുടെ ജീവിതം, ഉപഭോഗതാല്‍പര്യം, അധിനിവേശം എന്നിവ ബൂര്‍ഷ്വാസിയുടെ സ്‌പെല്ലിംഗിലും പഞ്ചതന്ത്രം കഥയിലുമുണ്ട്. കഥകളെ ഇങ്ങനെ രാഷ്ട്രീയവല്‍ക്കരിക്കാന് അധികമാരും തയ്യാറാവാത്തപ്പോള് നമ്മുടെ കഥാന്തരീക്ഷത്തെക്കുറിച്ച് എന്തുപറയും..?\nഉള്ളിലും പുറത്തും ഒരു ഇടതുപക്ഷമുണ്ട്. ജനിച്ച തൊട്ട് കണ്ടതും കേട്ടതും കമ്മ്യൂണിസമായിരുന്നു. ഇടപെട്ടതും ഇടതുപക്ഷത്തിലൂടെയായിരുന്നു. സ്‌കൂളിലും ക്യാമ്പസിലും പഠിക്കുമ്പോള് എസഎഫ്‌ഐയുടെ സജീവപ്രവര്‍ത്തകനായിരുന്നു. ജയിലില് കിടന്ന് ചപ്പാത്തി വരുന്നതിന് മുന്നേ ഗോതമ്പുണ്ട തിന്നിട്ടുണ്ട്. എഴുതുമ്പോള് സമരസ്വാഭാവം ഉണ്ടാവുന്നത് അങ്ങനെയാവാം, അത് പരിമിതിയുമാണ്. ഇടതുപക്ഷത്തില് സംഭവിക്കുന്ന പ്രശ്‌നങ്ങള് ഉള്ളിലുള്ള ഇടതുപക്ഷക്കാരന് എഴുതിപ്പിക്കുന്നതാണ്. സഹഎഴുത്തുകാര് ഇങ്ങനെ രാഷ്ട്രീയമായി എഴുതണം എന്ന് പറയാന് ആളല്ല ഞാന്.\nകഥകളില് ഷാജി തിരഞ്ഞെടുക്കുന്ന മികച്ച രചന ഏതായിരിക്കും. അതിനെ വിലയിരുത്തിയാല്..?\nകഥയെഴുത്ത് എന്നുള്ളത് ഏറെ അദ്ധ്വാനം പിടിച്ച പണിയായിട്ടാണ് തോന്നുന്നത്. നമ്മളെ ലോകത്തില് നിന്ന് തീര്‍ത്തും ഒറ്റപ്പെടുത്തുന്ന പ്രവൃത്തിയാണത്. എല്ലാത്തിനോടും ദേഷ്യം തോന്നിക്കുന്ന ഒന്ന്. എല്ലാവരും തള്ളിപ്പറഞ്ഞാലും എഴുതിയ കഥകളോടെല്ലാം വലുതായ ആത്മബന്ധമുണ്ട്. അതുകൊണ്ട് തന്നെ ഇഷ്ടപ്പെട്ട കഥ എന്ന ചോദ്യത്തിന് ഉത്തരം പറയുക ബുദ്ധിമുട്ടാണ്. എന്നാലും ബൂര്‍ഷ്വാസിയുടെ സ്‌പെല്ലിംഗ്, പഞ്ചതന്ത്രം കഥ, ജനം, ഈശ്വരന്റെ തുപ്പല്, ഒറ്റ, വെയില്,മഴ,മുസ്തഫ etc,18+, മരണത്തെക്കുറിച്ച് ഒരു ഐതിഹ്യം, പൊക്കന്, നഗരത്തിലെ മഴ, ഉച്ചമഴയിലെ തുമ്പികള് എന്നീ കഥകള് വ്യക്തിപരമായ അനുഭവങ്ങളായത് കൊണ്ടാവാം കുറച്ചുകൂടുതല് അടുപ്പം കാണിക്കുന്നു.\nജീവിതം വഴിവക്കിലുപേക്ഷിക്കുന്നവര് വര്‍ധിക്കുന്നു. മൂല്യങ്ങള് കാത്തുസൂക്ഷിക്കേണ്ടതില്ലെന്ന് പുതിയ കാലം വിളിച്ചുപറയുന്നു. ഒരൂ കഥാകൃത്ത് എന്ന നിലയില് എന്ത് പറയുന്നു..?\nമൂല്യങ്ങളുടെ നിര്‍വ്വചനം മാറി എന്നുള്ളതാണ് പുതിയ കാലത്തിന്റെ ഏറ്റവും വലിയ ദുരന്തമായി തോന്നുന്നത്. കട്ടവന് കാര്യക്കാരനാകുന്ന കാലം. പണത്തിന് മേലെ പരുന്തും കോടതിയും മുഖ്യമന്ത്രിയും പ്രതിപക്ഷവും പറക്കുകയോ ഇരിക്കുകയോ ചെയ്യില്ല എന്നതാണ് ഈ കാലത്തിന്റെ സത്യം. പുതിയ കാലം മൂല്യങ്ങള് വേണ്ട എന്ന് വിളിച്ച് പറയുന്നുണ്ടെങ്കിലും ചരിത്രഭാരമില്ല എന്ന് സാംസ്‌കാരികരംഗത്തെ വലിയവര് അധിക്ഷേപിക്കുന്ന പുതിയ തലമുറ അത് അത്ര കണ്ട് കേള്‍ക്കുന്നില്ല എന്നാണ് തോന്നുന്നത്. ചരിത്രത്തിന്റെ ഭാരം താങ്ങി സമയം കളയാതെ അവര് അവരുടെ ജീവിതം ജീവിക്കുന്നു. കപട സദാചാരത്തിന്റെയോ ഗൃഹാതുരത്വത്തിന്റേയോ കുരിശ്ശില് തറക്കപ്പെടുന്നില്ല അവര്. എന്ന് വെച്ച് മുന്‍ഗാമികളുടെ ജീവിതത്തെ നിഷേധിക്കുവാന് ഒന്നും അവര്‍ക്കാഗ്രഹമില്ല. അവരെ അവരുടെ പാട്ടിന് വിടുന്നു. തങ്ങളെ തങ്ങേളുടെ പാട്ടിന് വിടൂ എന്നവര് പറയുന്നു. അവര് പഴയ തലുമറയുടെ ചരിത്രം അറിഞ്ഞെന്ന് വരില്ല. പക്ഷേ അവര് മുന്‍ഗാമികളെ അംഗീകരിക്കുന്നു. രാഷ്ട്രീയമായ ഉള്‍കാഴ്ചയോ വലിയ പുസ്തകങ്ങള് വായിച്ച അറിവോ ഇല്ലെങ്കിലും ജീവിക്കുന്ന ജീവിതത്തോട് സത്യസന്ധത പുലര്‍ത്താനുള്ള ആര്‍ജ്ജവം എന്റെ ജനറേഷനുണ്ട്. ഒന്നുമില്ലെങ്കിലും അന്യന്റെ സങ്കടങ്ങള് വെറുതേ കേട്ടുനില്ക്കുന്നതിനപ്പുറം പബ്ലിസിറ്റിക്കല്ലാതൈ ഇടപെടാന് ആഗ്രഹിക്കുന്ന തലമുറയാണ് ഞങ്ങളുടേത് എന്നാണ് സ്വയമനുഭവത്തില് നിന്ന് തോന്നിയത്. ഇടതുപക്ഷം എന്നാല് അതുതന്നെയാണ്. ബ്ലാ ബ്ലാ എന്ന് പറഞ്ഞുനടക്കുന്നതിനപ്പുറം തന്റേതായി രീതിയില് ഇടപെടുക എന്നുള്ളതാണ് പ്രധാനം. കേരളത്തില് കഴിഞ്ഞ വര്‍ഷങ്ങളില് നടന്ന പീഡനക്കേസുകളില് മിക്കവരും 35-ന് മുകളില് നില്ക്കുന്നവരാണ് പ്രതിപ്പട്ടികയിലുള്ളത്. മധ്യവയസ്‌കിന്റെ ഫ്രസ്‌ട്രേഷന് ആണ് പുതിയ കാലത്തെ വേറൊരു പ്രശ്‌നം.\nപാരിസ്ഥിതികഅവബോധം, സ്ത്രീയുടെ വ്യത്യസ്തജീവിതങ്ങള് എന്നിവ ആവിഷ്‌കരിക്കുമ്പോള് ഷാജികുമാറിന്റെ പേനയുടെ വഴി വേറെയാകുന്നു. എന്തുകൊണ്ട്...?\nകാര്‍ഷികവൃത്തിയിലൂന്നിയ ജീവിതപരിസരമാണ് വീട്ടിലേത്. കൃഷിയുമായി ബന്ധപ്പെട്ട പോസറ്റീവ് ആയിട്ടുള്ള എല്ലാ ആചാരങ്ങളും നടക്കുന്ന വീടാണ് എന്റേത്. തുലാപത്തിന് പൊലിയന്ത്രന് അരിയിടുന്ന, വിഷുവിന് വീട്ടിലെ പശുക്കള്‍ക്കും കണി വെയ്ക്കുന്ന, പുതുനെല്‍വിത്ത് വിളക്ക് കത്തിച്ച് പൂജാമുറിയിലേക്ക് കൊണ്ടെത്തിക്കുന്ന അങ്ങനെയൊക്കെയുള്ള ഗ്രൗണ്ട് ലെവലുള്ള ജീവിതം ഇപ്പോഴും അവിടെയുണ്ട്. ഈ പാഠത്തില് നിന്നാണ് പരിസ്ഥിതി എഴുത്തില് സംഭവിക്കുന്നത്. കണ്ടതും കേട്ടതും കേട്ടുകൊണ്ടിരിക്കുന്നതും വ്യത്യസ്തമായ കരുത്തുറ്റ പെണ്‍ജീവിതങ്ങളും ഇത് പോലെ തന്നെ തുടര്‍ച്ച തീര്‍ക്കുന്നു. ഒരു മുല പറിച്ചെറിഞ്ഞ് ഒരു മധുരാനഗരം കത്തിച്ച് കളഞ്ഞ കണ്ണകിയെയാണ് എനിക്ക് കൂടുതല് ഇഷ്ടം, മാറിടം കാട്ടി കോടികള് സമ്പാദിക്കുന്ന മല്ലിക ഷെറാവത്തിനേക്കാള്.\nPosted by ShajiKumar P V at 12:00 AM0comments\nനിറം മാറാന് നല്ലോണം നോക്കി..\nനോക്കീട്ട് ചോര കുടിക്കാന് അതിനേക്കാളും നോക്കി\nഓന്തേ ഓന്തേ എന്ന് ആളുകള് വിളിക്കാനും തുടങ്ങി...- ഓന്ത്‌രാമേട്ടന്\nPosted by ShajiKumar P V at 3:30 AM0comments\nLabels: onth, raman\nഎറ്റേണല് സണ്‍ഷൈന് ഓഫ് എ സ്‌പോട്ട്‌ലെസ്സ് മൈന്റ് എന്ന സിനിമയിലേത് പോലെ ചില പ്രത്യേക മനുഷ്യരെ ഓര്‍മ്മയില് നിന്ന് എന്നെന്നേക്കുമായി മായ്ച്ചുകളയാന് കഴിയുന്ന ഒരു സോഫ്റ്റ് വെയര് ഉണ്ടായിരുന്നെങ്കില്....!!! സത്യമായും പ്രണയമല്ല....\nPosted by ShajiKumar P V at 9:19 AM0comments\nLabels: memories, note\nനിങ്ങള് ജീവിച്ചു മരിച്ചു ഒക്കെ ശരി തന്നെ, ചെയ്ത അല്‍ഭുതമെന്ത്...?\nടി.വി.കൊച്ചുബാവ ഓര്‍മ്മയായിട്ട് നവംബര് 25ന് 11 വര്‍ഷം.\n''എത്രകാലമാണ് ഒരാള് സംഗീതം കേള്‍ക്കുക? എത്ര കാലമാണ് ഒരാള് പുസ്തകങ്ങള് വായിക്കുക? എത്ര കാലമാണ് ഒരാള് മദ്യപിക്കുക? ഏകാകികളുടെ ദിവസങ്ങള്‍പോലെ കടുത്തതായി മറ്റെന്തുണ്ട്?''- ടി.വി.കൊച്ചുബാവ.\nകഥയിലെ ധിക്കാരിയായിരുന്നൂ കൊച്ചുബാവ. കറുപ്പായിരുന്നൂ കൊച്ചുബാവയ്ക്ക് ഭാഷ. കെട്ടജീവിതങ്ങളെക്കുറിച്ചായിരുന്നൂ കൊച്ചുബാവയുടെ എഴുത്ത്. ആര്‍ത്തികള്‍ക്കടിയില് ഓടിക്കളിക്കുന്ന മനുഷ്യജീവിതങ്ങളെ കഥകളിലേക്ക് തൂക്കിയെടുത്ത് വെച്ച് കൊച്ചുബാവ വായനക്കാരെ വിളിച്ചുകാണിച്ചു. കൊലപാതകികളും ജാരന്മാരും പള്ളിയലച്ചന്മാരും കള്ളന്മാരും അധ്യാപകരും വൃദ്ധന്മാരും വൃദ്ധകളും വേശ്യകളും കുടംബസ്ത്രീകളും കുടുംബപുരുഷന്മാരും സര്‍ക്കസ്സുകാരും ബുദ്ധിജീവികളും കുട്ടികളും കൊച്ചുബാവയുടെ കഥകളില് നിരന്നുനിന്നു. തിന്മയുടെ വെളുത്തവസ്ത്രം ധരിച്ച് അവര് വായനക്കാരെ നോക്കിപല്ലിളിച്ചു. തിന്മയായിരുന്നൂ കൊച്ചുബാവക്കഥകളിലെ ആയുധം. ഇസ്തിരിയിട്ട ജീവിതങ്ങള്‍ക്കടിയില് ഒളിപ്പിച്ച് വെച്ച നേരില്ലായ്മകളുടേയും കപടതകളുടേയും അഴുക്ക് കൊച്ചുബാവ പുറംലോകത്തിന് കാട്ടി. മരുഭൂമികള് പോലെ നമ്മുടെ ജീവിതം വരണ്ടുപോവുന്നതെന്തേ എന്ന് കഥകളിലൂടെ ആകുലപ്പെട്ടു. ജീവിക്കുന്ന കാലത്തിന്റെ കഥകളായി അവ. വരാന് പോകുന്ന കാലത്തിന്റേയും. വായിച്ച് നെറ്റിചുളിച്ചവരോട് കൊച്ചുബാവ പറഞ്ഞു: ''കേള്‍ക്കുന്നുണ്ട്, ജീവിതത്തെ ഏങ്കോണിച്ചുകാണുന്നു എന്നൊക്കെ കുറ്റപ്പെടുത്തുന്നത്. കുറ്റം ശിരസാവഹിക്കുന്നു. സുന്ദരമായ തൊലിക്കപ്പുറത്തെ എല്ലാ വൈകൃതവും എന്നെ നോക്കി കോക്രി കാണിക്കുന്നല്ലോ എപ്പോഴും. ഇക്കണ്ടു കാണായ ഭൂമിയിലെ സൗമ്യമധുരമായ കാറ്റിനെക്കുറിച്ചും കിളികളെക്കുറിച്ചുമൊക്കെ എഴുതാനാഗ്രഹമില്ലാഞ്ഞല്ല. കിളികള്‍ക്കും പൂക്കള്‍ക്കും എന്നു പറഞ്ഞുകൊണ്ട് കപ്പയിലക്കാടുകളുടെ തണുപ്പിലൂടെ മനസ്സിനെ മേയാന് വിടാന് തന്നെയാണ് താത്പര്യവും. ഈ സൗഖ്യത്തിലിരുന്ന് ആഴത്തിലേക്കു നോക്കുമ്പോഴോ, അല്ലെങ്കില് എഴുതാനിരിക്കുമ്പോഴോ...? കുപ്പത്തൊട്ടിക്കുമേലെ പിണഞ്ഞുണരുന്ന കുഞ്ഞിക്കണ്ണുകളും ആരാന്റെ കുന്തമുനയിലുയര്‍ന്ന് ആകാശം കാണുന്ന ആമിനയുടെ കെട്ട്യോനും റെയില്‍വേ ട്രാക്കില് ജാരസന്തതിയെ ഉപേക്ഷിച്ചോടുന്ന അമ്മയും ഇരുമ്പുചക്രങ്ങള്‍ക്കിടയില് കുഞ്ഞിന്റെ കുഞ്ഞിക്കരച്ചിലുമൊക്കെയായി പരുപരുത്തുപോകുന്നു അതൊക്കെ.'' കൊച്ചുബാവയുടെ തന്നെ ഒരു കഥയുടെ തലക്കെട്ട് പോലെ കഥയും ജീവിതവും ഒട്ടിച്ചുചേര്‍ത്തുള്ള എഴുത്ത്. കഥ വായിച്ചവര് കഥയാണോ ജീവിതമാണോ എന്ന ആശ്ചര്യത്തില് ചകിതരായി. എത്തിപ്പിടിക്കാനാവാത്ത ക്രാഫ്റ്റും ഭാഷയും കൊച്ചുബാവയുടെ പേറ്റന്റ്. വായനക്കാരെ കഥയിലേക്ക് അതിദ്രുതം വലിച്ചുകൊണ്ടുവന്ന് വായിപ്പിച്ചു. പ്രമേയം കൊണ്ടും പരിചരണം കൊണ്ടും ഓരോ കഥയും ഒന്നിനൊന്ന് വ്യത്യസ്തമായി. കൊച്ചുബാവയുടെ ആദ്യകഥാസമാഹാരത്തിന്റെ പേര് പോലെ 'ഒന്നങ്ങനെ ഒന്നിങ്ങനെ'. കാല്പനികപാത അന്യവും കഥയുടെ മാന്ത്രികത അരികത്തുമായിരുന്നൂ കൊച്ചുബാവയ്ക്ക്. മുതിര്‍ന്ന ഒരാള് കൊച്ചുകുട്ടികളോട് കഥ പറയുന്നത് പോലെ കൊച്ചുബാവ കഥയുണ്ടാക്കി. കഥയെഴുത്തുകാരനേക്കാള് കഥ പറച്ചിലുകാരനായിട്ടാണ് കൊച്ചുബാവ അനുഭവപ്പെടുത്തിയത്. കഥയ്ക്ക് വേണ്ടിയായിരുന്നൂ കൊച്ചുബാവയ്ക്ക് ജീവിതം. കഥയ്ക്കപ്പുറം വേറൊന്നുമില്ലെന്ന ഉറച്ചവിശ്വാസം കൊച്ചുബാവയ്ക്കുണ്ടായി. അതുകൊണ്ട് തന്നെ കഥയും കൊച്ചുബാവയും ആത്മമിത്രങ്ങളായിരുന്നു. ഒരു ചരിത്രകാരനെ പോലെ കേരളീയജീവിതത്തെ കണ്ടെഴുതീ കൊച്ചുബാവ.\nകേരളസാഹിത്യ അക്കാദമി അവാര്‍ഡ് നേടിയ വൃദ്ധസദനം എന്ന നോവലുമായി ബന്ധപ്പെടുത്തിയാണ് കൊച്ചുബാവയെ മലയാളിവായനസമൂഹം കണ്ടതും കണ്ടുകൊണ്ടിരുന്നതും കാണുന്നതും. വൃദ്ധസദനങ്ങള് കേരളത്തിന്റെ സ്റ്റാറ്റസ് സിമ്പലായി കടന്നുവരും മുമ്പേ എഴുതപ്പെട്ട നോവലായിരുന്നൂ വൃദ്ധസദനം. അതുകൊണ്ട് തന്നെ അക്കാലത്ത് അത് മലയാളിജീവിതത്തിന് എഴുത്ത് കൊണ്ടുള്ള ഒരടിയായി. വൃദ്ധസദനം എഴുതിയ കൊച്ചുബാവയേക്കാള് കഥകള് എഴുതിയ കൊച്ചുബാവയെയാണ് ഇഷ്ടം വരുത്തുന്നത്. ഒരു പാട് കഥകള്. കഥകള് കൊണ്ട് വലിയ വലിയ നോവലുകളെ വെല്ലുവിളിക്കുന്ന മാസ്മരികാനുഭവം തീര്‍ക്കാന് കൊച്ചുബാവയ്ക്ക് കഴിഞ്ഞു. ഒരു കഥയുടെ തലക്കെട്ട് പോലെ 'നിങ്ങള് ജീവിച്ചു മരിച്ചു ഒക്കെ ശരി തന്നെ, ചെയ്ത അല്‍ഭുതമെന്ത്?' എന്ന ചോദ്യത്തിനുത്തരം പറയുകയായിരുന്നൂ കൊച്ചുബാവ തന്റെ കഥകളിലൂടെ. കൊച്ചുബാവ തീര്‍ത്ത കഥയുടെ മായാജാലങ്ങള് എന്നും നമ്മെ അല്‍ഭുതപ്പെടുത്തിക്കൊണ്ടിരിക്കും.\nപത്താംക്ലാസ്സ് കഴിഞ്ഞ് കൈയ്യും കാലും വെറുതെയിരിക്കുന്ന സമയത്ത് കണ്ണട കരയുന്നു എന്ന പേരില് ഒരു കഥ ഗള്‍ഫ് വോയ്‌സിന് അയച്ചപ്പോള് രണ്ടാഴ്ച കഴിഞ്ഞ് എന്നെ തേടിയെത്തിയ കത്തായിരുന്നൂ കൊച്ചുബാവ ഉണ്ടാക്കിയ വലിയ ഓര്‍മ്മ. വളരെ ഭംഗിയുള്ള അക്ഷരങ്ങളില് ഗള്‍ഫ് വോയ്‌സിന്റെ ലെറ്റര് പാഡില് വന്ന ആ നീണ്ട കത്തില് കഥയെക്കുറിച്ചും കഥയെഴുത്തിനെക്കുറിച്ചും എഴുത്തിലേക്ക് എത്തപ്പെടാനാഗ്രഹിക്കുന്ന ഒരാള്‍ക്ക് വേണ്ടതെല്ലാം ഉണ്ടായിരുന്നു. ആ കഥയ്ക്ക് ഗള്‍ഫ് വോയ്‌സില് വരാന് യോഗമുണ്ടായില്ല. വൈകാതെ ഗള്‍ഫ് വോയ്‌സ് അടച്ചുപൂട്ടി. ആ കത്ത് ഇപ്പോഴില്ല, കൊച്ചുബാവയും.\nബാവക്കയുടെ ഓര്‍മ്മകള്‍ക്ക് മുന്നില് സ്‌നേഹപ്രണാമം.\nPosted by ShajiKumar P V at 2:20 AM0comments\nLabels: memories, T V Kochubava\nഏറെ ഇഷ്ടപ്പെട്ട എഴുത്തായിരുന്നൂ സി.അയ്യപ്പന് എന്ന അയ്യപ്പേട്ടന്റേത്.\nഒരിക്കല് മാത്രമേ അയ്യപ്പേട്ടനെ കണ്ടിട്ടുള്ളൂ...\nകൈ പിടിച്ചു,വര്‍ത്തമാനം പറഞ്ഞു. കഥകളിലെ കലാപകാരി സൗമ്യതയോടെ ചിരിച്ചുവര്‍ത്തമാനം പറഞ്ഞു.\nഏറെക്കാലത്തിന് ശേഷം ഭാഷാപോഷിണിയില് അയ്യപ്പേട്ടന് എഴുതിയ നിരവത്ത് കയ്യാണി എന്ന ഒറ്റക്കഥ, വരാല് പോലെ പിടപ്പിക്കുന്നത് പറഞ്ഞപ്പോള് ചിരി കുറച്ച് കൂടി ഉച്ചത്തിലായി.\nപട്ടത്തുവിളയെപ്പോലെ വി.പി.ശിവകുമാറിനെപ്പോലെ കഥയുടെ ഒറ്റവരമ്പിലൂടെയായിരുന്നൂ നടത്തം.\nകൂടെ ആരെങ്കിലും ഉണ്ടോ എന്ന് നോക്കിനിന്നില്ല,\nആരെങ്കിലും കാണുന്നുണ്ടോ എന്ന് ആകുലപ്പെട്ടില്ല..\nഒറ്റയ്ക്ക് തന്നെ നടന്നുപോയി, ഒറ്റവഴി വെട്ടി.\nഒത്തുതീര്‍പ്പുകളില്ലാതെ നടക്കാനുള്ള അയ്യപ്പേട്ടന്റെ ധൈര്യം\nഎപ്പോഴെങ്കിലം സ്വയംപാഠമാക്കിയെടുക്കാനായിരുന്നുവെങ്കില് ...!!!\nPosted by ShajiKumar P V at 12:26 AM0comments\nLabels: memories, Prof.Ayyappan\nമഴ: ഒരു നാടന്‍പറച്ചില്\nമഴയതാ പെയ്യേണ് ഇടിയതാവെട്ടുന്ന് ...\nകോരന്റെ ഒളതാ മത്തിക്ക് പായുന്ന്...\nPosted by ShajiKumar P V at 12:45 AM0comments\nസന്തോഷം ഉല്‍പ്പാദിപ്പിക്കുന്ന യന്ത്രം\n(കൈരളിച്ചാനലിന്റെ പ്രധാനവാര്‍ത്ത വായിക്കപ്പെടുന്നു, വാര്‍ത്ത തീരുന്നതിന്റെ മ്യൂസിക്. ടെലിബ്രാന്റ്‌ഷോയുടെ സംഗീതം.കര്‍ട്ടന് ഉയരുന്നു.\nസ്റ്റേജില് മൂന്ന് പേര് അദൃശ്യമായ ഒരു സൈക്കിളില് സാമാന്യം വേഗതയില് ചവുട്ടിക്കൊണ്ടിരിക്കുകയാണ് (അവര് വേദിയിലൂടെ സഞ്ചരിച്ച് കൊണ്ടിരിക്കുന്നുണ്ട്) സദസ്സിന് അടുത്തായി രണ്ട് പേര് (അത് ആണാവാം പെണ്ണാവാം.) സംസാരിക്കാന് തയ്യാറായി നില്ക്കുന്നു. റിയാലിറ്റിഷോയുടെ സംഗീതം വേണമെങ്കില് കേള്‍പ്പിക്കാം.)\n1 :(ടെലിബ്രാന്റ് ഷോയുടെ സ്ലാംഗില്) മാന്യപ്രേക്ഷര്‍ക്ക് തീര്‍ച്ചയായും വലയിലാക്കും പ്രൊഡക്ഷന്റെ വീനീതമായ നമസ്‌കാരം ആദ്യമേ തന്നെ അറിയിക്കട്ടെ. ഇന്ത്യയില് ഇദംപ്രഥമമായി ഞങ്ങള് അവതരിപ്പിക്കുന്നു: മെഷീന് ഫോര് സെലിബ്രേഷന്. മലയാളത്തില് പറയുകയാണെങ്കില് സന്തോഷം ഉല്‍പ്പാദിപ്പിക്കുന്ന യന്ത്രം.\n2 അതെ, നിങ്ങള് പുറത്തേക്ക് ജസ്റ്റ് ഒന്ന് കണ്ണോടിച്ച് നോക്കൂ. എങ്ങും ദുരിതങ്ങളുടെ പഴയ ജൂണ് മാസമഴ തുടര്‍ച്ചയായി പെയ്യുന്നത് കാണാം. മരണങ്ങള്, വെള്ളപ്പൊക്കം, ബലാല്‍സംഗങ്ങള്, ഖനിയില് കുടുങ്ങള്, തീവണ്ടിയപകടങ്ങള്,ആധികള്,വ്യാധികള്, അഴിമതി, കൊലപാതകം, രോഗങ്ങള്... സങ്കടം വന്ന് നിങ്ങളുടെ തപിക്കുന്ന ഹൃദയം തകരുന്നതിന്റെ ഒച്ച ഞങ്ങള്‍ക്ക് പോലും കേള്‍ക്കാം .് അതുകൊണ്ടാണ് തീര്‍ച്ചയായും വലയിലാക്കും പ്രൊഡക്ഷന് ഇങ്ങനെയൊരു യന്ത്രവുമായി നിങ്ങള്‍ക്ക് മുന്ന്ിലേക്കെത്തുന്നത്...\n1. നിങ്ങളുടെയുള്ളിലെ കുറ്റബോധത്തിന്റെയും സങ്കടങ്ങളുടേയും ഒറ്റപ്പെടലുകളുടേയും കടല് നിങ്ങളില് നിന്ന് എന്നേന്നുക്കുമായി മായ്ച്ച് കളയുക എന്നതാണ് ഞങ്ങളുടെ ലക്ഷ്യം.\n2. എന്നും നിങ്ങള് സന്തോഷിച്ച് കൊണ്ടേയിരിക്കുക അത് മാത്രമാണ് ഞങ്ങളുടെ ലക്ഷ്യം. ലോകം ഇടിഞ്ഞു വീണോട്ടെ വലയിലാക്കും പ്രൊഡക്ഷന്റെ മെഷീന് ഫോര് സെലിബ്രേഷന് നിങ്ങളെ സന്തോഷത്തിന്റെ ഉല്‍സവകാലത്തേക്ക് കൂട്ടിക്കൊണ്ട് പോവുമെന്ന് ഉറപ്പാണ്.\n1. ഇതിന്റെ ജീവിച്ചിരിക്കുന്ന തെൡവായി ഇതാ ഇവരെ ഞങ്ങള് നിങ്ങള്‍ക്ക് പരിചയപ്പെടുത്തുന്നു.\nകൂട്ടത്തില് അത്യുല്‍സാഹപൂര്‍വ്വം ഒരു ഭ്രാന്തനെപ്പോലെ അവര്‍ക്ക് മുന്നിലൂടെ സൈക്കിള് ചവുട്ടിക്കൊണ്ടിരിക്കുന്ന രവിയെ അവര് വിളിക്കുന്നു.\n2. മിസ്റ്റര് രവീ.. യന്ത്രം ചവുട്ടുന്നത് അല്പനേരം സ്ലോമോഷനിലേക്ക് മാറ്റിവെച്ച് നിങ്ങളുടെ അനുഭവം ലോകത്തോട് ഒന്ന്് പങ്ക് വെയ്ക്കൂ....\nരവി: അയ്യോ, അത് ശരിയാവൂമോ... ചവുട്ടുന്നതിന്റെ വേഗം കുറച്ചാല് കിട്ടുന്ന സന്തോഷം കുറഞ്ഞ് പോവില്ലേ.. അറിയ്യോ,ഞാനിപ്പോള് സന്തോഷത്തിന്റെ എവറസ്റ്റ് കീഴടക്കിക്കഴിഞ്ഞു. എനിക്ക് ഇനിയും സന്തോഷം വേണം...അതുകൊണ്ട് സ്പീഡ് കുറക്കുന്ന പ്രശ്‌നമില്ല.\n1. അല്്പനേരത്തേക്കല്ലേ രവീ... സ്ംസാരിച്ച് കഴിഞ്ഞ് പിന്നെ കൂടുതല് വേഗം ചവുട്ടിക്കോളൂ.. നിങ്ങള്‍ക്ക് സന്തോഷത്തിന്റെ ബഹിരാകാശത്തേക്ക് എത്താന് കഴിയുമെന്ന് ഞങ്ങള് ഉറപ്പ് തരുന്നൂ...\n(ഒരല്പം ശങ്കയോടെ രവി വേഗത കുറയക്ക്ുന്നു.)\nരവി: എം.എ കഴിഞ്ഞ് അപേക്ഷിക്കാനാവുന്ന കമ്പിനികളിലൊക്കെ അപേക്ഷ കൊടുത്ത് മുടിഞ്ഞ് എന്തിനിങ്ങനെയൊരു ജീവിതം എന്ന് ദീര്‍ഘമായി മനസ്സില് നിലവിളിക്കും നേരമാണ് ഇങ്ങനെയൊരു യന്ത്രത്തെക്കുറിച്ച് കേട്ടറിയുന്നത്. ജീവിതം ആകെ മൊത്തം ടോട്ടല് വലിയ ഒരു പരാജയം...പരാജയത്തിന്റെ ഒരു മോഹന്‍ലാല് ചിത്രം പോലെ ഈ ഞാന്...\n2: എന്നിട്ടോ രവീ..എന്നിട്ട് എന്തുണ്ടായീ....?\nരവി:ഒരു നിമിഷത്തേങ്കിലും സന്തോഷിക്കണം എന്ന വലിയ തീരുമാനത്തിന്റെ പുറത്താണ് ഈ യന്ത്രം വാങ്ങുന്നത്. ഉണ്ടായിരുന്ന വീടും പുരയിടവും വിറ്റു, അമ്മ നിലവിളിച്ചു എന്നത് സത്യം. അമ്മയെ വലിച്ചെറിയേണ്ടി വന്നൂ എന്നുള്ളത് വാസ്തവം. സന്തോഷം വേണമെങ്കില് ഇതൊക്കെ വേണ്ടി വരുമെന്ന് എനിക്കുറപ്പായിരുന്നു. നിങ്ങള്‍ക്കും ഇതൊരു പാഠമാണ്. അങ്ങനെ ഇതിനകത്ത് കയറിയിരുന്നപ്പോള് ഞാന് അനുഭവിച്ച സന്തോഷം. അനുഭവിക്കുന്ന സന്തോഷം, കളരിപരമ്പരഗുരിക്കളാണേ സത്യം ,വാക്കുകള് കൊണ്ടൊന്നും വിശേഷിപ്പിക്കാനാവില്ല അതിനെ. ഇപ്പോള് ഒന്നും ഞാന് ആലോചിക്കുന്നില്ല ഞാന്. സന്തോഷം സന്തോഷം അതുമാത്രം മതിയെനിക്ക്. അതുകൊണ്ട് തന്നെ പ്രിയപ്പെട്ടവരേ ഞാന് പറയട്ടെ, നിങ്ങളും ഇത് വാങ്ങുക....\n(രവി അവതാരകരോട് ഒന്ന് തല കുലുക്കി വീണ്ടും സൈക്കിളിന്റെ വേഗത കൂട്ടുന്നു...രവിയുടെ പ്രകടനം)\n1. ഇതാ കേട്ടില്ലേ, രവിയുടെ സാക്ഷ്യപത്രം. ഇനി മിന്‍മിനി പറയുന്നത് കേള്‍ക്കൂ....\nമിന്‍മിനി സന്തോഷത്തോടെ സ്‌റ്റേജിന് മുന്നിലേക്ക് സൈക്കിള് ചവുട്ടിവരുന്നു.\nമിന്‍മിനി: വാക്കുകള് കൊണ്ട് എനിക്ക് എന്റെ ജീവിതം പ്രകടിപ്പിക്കാനാവുമോ എന്നറിയില്ല, എന്നാലും ആവും വിധം പറയാം കേട്ടോ.... വാക്കുകള് കൊണ്ട് ജീവിതത്തെ പ്രകടിപ്പിക്കാനാവില്ല എന്ന് തന്നെയാണ് എന്റെ വിശ്വാസം. അത് സത്യമാണ്....\n1. എന്താണ് മിന്‍മിനി പറയാന് വരുന്നത്...?\nമിന്‍മിനി: കല്ല്യാണം കഴിഞ്ഞ് വന്നത് തൊട്ട് എന്തോ ജീവിതം എനിക്ക്് കൊല്ലുന്നതിന് തുല്യമായി. സഹിക്കാന് വയ്യാതായപ്പോള്, ഭര്‍ത്താവിന്റെ സ്വത്ത് എന്റെ പേരിലെഴുതിവെച്ച് ഞാന് കഴിഞ്ഞ ന്യൂ ഈയര് രാത്രി ഭര്‍ത്താവിനേയും അദ്ദേഹത്തിന്റെ മിലിട്ടറിക്കാരന് അച്ഛനേയും സ്‌നേഹത്തിന്റെ വിഷം കൊടുത്തുകൊന്നു എന്നത് സത്യമാണ്. കേസ് നടന്നു. ഒരു വര്‍ഷം കഴിഞ്ഞ്് എല്ലാത്തില് നിന്ന് ഊരി വരുമ്പോള് കുറ്റബോധമാണോ എന്നറിയില്ല എന്റെ മനസ്സ് ശൂന്യത വന്ന് ഭ്രാന്ത് പിടിച്ചു. ഉറങ്ങാനോ തിന്നാനോ കുടിക്കാനോ കഴിയാതെ തകര്‍ന്ന് തരിപ്പിണമാവുമ്പോഴാണ് ഞാന് ഈ യന്ത്രത്തെക്കുറിച്ചറിയുന്നത്. ഇതില്‍ക്കയറിയതില്‍പ്പിന്നെ നോ പ്രോബ്ലം.. ചിരിച്ച് ചിരിച്ച് ഞാന് മരിച്ച് പോവുന്നൂ... എന്റെമ്മേ..... സന്തോഷം എന്നത് ഇത്രവലിയ സാധനമാണെന്ന ഞാന് ഇപ്പോഴാ മനസ്സിലാക്കുന്നത്....!!\n(മിന്‍മിനി സൈക്കിള് ചവുട്ടി പിറകിലേക്കകലും നേരം മൂന്നാമന് മുന്നിലേക്ക് വരുന്നു.)\n3. മറ്റുള്ളവര് പരിചയപ്പെടുത്തും മുന്നേ ഞാന് സ്വയം പരിചയപ്പെടുത്താം. ഞാന് നല്ലവാനായ ഒരു രാഷ്ട്രീയപ്രവര്‍ത്തകനായിരുന്നൂ. എന്റെ അമ്മച്ചിയാണേ സത്യം... പക്ഷേ കൂടെയുളളവര് കൈയ്യിട്ട് വീട്ടിലേക്ക് വാരിക്കൊണ്ട് പോവാനും കൊല്ലാനും തുടങ്ങിയപ്പോള് എനിക്കെന്തോ അസ്വസ്ഥ്യം.(മുഖത്ത് ഒരു വിഷമം.). ഈ കുറ്റബോധം എന്ന സാധനം എന്റെ തലയില് കയറി കുത്തിയിരിക്കാന് തുടങ്ങി. ഇത് തെറ്റല്ലേ എന്ന് ചോദിച്ചും മുറുമുറുത്തും തുടങ്ങിയപ്പോള് അവര്‍ക്ക് എന്നെ കണ്ണില് കണ്ടാല് കൂടാതെയായീ.. അവര് എന്നെപ്പിടിച്ച് ഈ യന്ത്രത്തില് കയറ്റി.. ഇതില് കയറിയതോടെ ഞാന് അനുഭവിക്കുന്ന ഒരു സുഖമുണ്ടല്ലോ.. സ്വര്‍ഗ്ഗം കണ്ട സുഖം എന്ന് രാഷ്ട്രീയക്കാര്‍ക്ക് പറഞ്ഞുകൂട എന്നാണ്.. എന്നാലും ഞാന് ആവര്‍ത്തിച്ച് പറയുന്നൂ സുഹൃത്തുക്കളേ., ഈ ലോകത്തില് ഒരു സ്വര്‍ഗ്ഗമുണ്ടെങ്കില് അത് ഇവിടെയാണ് ഇവിടെയാണ്...!\n(3 സൈക്കിളില് തിരിച്ച് ചവുട്ടുന്നു.)\n1. കേട്ടില്ലേ, സുഹൃത്തുക്കളേ... തീര്‍ച്ചയായും ഇതൊരു നാഴികകല്ലാണ്... ജീവിതകാലം മുഴുവന് സന്തോഷിക്കാനാഗ്രഹിക്കാത്ത മനുഷ്യരുണ്ടാകാതിരിക്കുമോ...\n2. രാഷ്ട്രീയപ്രവര്‍ത്തകര്, കലാകാരന്‍മാര്,സംഗീതജ്ഞര് തുടങ്ങീ കേരളത്തിലെ മിക്കവരും തീര്‍ച്ചായായും വലയിലാക്കും പ്രൊഡക്ഷന്റെ മെഷീന് ഫോര് സെലിബ്രേഷന്റെ കീഴിലാണ് ഇന്ന് എന്ന് ഊന്നിയൂന്നിപ്പറയാന് ഞങ്ങളാഗ്രഹിക്കുന്നു.\n1. ഇനി വരും നാളുകളില് കേരളം ദൈവത്തിന്റെ സ്വന്തം നാട് എന്നല്ല അറിയപ്പെടുക സന്തോഷങ്ങളുടെ സ്വന്തം നാട് എന്നായിരിക്കും...\n2. സന്തോഷം ഉല്‍പ്പാദിപ്പിക്കുന്ന യന്ത്രം ആവശ്യമുള്ളവര് ബന്ധപ്പെടുക\n1. ഞങ്ങളുടെ നമ്പര്...\n2. നിങ്ങളെ ഞങ്ങള് കാത്തിരിക്കുന്നു....വിളിക്കുമല്ലോ...\n(സ്‌റ്റേജില് നിന്ന് എല്ലാവരും മറയും നേരം പരസ്യത്തിന്റെ ശബ്ദം ഉയരുന്നു)\n(സ്റ്റേജിലേക്ക് ടിവിഷോ കണ്ട അച്ഛന്, അമ്മ , മകള് എന്നിവര് വരുന്നു.)\nഅച്ഛന്. ആ യന്ത്രം വാങ്ങിയാല് മതിയായരുന്നൂ അല്ലേ ശാന്തേ....\nഅമ്മ: അതെയതെ.... ജീവിതം മുഴുവന് ഇങ്ങനെ നരകം തിന്നിട്ടെന്തിനാ... ഒരു നേരമെങ്കിലും ഒന്ന് സന്തോഷിക്കേണ്ടേ....\nഅച്ഛന്: നീ പറഞ്ഞത് തന്നെ ശരീ ശാന്തേ...\nഅമ്മ: ഇങ്ങനെയുള്ള ജീവിതം ആര്‍ക്കും കൊടുക്കരുത്...\nഅച്ഛന്: അഞ്ച് സെന്റ് സ്ഥലവും പുരയിടവും ബാങ്കുകാര് കടത്തിന്റെ പേരില് കൊണ്ട് പോയി...\nഅമ്മ. ആദായമില്ലെന്ന് പറഞ്ഞ് നിങ്ങള് പണിയെടുത്ത് കൊണ്ടിരുന്ന സ്ഥാപനം അടച്ചുപൂട്ടി...\nഅച്ഛന്: വാടക കൊടുക്കാത്തത് കൊണ്ട് വീട്ടുടമസ്ഥന് ഇറക്കിവിട്ടു...\nമകള്: ഈ രാത്രീ നമ്മള് ഇനി എവിടെ പോകും അച്ഛാ...\nഅച്ഛന്: അറിയില്ല മോളേ...എനിക്കൊന്നുമറിയില്ല മോളേ....\nഅമ്മ. ഇരുട്ടിന് കൊടുങ്കാറ്റിനേക്കാളും ശക്തി കൂടുന്നൂവല്ലോ....\nഅച്ഛന്: നമുക്ക് ആത്മഹത്യ ചെയ്യാം....ആത്മഹത്യം പോലൊരു ഉത്തരം വേറെയില്ല മകളേ..\nമകള്: അയ്യോ.. അങ്ങനെ പറയല്ലേ... അച്ഛാ...\nഅച്ഛന്: പിന്നെന്താ നമ്മള് ചെയ്യുക...\n(പെട്ടെന്ന് രണ്ട് പേര് സ്റ്റേജിലേക്ക് ചാടി വീഴുന്നു. ഞെട്ടുന്ന അവര്.)\n1. വഴിയുണ്ട്.. എല്ലാത്തിനും വഴിയുണ്ട്....\nഅമ്മ: എന്ത് വഴി.. പെരുവഴിയാലായവര്‍ക്കെന്ത് വഴിയാണ് അനിയന്മാരേ...?\n2. വഴിയണ്ടെന്നേ. എല്ലാം മറക്കാനൊരു വഴിയുണ്ട്...\nഅച്ഛന്. പറയെന്നേ... എന്തു വഴി...?\n1. നിങ്ങള് ഞങ്ങളുടെ സന്തോഷം ഉല്‍പ്പാദിപ്പിക്കുന്ന യന്ത്രം വാങ്ങൂ....എല്ലാ പ്രശ്‌നവും പരിഹൃതമാകൂം...\nഅമ്മ: ഹേ... നിങ്ങള് സന്തോഷം ഉല്‍പ്പാദിപ്പിക്കുന്ന യന്ത്രത്തിന്റെ ആളുകളാണോ...എന്റമ്മേ..ഞങ്ങളതേപ്പറ്റീ ഇപ്പോള് സംസാരിച്ചതേ ഉള്ളൂ....\n2. അതെ ഞങ്ങളാണ് ലോകത്തിന്റെ സന്തോഷം ഉല്‍പ്പാദിപ്പിക്കുന്നവര്....\nഅമ്മ: ഞങ്ങള്‍ക്ക് അത് വാങ്ങണമെന്ന് തീവ്രമായ ആഗ്രഹമൊക്കെയുണ്ട്... പക്ഷേ നായാപൈസയില്ല, കൈയ്യിലൊരു നായപ്പൈസയില്ല...\nഅച്ഛന്: അതെ, അതുതന്നെ...\n1. അതിനൊക്കെ വഴിയുണ്ടെന്നേ..\nഅമ്മ: എന്ത് വഴി.....\n2. വഴിയുണ്ട് അതിന് നിങ്ങള് ആത്മാര്‍ത്ഥമായി വിചാരിക്കണം....(മകളിലേക്കേ് വികാരപൂര്‍വ്വം കണ്ണ് തുറപ്പിച്ച്)\nഅമ്മ: എന്ത് വിചാരം..തെളിച്ച് പറ ഹേ...\n1. സ്ത്രീധനം ഒരു പുണ്യധനമാണല്ലോ... ഈ സ്ത്രീധനത്തെ ഞങ്ങള്‍ക്ക്് തന്നാല് നിങ്ങള്‍ക്ക് ജീവിതകാലം മുഴുവന് സന്തോഷിക്കാം...സന്തോഷിച്ച് കൊണ്ടേയിരിക്കാം....\n(2 മകളെ പിടിക്കാന് ആയുന്നു. മകള് 'അച്ഛാ...' എന്ന് നിലവിളിച്ച് അച്ഛനടുക്കുന്നു. )\nഅച്ഛന്: തോന്ന്യാസം കളിച്ചാലുണ്ടല്ലോ.. (എന്ന് 2-ന്റെ കോളര് പിടിക്കുന്നു.)\nഅമ്മ: കടക്കെടാ തെണ്ടികളേ ഇവിടുന്ന്....\n(2 അച്ഛനെ തള്ളിവിഴ്ത്തുന്നു. 1 മകളുടെ കൈ പിടിക്കുന്നു. അവളുടെ നിലവിളി. തടയാന് ശ്രമിക്കുന്ന അമ്മ. 1 ഇരുകൈകളിലും അദൃശ്യയന്ത്രവുമെടുത്ത് വരുന്നു. യന്ത്രം സ്റ്റേജിലുറപ്പിച്ച് 1 അച്ഛനേയും അമ്മയേയും ബലം പ്രയോഗിച്ച് അതിലിരുത്തിപ്പിക്കുന്നു. നിലവിൡയോടെ ഇരിക്കേണ്ടി വരുന്ന അവര്. മകളെ സ്്‌റ്റേജിന് പിറകിലേക്ക് വലിച്ചിഴയ്ക്കുന്ന 2.\nസ്റ്റേജില് സങ്കടപൂര്‍വ്വം ചവുട്ടിതുടങ്ങുന്ന അച്ഛനുമമ്മയും. പതുക്കെപതുക്കെ അവരുടെ മുഖത്ത് സന്തോഷം പരക്കുന്നു. കൈരളിച്ചാനലിന്റെ പ്രധാനവാര്‍ത്ത വായിക്കപ്പെടുന്നു, വാര്‍ത്ത തീരുന്നതിന്റെ മ്യൂസിക്.)\n(സുഹൃത്തും സംവിധായകനുമായ ഉണ്ണിരാജ് എന്ന ഉണ്ണിയേട്ടന് കണ്ണൂര് സര്‍വ്വകലാശാലകലോല്‍സവത്തില് മല്‍സരിക്കുന്നതിനായി എഴുതിക്കൊടുത്ത പത്ത് മിനുട്ട് സ്‌കിറ്റ്.)\nPosted by ShajiKumar P V at 4:22 AM0comments\nആറരയാകുമ്പം എല്ലാം ശരിയാകും.\nപ്ലീസ്, ഒന്നെന്നെ വിശ്വസിക്കൂ,ശരിയാകും..\nഅല്ല, എന്താണ് ഈ ശരിയും തെറ്റും...\nആറരക്ക് എല്ലാം തെറ്റാകും..\nPosted by ShajiKumar P V at 9:31 PM0comments\nകശുവണ്ടിക്കറ കൊണ്ട് പൊള്ളിയത് പോലെ വിളിര്‍ത്ത ചുണ്ടുകള് അമര്‍ത്തിപ്പിടിച്ച് എന്‍ഡോസള്‍ഫാന് നിരോധിക്കാനാവില്ല എന്ന് പറഞ്ഞ മിസറ്റര് ശരത് പവാര് എണ്‍മകജയിലെ കുഞ്ഞുമക്കള് പറയുന്നൂ, പന പോലെ വളരുക. വളര്‍ന്ന് കാലത്തിന്റെ കാറ്റിനെ കൈയ്യിലൊതുക്കുക. ദുരന്തങ്ങളുടെ ഫലപൂയിഷ്ടപ്രദേശമായി കാസര്‍ഗോഡിനെ മൊത്തം മാറ്റിയെടുക്കുക. ഇരുപത്തിമുന്ന് കൊല്ലക്കാലം നാവ് ഉള്ളിലേക്കെടുക്കാനാവാതെ ജീവിച്ച് മരിച്ച ഭാഗ്യലക്ഷ്മിമാര് ഇനിയും ഉണ്ടാവട്ടെ. തീന്‍മേശയിലിരുന്ന് കുത്താടിക്കുടിച്ച് അവരുടെ ദൃശ്യങ്ങള് കണ്ട് ആര്‍ത്തട്ടഹസിക്കുക. ഉടലിന്റെ ഇരട്ടിവലുപ്പത്തില് ശിരസ്സുള്ള, പയര്‍മണിയേക്കാളും നേര്‍ത്ത കൈകാലുകളുള്ള, കൃഷ്ണമണി തിരിഞ്ഞുപോയ കുഞ്ഞുങ്ങള് ഇനിയുമുണ്ടാവട്ടെ. വിചിത്രമായ ഒരു ഭൂപ്രദേശമായി കാസര്‍ഗോഡ് മാറ്റപ്പെടട്ടെ. വിദേശത്ത് നിന്ന് വലിയ ആളുകളെ കൊണ്ട് വന്ന് ഞങ്ങളെ കാട്ടിക്കൊടുക്കുക. എല്ലാം കണ്‍കുളിര്‍ക്കെ കണ്ട് അവര് തിരിച്ച് പോകട്ടെ. നമ്മുടെ മാന്യമഹാരാജ്യം അങ്ങനെ സമൃദ്ധിയിലേക്ക് കുതിച്ചുയരട്ടെ. കാസര്‍ഗോഡായത് കൊണ്ടാണ് മരിച്ച് ജീവിക്കുന്ന ഈ കാഴ്ച ഒരു വലിയ തമാശയായി നിങ്ങള്‍ക്ക് തോന്നുന്നത് എന്ന് ഞങ്ങള്‍ക്കറിയാം. വേറെയെവിടെയെങ്കിലുമായിരുന്നെങ്കില് കത്തിയേനെ എന്നും ഞങ്ങള്‍ക്കറിയാം. എത്തിനിലവിളിച്ചിട്ടും ഞങ്ങളുടെ നിലവിളി നിങ്ങളുടെ ബധിരകര്‍ണ്ണങ്ങളിലേക്ക് എത്തുകയില്ല. ദുരന്തങ്ങള് പേമാരിയായി പെയ്ത് തുടങ്ങിയിട്ട് വര്‍ഷങ്ങള് പലത് കഴിഞ്ഞിട്ടും ഒന്നും ചെയ്യാന് താല്പര്യം കാട്ടാത്തത് കാസര്‍ഗോഡായത് കൊണ്ടാണെന്നും ഞങ്ങള്‍ക്കറിയാം. അന്വേഷണറിപ്പോര്‍ട്ടുകള് കാലങ്ങളോളം തുടര്‍ന്ന്‌ക്കൊണ്ടിരിക്കട്ടെ. നിങ്ങളുടെ സന്തോഷനടത്തങ്ങളെ തൃപ്തിപ്പെടുത്താന് ഞങ്ങള് തയ്യാറാണ്...ഞങ്ങള് എന്നും കീഴടക്കപ്പെട്ടവരാണല്ലോ..\nഎന്‍ഡോസള്‍ഫാന് നിരാധിക്കണമെന്നാവശ്യപെട്ടുകൊണ്ടിറക്കിയ മാസ് പെറ്റീഷനില് ഒപ്പിടുക- ഇവിടെ ക്ലിക്ക് ചെയ്യുക\nPosted by ShajiKumar P V at 12:05 AM0comments\nഎണ്‍മ്പത്തേഴ് വയസ്സുള്ള ചെറുപ്പക്കാരന്\nവരാന് പോകുന്ന തിരഞ്ഞെടുപ്പില് കേരളത്തില് ഇടതുപക്ഷം അധികാരമേറില്ലായിരിക്കാം. പരാജയപ്പെടാനുള്ള സാഹചര്യം ഇടതുപക്ഷത്തിലെ ചില നേതാക്കളും (പി.ശശിപേടി മൂത്ത് അടി, സ്ഥാനത്തും അസ്ഥാനത്തുമുള്ള വഴിവിട്ട വാക്ക്) ഉറുമ്പ് കടിച്ചാല് മൂര്‍ഖനാണ് കടിച്ചത് എന്ന പാടുന്ന, ഇടതുപക്ഷവിരോധം അടിസ്ഥാനവകാശമായിക്കൊണ്ട് നടക്കുന്ന ചില മാധ്യമങ്ങളും നന്നായി ഒരുക്കിവെച്ചിട്ടുണ്ട്. പക്ഷേ കേരളത്തിലെ അവസാനത്തെ രാഷ്ട്രീയപ്രവര്‍ത്തകന്റെ ജനങ്ങള്‍ക്കിടയിലേക്കുള്ള ഒറ്റയ്ക്കുള്ള നടത്തമാണ് ഈ തിരഞ്ഞെടുപ്പിനെ ചരിത്രത്തില് അടയാളം വെയ്ക്കുന്നത്. വി.എസ്. അച്യുതാന്ദന് എന്ന എണ്‍മ്പത്തേഴ് വയസ്സുള്ള ചെറുപ്പക്കാരന് കേരളത്തെ ഇളക്കിമറിക്കുന്നത് ഈ തിരഞ്ഞെടുപ്പ് പ്രചാരണത്തിന്റെ ഏറ്റവും വലിയ കാഴ്ചയായി. നന്മയും സത്യസന്ധതയും ഇപ്പോഴും മലയാളികള് ആഗ്രഹിക്കുന്നു എന്നതിന്റെ തെളിവായിരുന്നു അത്. വി.എസ് മാത്രമാണ് ശരി എന്ന നിലപാടിലേക്ക് മലയാളികള് മാറുന്ന ഒരു കാഴ്ച കണ്ടതിന്റെ സന്തോഷം. വിഎസിന് എതിരായുള്ള ആരോപണങ്ങളൊന്നും മലയാളികള് മുഖവിലയ്‌ക്കെടുത്തതേയില്ല. ഒരുത്തി എന്ന് വിളിച്ചൂ എന്ന് വലിയ വായില് നിലവിളിച്ച സിന്ധുജോയിയേയും ദ്വയാര്‍ത്ഥ പ്രയോഗം എന്ന് മാത്രം മിണ്ടിക്കൊണ്ടേയിരുന്ന ലതിക സുഭാഷിനേയും അര്‍ഹിക്കുന്ന പുച്ഛത്തോടെ ചിരിച്ചുതള്ളാനും മലയാളി തയ്യാറായി. ശരിയായ രാഷ്ട്രീയത്തെ കേരളം ഇപ്പോഴും ഇഷ്ടപ്പെടുന്നുണ്ട് എന്നതിന്റെ തെളിവാണ് വിഎസിനോടുള്ള സ്‌നേഹം. ഒരു പക്ഷേ സത്യസന്ധമായ രാഷ്ട്രീയപ്രവര്‍ത്തനത്തിന്റെ അവസാനകാലയളവായി ഇതിനെ കാണാം. വിഎസിന് ശേഷം ഇനിയൊരിക്കലും ആദര്‍ശം എന്നത് രാഷ്ട്രീയപ്രവര്‍ത്തകരുടെ മനസ്സിലേക്ക് നടന്നുവരുമെന്ന് തോന്നുന്നില്ല.\nമാര്‍ച്ച് 8-ന് കോഴിക്കോട് കടപ്പുറത്തേക്ക് വൈകുന്നേരം ഞാനും സുഹൃത്ത് സ്വരാജും കൂടി എത്തുമ്പോഴേക്കും കരയിലേക്ക് കടല് കയറിയത് പോലെ ആളുകള് ഉണ്ടായിരുന്നു- ജനകടല്. വയസ്സായ സ്ത്രീകള്, കുഞ്ഞുങ്ങളേയും തോളിലേറ്റി അമ്മമാര് , രാഷ്ട്രീയത്തിന്റെ മസിലുപിടുത്തം ഇല്ലാത്ത പുതിയ കാലത്തിന്റെ ചെറുപ്പക്കാര് അങ്ങനെ കണ്ട കാഴ്ചയുടെ സന്തോഷം പറഞ്ഞറിയിക്കാനാവില്ല. സമയമില്ല എന്ന് നിലവിളിച്ച് പായുന്ന മലയാളികള് വിഎസിനേയും കാത്ത് രണ്ട് മണിക്കൂറോളം കടപ്പുറത്ത് നിന്നു. ഒടുവില് വി.എസ് എത്തിയപ്പോള്\nഎളമരം കരീമിന്റെ വില കുറഞ്ഞ വാക്കുകളെ വകവെയ്ക്കാതെ ആളുകള് നിരത്തിലേക്കിറങ്ങി. ഞാനും സ്വരാജും ബലമില്ലെങ്കിലും ആവുന്നത്ര മുന്നോട്ട് വന്നു. കാര് അടുത്തെത്തിയപ്പോള് ഞാന് അറിയാതെ മുദ്രാവാക്യം വിളിച്ചു. കാസര്‍ഗോഡ് എഞ്ചിനിയറിംഗ് കോളേജില് നിന്ന് പുറത്തിറങ്ങി6വര്‍ഷത്തിന് ശേഷം വീണ്ടും ആകാശത്തിന് ഒരു മുഷ്ടി ചുരുട്ടല് .വാക്കുകള് കൊണ്ട് വിഎസിന് ഉച്ചത്തില് ഷേക്ക്ഹാന്റ് കൊടുക്കുമ്പോള് ക്യാമ്പസ്‌കാലത്തിന്റെ ഊര്‍ജ്ജം എന്നില് .കൈകള് വായുവിലേക്ക് ഉയര്‍ത്തിയത് ഞാനായിരുന്നില്ല. കറുത്ത കാറ്റും കൊട്ടപ്പാറകളും മാത്രമുള്ള കാസര്‍ഗോഡന് കോളേജ് വഴികള് ഓര്‍മ്മയില് ലാല്‍സലാം പറഞ്ഞു. എണ്‍മ്പത്തേഴ് വയസ്സുള്ള ചെറുപ്പക്കാരാ നന്ദി, വയസ്സെത്തും മുമ്പേ കാലത്തിന്റെ പ്രൊജേരിയ ബാധിച്ച് വൃദ്ധരായിപ്പോയ ഞങ്ങളെ ഇത്തിരിനേരത്തേക്കെങ്കിലും ചെറുപ്പക്കാരാക്കിയതിന്.\nPosted by ShajiKumar P V at 12:19 AM0comments\nLabels: VS Experience\nജി.എല് .പി.സ്‌കൂള് കീക്കാംങ്കോട്ട്\nമടിയായി പെയ്ത് തിമിര്‍ത്ത ഒരു സ്‌കൂള് കാലത്തിന്റെ ഓര്‍മ്മയില് ഞാന് ഈ പാട്ട് വീണ്ടും കേള്‍ക്കുന്നു..\nനാലാം ക്ലാസ്സിലായിരുന്നു. കാറ്റിനേയും പുഴയേയും പശുക്കളേയും കൂട്ട് പിടിച്ച കാലമായിരുന്നു. സ്‌കൂളിനേക്കാള് പുറത്തായിരുന്നൂ കണ്ണും മനസ്സും. വീട്ടിന് മുന്നിലെ കണ്ണിച്ചിറ എന്ന ചെറിയ പുഴ ഉള്ളില് ഒഴുകിക്കൊണ്ടേയിരുന്നു. പല വട്ടം മരണത്തിന്റെ കയങ്ങളിലേക്ക് കൊണ്ട് പോയിട്ടും പുഴയിലേക്ക് വീണ്ടും വീണ്ടും ഞാന് ഒഴുകിയെത്തി. വെള്ളത്തില് മലര്‍ന്ന് കിടന്ന് നീന്തുമ്പോള് ശ്വാസം പിടിക്കാനുള്ള ധിറുതിപ്പെടലിനിടയില് ആവുംവിധം ഒച്ചത്തില് പാട്ടുകള് പാടും. വെള്ളം കയറിയ എന്റെ വലിയ ചെവികളില് വാക്കുകള് പെരുംചെണ്ടയുടെ മൂളക്കം സൃഷ്ടിക്കും.\nമനസ്സില് പുഴയില്ല ഇപ്പോള് . വരണ്ട കാറ്റ് അലയടിച്ച് കൊണ്ടേയിരിക്കുന്നു.\nപാട്ട് കേട്ടപ്പോള് മനസ്സില് വന്നൂ ആ കാലം, പുഴ പോലെ.\nനാട്ടിലേക്ക് പോകണം. പുഴയില് മുങ്ങണം.\nതിങ്കളും താരങ്ങളും, തൂവെള്ളി കതിര് ചിന്നും\nതുംഗമാം വാനിന് ചോട്ടിലാണെന്റെ വിദ്യാലയം\nഇന്നലെ കണ്ണീര്‍വാര്‍ത്തു കരഞ്ഞീടിനവാന-\nമിന്നതാ ചിരിക്കുന്നു പാലോളി ചിതറുന്നു\nണ്ടച്ചെറു പൂന്തോപ്പിലെ പനിനീരുരയ്ക്കുന്നു\nമധുവിന് മത്താല് പാറി, മൂളുന്നു മധൂപങ്ങള്,\nമധുരമീ ജീവിതം, ചെറുതാണെന്നാകിലും\nആരെല്ലെന് ഗുരുനാഥരാല്ലെന് ഗുരുനാഥന്\nPosted by ShajiKumar P V at 8:47 PM5comments\nLabels: School Memory\nനിങ്ങള് ജീവിച്ചു മരിച്ചു ഒക്കെ ശരി തന്നെ, ചെയ്ത അ...


ശിവശങ്കര് ഹാജരാകണം, എന്‍ഐഎയുടെ ചോദ്യം ചെയ്യല് വീണ്ടും – Media Mangalam\nതിരുവനന്തപുരം: മുഖ്യമന്ത്രിയുടെ മുന് പ്രിന്‍സിപ്പല് സെക്രട്ടറി എം.ശിവശങ്കറിനോട് കൊച്ചി ഓഫിസില് ഹാജരാകാന് എന്‍ഐഎ നിര്‍ദ്ദേശം. തിങ്കളാഴ്ച ഹാജരാകണമെന്നാണ് ആവശ്യപ്പെട്ടിരിക്കുന്നത്. കഴിഞ്ഞ ദിവസം സ്വര്‍ണക്കടത്ത് കേസുമായി ബന്ധപ്പെട്ട് അഞ്ചു മണിക്കൂറോളം ശിവശങ്കറിനെ ചോദ്യം ചെയ്തിരുന്നു. മറ്റു പ്രതികളുടെ മൊഴികളില് വൈരുദ്ധ്യമുണ്ടെന്നും, പ്രതികളുമായി ശിവശങ്കറിന് അടുപ്പമുണ്ടോയെന്നതിന്റെ തെളിവുകള് ശേഖരിക്കാനുമാണ് ചോദ്യം ചെയ്തത്. പേരൂര്‍ക്കട പൊലീസ് ക്ലബ്ബില് എത്തിച്ചായിരുന്നു ചോദ്യം ചെയ്യല്. വെകിട്ട് നാലിനു ചോദ്യം ചെയ്യാന് തുടങ്ങിയിട്ട് രാത്രി 8.55 നാണ് അവസാനിച്ചത്. നേരത്തെ കസ്റ്റംസും ഒമ്പത് മണിക്കൂര് ശിവശങ്കറിനെ ചോദ്യം ചെയ്തിരുന്നു. ശിവശങ്കറിനെ പ്രതിചേര്‍ക്കാന് തെളിവു ലഭിച്ചതായാണ് ലഭിക്കുന്ന വിവരങ്ങള്.\nപ്രതികളായ സ്വപ്നയും സരിത്തുമായി സൗഹൃദത്തിനപ്പുറം അവരുടെ ബിസിനസ്സിനെ കുറിച്ചോ മറ്റ് ഇടപാടുകളെ കുറിച്ചോ അറിവുണ്ടായിരുന്നില്ലെന്നാണ് ശിവശങ്കര് മൊഴി നല്‍കിയത്. സ്വപ്ന സുരേഷിന്റെ ഭര്‍ത്താവ് തന്റെ ബന്ധുവാണെന്നും ആ അടുപ്പമാണ് ഇവരുടെ കുടുംബവുമായി ഉണ്ടായിരുന്നതെന്നും ശിവശങ്കര് പറഞ്ഞതായാണു വിവരം. സ്വപ്നയാണ് സരിത്തിനെ പരിചയപ്പെടുത്തിയതെന്നും ശിവശങ്കര് അറിയിച്ചിട്ടുണ്ട്. സരിത് ശിവശങ്കറിനെതിരെ മൊഴി നല്‍കിയിരുന്നു. ശിവശങ്കര് നല്‍കിയ മൊഴിയുടെ അടിസ്ഥാനത്തില് കസ്റ്റഡിയിലുള്ള സ്വപ്നയെ വീണ്ടും ചോദ്യം ചെയ്യും.\ngoldsmuggling case m.shivsshangar


കൊച്ചി: കൊച്ചി മെട്രോ യാഥാര്‍ത്ഥ്യമാക്കാനായി രാപ്പകലില്ലാതെ അധ്വാനിച്ച തൊഴിലാളികളെ ആദരിച്ച് കെ.എം.ആര്.എല്.\nജൂണ് 17നു പ്രധാനമന്ത്രി നരേന്ദ്ര മോദി കൊച്ചി മെട്രോയുടെ ആദ്യ ഘട്ടം ഉദ്ഘാടനം ചെയ്യുന്നതിന് മുമ്പായാണ് കൊച്ചി മെട്രോയ്ക്കായി പ്രയത്നിച്ചവര്‍ക്ക് കെ.എം.ആര്.എല് ആദരവ് നല്‍കിയത്.\nആലുവ മുതല് പാലാരിവെട്ടം വരെ മെട്രോയ്ക്കായി രാവും പകലും പണിയെടുത്ത 800ഓളം തൊഴിലാളികള്‍ക്കാണ് ആദ്യഘട്ടത്തില് കെ.എം.ആര്.എല് ആദരവ് നല്‍കിയത്. എറണാകുളം എസ്.എസ് വിദ്യാമന്ദിറില് ഗംഭീര സദ്യയുള്‍പ്പടെയാണ് ആദരവ് ചടങ്ങൊരുക്കിയത്.\nകെ.എം.ആര്.എല് മാനേജിംഗ് ഡയറക്ടര് ഏലിയാസ് ജോര്‍ജടക്കമുള്ളവര് ചടങ്ങില് പങ്കെടുത്തു. മെട്രോ ആദ്യ ഘട്ട പൂര്‍ത്തീകരണത്തിനുള്ള നന്ദിയും കടപ്പാടും അറിയിക്കാനാണ് ഇത്തരത്തിലുള്ളൊരു ചടങ്ങ് നടത്തിയതെന്ന് മെട്രോ അധികൃതര് അറിയിച്ചു.\nബംഗാള്, ഹരിയാന, ബീഹാര്, ഗുജറാത്ത് തുടങ്ങിയ സംസ്ഥാനങ്ങളിലെ കരാര് തൊഴിലാളികളാണ് മെട്രോ പൂര്‍ത്തീകരണത്തില് നിര്‍ണായക പങ്കുവഹിച്ചത്.


ഡ്രൈവിംഗ് ലൈസൻസ് ഉപയോഗിക്കുന്നവർക്ക് ഇതാ ഒരു ആപ്പ് - KL Scholarships\nUncategories ഡ്രൈവിംഗ് ലൈസൻസ് ഉപയോഗിക്കുന്നവർക്ക് ഇതാ ഒരു ആപ്പ്\nഡ്രൈവിംഗ് ലൈസൻസ് ഉപയോഗിക്കുന്നവർക്ക് ഇതാ ഒരു ആപ്പ്\nഡ്രൈവിംഗ് ലൈസൻസ് ഉപയോഗിക്കുന്നവർക്ക് ഇതാ ഒരു ആപ്ലികേഷൻ. mparivahan എന്ന ആപ്ലികേഷൻ ആണിത്. ഇപ്പോൾ ഈ ആപ്ലികേഷനുകൾ ഗൂഗിൾ പ്ലേ വഴി ഡൗൺലോഡ് ചെയ്യുവാൻ സാധിക്കുന്നതാണ്. കൂടാതെ ഈ ആപ്ലിക്കേഷനിൽ നിങ്ങൾക്ക് എല്ലാ വിവരങ്ങളും ലഭിക്കുന്നതാണ്. അതായത് RC വിവരങ്ങൾ അതുപോലെ തന്നെ ഡ്രൈവിംഗ് ലൈസൻസ് വിവരങ്ങൾ എന്നിങ്ങനെ എല്ലാ വിവരങ്ങളും ലഭിക്കും.\nആദ്യം ഡൗൺലോഡ് ചെയ്ത ശേഷം ലോഗിൻ ചെയ്യുക. ശേഷം mparivahan എന്ന ആപ്ലികേഷൻ തുറക്കുക. പിന്നീട് അവിടെ നിങ്ങൾക്ക് ഡാഷ് ബോർഡ് ,RC ഡാഷ് ബോർഡ് കൂടാതെ DL ഡാഷ് ബോർഡ് എന്നിങ്ങനെ മൂന്നു ഓപ്‌ഷനുകൾ ലഭിക്കുന്നതാണ്. ഇപ്പോൾ നിങ്ങൾക്ക് RC വിവരങ്ങൾ ആണ് അറിയേണ്ടതെങ്കിൽ അവിടെയുള്ള RC ഡാഷ് ബോർഡ് എന്ന ഓപ്‌ഷനിൽ നിങ്ങൾ വിവരങ്ങൾ നൽകിയ ശേഷം സെർച്ച് ബട്ടണിൽ അമർത്തുക. അപ്പോൾ നിങ്ങൾക്ക് നിങ്ങൾ നൽകിയ RC നമ്പറിന്റെ എല്ലാ വിവരങ്ങളും ലഭ്യമാകുന്നതാണ്.\nപിന്നീടുള്ള അടുത്ത ഓപ്‌ഷൻ ആണ് DL ഡാഷ് ബോർഡ് .നിങ്ങൾ അവിടെ നിങ്ങളുടെ ലൈസൻസ് നമ്പറുകൾ നൽകിയാൽ നിങ്ങൾക്ക് മുഴുവൻ വിവരങ്ങളും അതിൽ ലഭിക്കുന്നതാണ്. കൂടാതെ ആപ്ലികേഷൻ മാത്രമല്ല ഇത്തരത്തിൽ വിവരങ്ങൾ അറിയുന്നതിന് https://parivahan.gov.in/parivahan//en/content/mparivahan ഒഫീഷ്യൽ സൈറ്റും സന്ദർശിക്കാവുന്നതാണ്.


Nokia 802 Smartphone, Mobile, Handset, നോക്കിയ 803 സ്മാര്‍ട്ട്‌ഫോണ്, മൊബൈല്, ഹാന്‍ഡ്‌സെറ്റ് - Malayalam Gizbot\nMovies പറഞ്ഞെടുപ്പിച്ച ഫോട്ടോയും വീഡിയോയും പങ്കുവെച്ച് ടൊവിനോ തോമസ്! കല്‍ക്കി ലൊക്കേഷനില് നിന്നും താരം!\nനോക്കിയ കുത്തക തിരിച്ചു പിടിക്കാനുള്ള തയ്യാറെടുപ്പില്\n| Updated: Friday, December 16, 2011, 16:16 [IST]\nസാംസംഗ്, എല്‍ജി തുടങ്ങിയ കമ്പനികളില് നിന്നുള്ള ആന്‍ഡ്രോയിഡ് സ്മാര്‍ട്ട്‌ഫോണുകളുടെ കുത്തൊഴുക്കില് നോക്കിയയുടെ ബിസിനസിന് അല്‍പം ഇടിവ് സംഭവിച്ചിരുന്നു. ഈ ഒരു ക്ഷാണം മാറ്റാനുള്ള പരിപാടിയിലാണ് നോക്കിയ ഇപ്പോള്. പഴയ വിജയിച്ച ഹാന്‍ഡ്‌സെറ്റുകള്‍ക്ക് പിന്‍ഗാമികളെ അവതരിപ്പിച്ചു കൊണ്ടാണ് നോക്കിയ തിരിച്ചു വരവ് നടത്തുന്നത്.\nഏറെ സ്വീകാര്യത നേടിയ നോക്കിയ എന്8ന്റെ പുതിയ വേര്‍ഷന്റെ പണിപ്പുരയിലാണ് ഇപ്പോള് നോക്കിയ. നോക്കിയ 803 എന്നു പേരിട്ടിരിക്കുന്ന ഈ പുതിയ ഫോണ് ആര്‍എം 807 എന്നും അറിയപ്പെടും.\nഅതേ സമയം ഈ പുതിയ നോക്കിയ ഹാന്‍ഡ്‌സെറ്റ് നോക്കിയ എന്8ന്റെ പിന്‍ഗാമിയാണ് എന്ന് ഔദ്യോഗിക പ്രഖ്യാപനങ്ങളൊന്നും ഇതുവരെ ഉണ്ടായിട്ടില്ല. എന്നാല് ലഭ്യമായ ചിത്രത്തില് നിന്നും ഇവ രണ്ടു തമ്മില് സാമ്യം കാണുന്നു എന്നതിനാലാണ് ഇങ്ങനെയൊരു വാര്‍ത്ത പ്രചരിച്ചത്.\nഎന്നാല് ഈ വാര്‍ത്ത ഉറപ്പിക്കാന് പാകത്തിന് ഈ പുതിയ ഫോണിനെ കുറിച്ച് കൂടുതല് വിവരങ്ങള് ഒന്നും ഇപ്പോള് ലഭ്യമല്ല. ഈ പുതിയ ഫോണിന്റെ ഫീച്ചറുകളെയും സ്‌പെസിഫിക്കേഷനുകളെയും കുറിച്ച് കൂടുതല് വിവരങ്ങള് ലഭിക്കാനിരിക്കുന്നേയുള്ളൂ. എന്നാല് താഴെ പറയുന്ന ചില കാര്യങ്ങള് യൂസര് മാന്വലിലൂടെ പുറത്തായിട്ടുണ്ട്\nനോക്കിയ 803 ഹാന്‍ഡ്‌സെറ്റിലെ ക്യാമറ ഒപ്റ്റിക്കല് സൂം, നോക്കിയ എന്8നേക്കാള് വലിയ സെന്‍സര് എന്നീ സൗകര്യമുള്ളതായിരിക്കും എന്നും സ്ഥിരീകരിക്കാത്ത റിപ്പോര്‍ട്ടുകളുണ്ട്. ഡബ്ല്യുവിജിഎ റെസൊലൂഷന്, ഗോറില്ല ഗ്ലാസിന്റെ സംരക്ഷണം എന്നിവയുള്ള 3.5 ഇഞ്ച് ഡിസ്‌പ്ലേയായിതിക്കും ഈ പുതിയ നോക്കിയ ഫോണിന് എന്നും കേള്‍ക്കുന്നുണ്ട്.\n1 ജിഗാഹെര്‍ഡ്‌സ് പ്രോസസ്സര്, 512 എംബി റാം എന്നിവയും നോക്കിയ 803 ഫോണില് പ്രതീക്ഷിക്കപ്പെടുന്നുണ്ട്. അതുപോലെ ഇത് പ്രവര്‍ത്തിക്കുക വിന്‍ഡോസ് ഓപറേറ്റിംഗ് സിസ്റ്റത്തിലായിരിക്കും എന്നു വാര്‍ത്ത പരക്കുമ്പോള് തന്നെ ഇത് സിംബിയന് പ്ലാറ്റ്‌ഫോമിലായിരിക്കും പ്രവര്‍ത്തിക്കുക എന്നും ശ്രുതിയുണ്ട്.\nഏതായാലും കാണാനുള്ള പൂരം പറഞ്ഞറിയിക്കണോ. നമുക്ക് കാത്തിരിക്കാം നോക്കിയ 803യെ കുറിച്ചുള്ള നോക്കിയയുടെ ഔദ്യോഗിക പ്രഖ്യാപനത്തിനായി.


ശശികല റാന്നി പൊലീസ് സ്റ്റേഷനില് ഉപവാസത്തില്, സ്‌റ്റേഷനു മുന്നില് നാമജപവുമായി സ്ത്രീകളും | VygaNews\nശശികല റാന്നി പൊലീസ് സ്റ്റേഷനില് ഉപവാസത്തില്, സ്‌റ്റേഷനു മുന്നില് നാമജപവുമായി സ്ത്രീകളും\nറാന്നി: ശബരിമലില് നിന്ന് അറസ്റ്റു ചെയ്തു കൊണ്ടുപോയ ഹിന്ദു ഐക്യവേദി സംസ്ഥാന അധ്യക്ഷ കെ.പി. ശശികല റാന്നി പൊലീസ് സ്റ്റേഷനില് ഉപവാസത്തില്...\nറാന്നി: ശബരിമലില് നിന്ന് അറസ്റ്റു ചെയ്തു കൊണ്ടുപോയ ഹിന്ദു ഐക്യവേദി സംസ്ഥാന അധ്യക്ഷ കെ.പി. ശശികല റാന്നി പൊലീസ് സ്റ്റേഷനില് ഉപവാസത്തില്. ശശികലയെ വിട്ടുകിട്ടണമെന്ന് ആവശ്യപ്പെട്ട് റാന്നി പൊലീസ് സ്റ്റേഷനു മുന്നില് നാമജപ പ്രതിഷേധം ആരംഭിച്ചിരിക്കുകയാണ്. നിരവധി സ്ത്രീകളും നാമജപത്തില് പങ്കുചേരാന് എത്തിയിട്ടുണ്ട്.\nതന്നെ അകാരണമായാണ് പൊലീസ് അറസ്റ്റു ചെയ്തതെന്നും ഭക്ത എന്ന നിലയില് കെട്ടും കെട്ടി എത്തിയ തന്നെ തടഞ്ഞുവച്ച് അറസ്റ്റു ചെയ്തതെന്തിനെന്നു പൊലീസ് വ്യക്തമാക്കണമെന്നും ശശികല പറഞ്ഞു. ഇതിനു പിന്നാലെയാണ് അവര് പൊലീസ് സ്റ്റേഷനില് ഉപവാസം ആരംഭിച്ചിരിക്കുന്നത്.\nശശികലയെ റാന്നി പൊലീസ് സ്റ്റേഷനിലേക്കു കൊണ്ടുവന്നതറിഞ്ഞ് നൂറുകണക്കിന് ഹിന്ദു ഐക്യവേദി പ്രവര്‍ത്തകര് സ്റ്റേഷനു മുന്നിലെത്തുകയായിരുന്നു. നാമജപത്തോടെ അവരും സ്‌റ്റേഷനു മുന്നില് തമ്പടിച്ചിരിക്കുകയാണ്. ശശികലയെ വിട്ടുകിട്ടണമെന്നാണ് അവരുടെ ആവശ്യം.\nആക്ടിവിസ്റ്റ് രഹന ഫാത്തിമ ഉള്‍പ്പെടെയുള്ളവരെ ഏതു വിധേനയും മല ചവിട്ടിക്കാന് പരിശ്രമിച്ചവരാണ് കെട്ടുംകെട്ടിയെത്തിയ തന്നെ ശബരിമലയില് നിന്ന് അറസ്റ്റു ചെയ്തു നീക്കിയതെന്ന് ശശികല ആരോപിച്ചു.\n17:21 Kerala , Slider0Comments\nപൊലീസിന്റെ നടപടികളില് താന് ഭയപ്പെടില്ലെന്നും ശബരിമലയില് ദര്‍ശനം നടത്തി, അയ്യപ്പന് നെയ്യഭിഷേകം നടത്തിയിട്ട് മാത്രമായിരിക്കും തിരിച്ചു പോകുന്നതെന്നും അവര് പറഞ്ഞു.\nഇരുമുടിക്കെട്ടുമായി മല കയറാനെത്തുന്നവരെ ക്രിമിനലുകളെ പോലെ അറസ്റ്റ് ചെയ്യുകയാണ്. ഇതു കണ്ടുനില്‍ക്കാനാവില്ലെന്ന് അവര് പറഞ്ഞു.\nഇരുമുടിക്കെട്ടേന്തി എത്തുന്ന ഭക്തരെ അയ്യപ്പനെന്നും മാളികപ്പുറമെന്നും വിളിക്കുന്ന കേരളത്തിലാണ് അവര് ഇപ്പോള് വേട്ടയാടപ്പെടുന്നത്. ആചാരങ്ങള് സംരക്ഷിക്കാനായി തെരുവിലേക്കിറങ്ങേണ്ട ഗതികേടിലെത്തിയവരെ പ്രതികാര നടപടികളോടെ തേടിപ്പിടിക്കുകയാണ് പൊലീസെന്ന് അവര് പറഞ്ഞു.\nശബരിമലയില് കെട്ടും കെട്ടിയെത്തിയ കെ.പി. ശശികലയെ പൊലീസ് അറസ്റ്റു ചെയ്തതില് പ്രതിഷേധിച്ച് ഇന്നു പകല് ഹര്‍ത്താലിന് ഹിന്ദു ഐക്യ വേദിയും ശബരിമല കര്‍മ സമിതിയും ആഹ്വാനം ചെയ്തിരിക്കുകയാണ്.\nവെളുപ്പിന് രണ്ടു മണിക്ക് മരക്കൂട്ടത്തു വച്ചാണ് ശശികലയെ അറസ്റ്റു ചെയ്തത്. മല കയറരുതെന്നും തിരികെ പോകണമെന്നുമുള്ള പൊലീസ് നിര്‍ദ്ദേശം ശശികല നിരാകരിക്കുകയായിരുന്നു. തുടര്‍ന്നായിരുന്നു അറസ്റ്റ്.\nശബരിമല ആചാര സംരക്ഷണ സമിതി കണ്‍വീനര് പൃഥ്വിപാല്, ബ്രഹ്മചാരി ഭാര്‍ഗവ് റാം എന്നിവരെയും പൊലീസ് നേരത്തേ പമ്പയില് നിന്നു കസ്റ്റഡിയിലെടുത്തിരുന്നു.\nശബരിമലയില് നിരോധനാജ്ഞ പ്രഖ്യാപിച്ചിരിക്കെ മുന്‍കരുതലെന്ന നിലയിലാണ് അറസ്റ്റെന്ന് പൊലീസ് വ്യക്തമാക്കി. യുവതീപ്രവേശത്തെ എതിര്‍ക്കുന്നവര് ശബരിമലയില് എത്തരുതെന്ന പൊലീസ് നിലപാടിന്റെ തുടര്‍ച്ചയാണ് അറസ്റ്റ്.\nമരക്കൂട്ടത്ത് അവരെ അഞ്ചു മണിക്കൂറോളം തടഞ്ഞുവച്ചു. തുടര്‍ന്നായിരുന്നു അറസ്റ്റ്. അറസ്റ്റു ചെയ്യുന്നതായി അറിയിച്ച ശേഷം അവരെ വനംവകുപ്പിന്റെ ആംബുലന്‍സില് പമ്പയിലേക്കു കൊണ്ടുവന്നു. പമ്പയില് നിന്നു പൊലീസ് ബസ്സില് കയറ്റി റാന്നിയിലേക്കു കൊണ്ടുവരികയായിരുന്നു.\nVygaNews: ശശികല റാന്നി പൊലീസ് സ്റ്റേഷനില് ഉപവാസത്തില്, സ്‌റ്റേഷനു മുന്നില് നാമജപവുമായി സ്ത്രീകളും


‘ബറോസ്’ എന്ന് തുടങ്ങുമെന്നറിയിച്ച് മോഹന്‍ലാല്, ഒരു കുട്ടിക്കും ഭൂതത്തിനും ഇടയിലെ നിഗൂഢത\nചെയ്യുന്ന സിനിമയെക്കുറിച്ച് വ്യക്തത ഉണ്ടാവുകയെന്നതാണ് വലിയ കാര്യമെന്നും മോഹന്‍ലാല്\nപ്രഖ്യാപിച്ചപ്പോള് തന്നെ വന് പ്രതീക്ഷകളിലേക്ക് ഉയര്‍ന്ന ചിത്രമാണ് ബറോസ്. മോഹന്‍ലാല് ആദ്യമായി ക്യാമറക്ക് പിന്നിലേക്ക് സംവിധായകനായി എത്തുന്നുവെന്നത് തന്നെയായിരുന്നു ബറോസ് എന്ന ത്രീഡി പ്രൊജക്ടിന്റെ ഹൈപ്പിന് പിന്നില്. തിരക്കഥാകൃത്തായി ഇന്ത്യന് സിനിമയെ വിസ്മയിപ്പിച്ച ജിജോ നവോദയ. 2019 ഒക്ടോബറില് ചിത്രീകരണം തുടങ്ങുമെന്ന് പ്രഖ്യാപിച്ചിരുന്ന ബറോസ്, മോഹന്‍ലാലിന്റെ അഭിനയിക്കാനുള്ള കമ്മിറ്റ്‌മെന്റുകളെ തുടര്‍ന്ന് വൈകുകയായിരുന്നു. ഇപ്പോഴിതാ 2020 ജൂണില് ബറോസ് ആദ്യ ഷെഡ്യൂള് തുടങ്ങുമെന്ന് മോഹന്‍ലാല് വ്യക്തമാക്കുന്നു.\nജൂണ് അവസാനത്തോടെ ബറോസ് തുടങ്ങും. ഗോവയിലും കേരളവുമാണ് പ്രധാന ലൊക്കേഷന്. ത്രീ ഡി ചിത്രമായതിനാല് കുറേ ഭാഗങ്ങള് സ്റ്റുഡിയോയില് സെറ്റ് ഇട്ട് ചിത്രീകരിക്കാനുണ്ട്.\n'ബറോസ്' സംവിധാനം ചെയ്യുമ്പോള് പ്രിയദര്‍ശന്റെ ഫിലിം മേക്കിംഗ് ശൈലി എത്രത്തോളം പ്രചോദനമാകുന്നുണ്ട് എന്ന ചോദ്യത്തിന് അത്തരമൊരു താരതമ്യത്തിന്റെ കാര്യമില്ലെന്ന് മോഹന്‍ലാല്. ടൈംസ് ഓഫ് ഇന്ത്യയുടെ പ്രത്യേക അഭിമുഖത്തിലാണ് മോഹന്‍ലാല് ഇക്കാര്യം പറയുന്നത്. ബറോസ് തിരക്കഥാ ചര്‍ച്ചയില് പ്രിയദര്‍ശനും ഭാഗമായിരുന്നു. പ്രിയദര്‍ശന് സിനിമകളുടെ അതേ മാജിക് അല്ല എന്റെ സംവിധാനത്തില് പ്രതീക്ഷിക്കേണ്ടതെന്നും മോഹന്‍ലാല്. ഒരു കുട്ടിക്കും ഭൂതത്തിനും ഇടയിലുള്ള നിഗൂഢതയാണ് ബറോസ്. പ്രിയദര്‍ശന് ബോധപൂര്‍വമല്ലാതെ പ്രചോദനമായേക്കാമെന്നും മോഹന്‍ലാല്. സിനിമക്ക് ആവശ്യമില്ലാത്ത ഒരു ഷോട്ട് പോലും എടുത്ത് സമയം കളയാത്ത ആളാണ് പ്രിയദര്‍ശന്. ആ രീതി പിന്തുടരണമെന്നുണ്ട്. ചെയ്യുന്ന സിനിമയെക്കുറിച്ച് വ്യക്തത ഉണ്ടാവുകയെന്നതാണ് വലിയ കാര്യമെന്നും മോഹന്‍ലാല്.\nജീത്തു ജോസഫ് രചനയും സംവിധാനവും നിര്‍വഹിക്കുന്ന റാം എന്ന സിനിമയുടെ ചിത്രീകരണത്തിലാണ് മോഹന്‍ലാല്. കൊച്ചിക്ക് പിന്നാലെ സിനിമയുടെ ധനുഷ്‌കോടി ഷെഡ്യൂള് പുരോഗമിക്കുകയാണ്. ദൃശ്യത്തിന് ശേഷം മോഹന്‍ലാലും ജീത്തു ജോസഫും ഒന്നിക്കുന്ന ചിത്രവുമാണിത്. 2020ല് മോഹന്‍ലാലിനെ നായകനാക്കി പൃഥ്വിരാജ് സുകുമാരന് സംവിധാനം ചെയ്യുന്ന എമ്പുരാന് തുടങ്ങുമെന്ന് പ്രഖ്യാപിച്ചിരുന്നു. ലൂസിഫര് രണ്ടാം ഭാഗമാണ് എമ്പുരാന്.\nപ്രീ പ്രൊഡക്ഷന് കൃത്യതയോടെ പൂര്‍ത്തിയാക്കിയും നേരത്തെ നിശ്ചയിച്ച കമ്മിറ്റ്‌മെന്റുകള് തീര്‍ത്തും ബറോസിലേക്ക് കടക്കാമെന്ന് വച്ചതിനാലാണ് ഷൂട്ടിംഗ് 2020 ജൂണ് അവസാനത്തോടെ മതിയെന്ന് ലാല് തീരുമാനിച്ചതെന്നറിയുന്നു. ബറോസ് പ്രീ പ്രൊഡക്ഷന് ഒരു വര്‍ഷമായി നടക്കുന്നുണ്ട്. ജിജോയുടെ നേതൃത്വത്തില് സിനിമയുടെ തിരക്കഥയിലെ മിനുക്കുപണികളും പുരോഗമിക്കുന്നുണ്ട്. കെ യു മോഹനനാണ് ക്യാമറ.\nസ്പാനിഷ് അഭിനേത്രി പാസ് വേഗ, സ്പാനിഷ് നടന് റാഫേല് അമര്‍ഗോ എന്നിവര് പ്രധാന കഥാപാത്രമായി സിനിമയിലുണ്ടാകും. ബറോസ് എന്ന ഭൂതമായി നായക കഥാപാത്രമാകുന്നത് മോഹന്‍ലാല് ആണ്. വാസ്‌കോ ഡ ഗാമയുടെ റോളിലാണ് റഫേല് അമര്‍ഗോ അഭിനയിക്കുന്നത്. വാസ്‌കോ ഡ ഗാമയുടെ ഭാര്യയുടെ റോളിലാണ് പാസ് വേഗ. ദ ഹ്യൂമന് കോണ്‍്ട്രാക്ട്, റാംബോ, സെക്‌സ് ആന്‍ഡ് ലൂസിയ എന്നീ സിനിമകളിലൂടെ ശ്രദ്ധേയയാണ് പാസ് വേഗ. ഗോവയിലാണ് സിനിമയുടെ പ്രധാന ലൊക്കേഷന്. ഗാര്‍ഡിയന് ഓഫ് ഡി ഗാമാസ് ട്രഷര് എന്നാണ് സിനിമയുടെ ടാഗ് ലൈന്. ജിജോ പുന്നൂസാണ് ചിത്രത്തിന്റെ കഥയും തിരക്കഥയും ഒരുക്കുന്നത്. മൈഡിയര് കുട്ടിച്ചാത്തന് എന്ന വിസ്മയ സിനിമയ്ക്ക് ശേഷം ജിജോയുടെ രചനയില് പുറത്തുവരുന്ന സിനിമ കൂടിയാണ് ബറോസ്. ത്രീഡി ചിത്രമായാണ് ബറോസ് എത്തുക. ഇന്ത്യയ്ക്കും ആഫ്രിക്കയ്ക്കും പോര്‍ച്ചുഗീസിനും ഇടയില് നിലനിന്നിരുന്ന കടല് മാര്‍ഗമുള്ള വ്യാപാരവും ബന്ധവും സിനിമയുടെ ഇതിവൃത്തമാകും. മോഹന്‍ലാലിന്റെ സ്വപ്നപദ്ധതിയായാണ് സിനിമ വരുന്നത്.\nAlso Read: ബറോസില് മോഹന്‍ലാല് ഭൂതം, ജിജോയുടെ മനോഹരമായ കഥയെന്ന് രഘുനാഥ് പലേരി\nAlso Read: ബറോസില് എന്തുകൊണ്ട് വിദേശ താരങ്ങള്; വ്യക്തമാക്കി മോഹന്‍ലാല്\nമോഹന്‍ലാലിന്റെ പിറന്നാള് ദിനത്തില് ബറോസ് പ്രീ പ്രൊഡക്ഷന് ചെന്നൈയില് ലാല് തുടക്കമിട്ടിരുന്നു. ബറോസ് ടീമിനൊപ്പമായിരുന്നു മോഹന്‍ലാലിന്റെ അമ്പത്തിയൊമ്പതാം പിറന്നാള് ആഘോഷം. വിദേശ സാങ്കേതിക വിദഗ്ധര് ചിത്രത്തിലുണ്ടാകും. മോഹന്‍ലാല് സിനിമ സംവിധാനം ചെയ്യാന് പോകുന്നുവെന്ന് പ്രഖ്യാപിച്ചത് മലയാള സിനിമാ മേഖലയ്ക്കും ആരാധകര്‍ക്കും സര്‍പ്രൈസ് ആയിരുന്നു. അമേരിക്കന് യാത്രക്കിടെ വിദേശ ചലച്ചിത്ര പ്രവര്‍ത്തകരുമായി കൂടിക്കാഴ്ച നടത്തിയതായി മോഹന്‍ലാല് വെളിപ്പെടുത്തിയിരുന്നു. ഗോവയില് ചിത്രീകരിക്കേണ്ട ലൊക്കേഷനുകള് മാര്‍ക്ക് ചെയ്തു കഴിഞ്ഞു. ആശിര്‍വാദ് സിനിമാസിന്റെ ബാനറില് ആന്റണി പെരുമ്പാവൂരാണ് നിര്‍മ്മാണം\nഒരു ഫെയറി ടെയ്ല് ആണ് ബറോസ്. ഒരു ഫാന്റസി മൂവിയിലേക്ക് നമുക്ക് പരിചയമുള്ള ഒരാള് പെട്ടെന്ന് കടന്നു വരുമ്പോള് നമുക്ക് ഒരു ഡിസ്ട്രാക്ഷന് ഫീല് ചെയ്യും.


ranbir kapoor new film bombay velvet first look poster released - Malayalam Filmibeat\nരണ്‍ബീറിനെ തോക്കെടുപ്പിച്ച് അനുരാഗ് കശ്യപ്\n| Updated: Friday, January 30, 2015, 14:17 [IST]\nഅങ്ങനെ റൊമാന്റിക് ഹീറോ രണ്‍ബീര് കപൂറും തോക്കെടുത്തു. സംവിധായകന് അനുരാഗ് കശ്യപ് ആണ് രണ്‍ബീറിനെ കൊണ്ട് ഇങ്ങനെയൊരു സാഹസം ചെയ്യിപ്പിച്ചത്. അനുരാഗ് കശ്യപ് രചനയും സംവിധാനവും നിര്‍വ്വഹിക്കുന്ന ബോംബെ വെല്‍വറ്റിലാണ് നമ്മുടെ റൊമാന്റിക് ഹിറോ ആക്ഷന് ഹീറോ ആകുന്നത്. ബോംബെ വെല്‍വറ്റിന്റെ ആദ്യലുക്ക് പോസ്റ്റര് പുറത്തുവന്നു.\nഒരു ആക്ഷന് ഗെറ്റപ്പില് രണ്‍ബീര് വന്നാല് എങ്ങനെയിരിക്കും. ആ നിഷ്‌കളങ്കമായ മുഖത്ത് രോഷം ഇണങ്ങുമോ. എന്നാല് അതും തനിക്ക് ഇണങ്ങുമെന്ന് തെളിയിച്ചിരിക്കുകയാണ് ആദ്യലുക്ക് പോസ്റ്ററിലൂടെ രണ്‍ബീര്. പ്രമുഖ സംവിധായകന് കരണ് ജോഹറാണ് രണ്‍ബീറിന്റെ എതിരാളിയായി ചിത്രത്തില് എത്തുന്നത്.\nപോസ്റ്ററില് ജോണി ബല്‍രാജ് എന്ന കഥാപാത്രത്തെ പരിചയപ്പെടുത്തിക്കൊണ്ടാണ് രണ്‍ബീര് കപൂര് തോക്കെടുത്ത് നില്‍ക്കുന്നത്. ഒരു ബിഗ് ബജറ്റ് ചിത്രമാണ് ബോംബെ വെല്‍വറ്റ്. 90 കോടിയാണ് ചിത്രത്തിന്റെ നിര്‍മ്മാണ ചിലവ്. ബോംബെ സിറ്റിയിലെ ഒരു അധോലോക നായകനാണ് രണ്‍ബീര്. അനുഷ്‌കാ ശര്‍മ്മയാണ് ഈ അധോലോക നായകന്റെ നായിക.\nകേജ് ഫൈറ്റ് രംഗത്തിനൊടുവില് ക്യാമറയില് നിന്ന് മുഖം തിരിഞ്ഞു നില്‍ക്കുന്ന രണ്‍ബീര് ആണ് ചിത്രത്തിന്റെ മറ്റൊരു പോസ്റ്റര്. സിക്‌സ് പാക്കിലാണ് താരം ചിത്രത്തില് എത്തുന്നത്. അമിത് ത്രിവേദിയാണ് ചിത്രത്തിന്റെ സംഗീത സംവിധാനം നിര്‍വഹിക്കുന്നത്.\nRead more about: ranbir kapoor bombay velvet bollywood film poster രണ്‍ബീര് കപൂര് ബോംബെ വെല്‍വെറ്റ് ബോളിവുഡ് വില്ലന് സിനിമ പോസ്റ്റര്\nRanbir kapoor isafighter role in Bombay velvet, film first look poster released


ഫെബ്രുവരി 22, 2013\nനിതിന് ഗഡ്കരി എന്ന മഹാരാഷ്ട്രക്കാരനെ ബി.ജെ.പി.യുടെ അഖിലേന്ത്യാ പ്രസിഡന്റാക്കാന് തീരുമാനിച്ചത് 2009 ഡിസംബറിലാണ്. അതിന് ഒരു മാസംമുമ്പ് ബി.ജെ.പി. പ്രസിഡന്റാകാന് സാധ്യതയുള്ള ദേശീയനേതാക്കളുടെ പേരെഴുതാന് പത്രവായനക്കാര്‍ക്ക് ഒരു പരീക്ഷ നടത്തിയിരുന്നെങ്കില് മഹാരാഷ്ട്രക്കാര്‍പോലും അതില് നിതിന് ഗഡ്കരിയുടെ പേര് എഴുതുമായിരുന്നില്ല. മലയാളപത്രങ്ങളില് ആദ്യമായി ആ പേര് വന്നത് ബി.ജെ.പി. പ്രസിഡന്റായപ്പോഴാണത്രെ. ബി.ജെ.പി.യുടെ ഒരു സംസ്ഥാന പ്രസിഡന്റായിരുന്നു അദ്ദേഹം. പക്ഷേ, പാര്‍ട്ടിയില് സംസ്ഥാന പ്രസിഡന്റുമാര് ഇരുപത്തിയെട്ടുണ്ട്. മഹാരാഷ്ട്രയില് പൊതുമരാമത്ത് മന്ത്രിയായിരുന്നു അദ്ദേഹം. അത്തരം മന്ത്രിമാര് പാര്‍ട്ടിയില് നൂറുകണക്കിനുണ്ട്. അദ്ദേഹം വലിയ മുതലാളിയായിരുന്നു. പക്ഷേ, പാര്‍ട്ടിയില് മുതലാളിമാര് ആയിരക്കണക്കിനുണ്ട്.\nപിന്നെ എന്തുകൊണ്ട് ഗഡ്കരി? അദ്ദേഹം പ്രസിഡന്റായിരുന്നത് മഹാരാഷ്ട്രത്തിലാണ്. മഹാരാഷ്ട്രത്തിലെ ഏതോ കുഗ്രാമത്തിലല്ല, മഹാ നാഗ്പുരിലാണ്. നാഗ്പുരിലെ ഏതോ ഗള്ളിയിലല്ല. ആര്.എസ്.എസ്സിന്റെ മഹാ ആസ്ഥാനത്തിന്റെ തൊട്ടയല്‍പക്കത്താണ് പാര്‍പ്പ്. കവാത്ത് സമയത്ത് വിസിലടിച്ചാല് വീട്ടില്‍കേള്‍ക്കും. നിന്നെപ്പോലെ നിന്റെ അയല്‍ക്കാരനെയും സ്‌നേഹിക്കുക എന്ന് യേശുക്രിസ്തുവാണ് പറഞ്ഞതെങ്കിലും ആര്.എസ്.എസ്. അത് മഹദ്വചനമായി സ്വീകരിച്ചിട്ടുണ്ട്. യോഗ്യന് അയല്‍പക്കത്തുള്ളപ്പോള് എന്തിന് ദൂരെ പോകണം.\nബി.ജെ.പി.യില് ഒരു പ്രശ്‌നമുണ്ട്. ഒരു തവണമാത്രമേ ഒരാള്‍ക്ക് പാര്‍ട്ടിയുടെ പ്രസിഡന്റായിരിക്കാന് പറ്റൂ. പണ്ടില്ലാത്ത പ്രശ്‌നമാണ്. ആരുടെ തലയിലാണ് ഈ ബുദ്ധി ഉദിച്ചത് എന്നറിയില്ല. കോണ്‍ഗ്രസ്സിലെ ബുദ്ധിമാന്മാരൊന്നും അത്തരം മണ്ടന് വ്യവസ്ഥകള് പാര്‍ട്ടിഭരണഘടനയില് ചേര്‍ക്കില്ല. അവിടെ ആജീവനാന്ത പ്രസിഡന്റാണ്. അഖിലേന്ത്യാസമ്മേളനം നടത്തിക്കൊള്ളണമെന്ന് നിര്‍ബന്ധവുമില്ല. അതുകൊണ്ട് ഈ രണ്ടുകാര്യങ്ങള് ചിന്തിച്ച് തലപുണ്ണാക്കാതെ രാഷ്ട്രത്തെ 'സേവി'ക്കാം. ബി.ജെ.പി. മൂന്നുകൊല്ലം കൂടുമ്പോള് പ്രസിഡന്റിനെ അന്വേഷിച്ച് നടക്കണം. ആര്.എസ്.എസ്. ഉള്ളത് വലിയ സമാധാനമാണ്. പാര്‍ട്ടിയുടെ നയം തീരുമാനിക്കുക, പ്രസിഡന്റിനെ കണ്ടെത്തുക, പള്ളി പൊളിക്കുക തുടങ്ങിയ ബുദ്ധിമുട്ടുള്ള പണിയൊക്കെ അവര് ചെയ്തുകൊള്ളും. രാജ്‌നാഥ് സിങ് പ്രസിഡന്റ്സ്ഥാനം ഒഴിഞ്ഞപ്പോള് നാഗ്പുരില്‍നിന്ന് സന്ദേശമെത്തി. പിന്നെ ആലോചനയൊന്നും വേണ്ടിവന്നില്ല.\nമഹാരാഷ്ട്രയില് പൊതുമരാമത്ത് മന്ത്രിയായിരുന്ന കാലത്ത് ഗംഭീരന് റോഡുകള് ഉണ്ടാക്കിയെന്ന ക്രെഡിറ്റ് ഗഡ്കരിക്കുണ്ട്. ഡല്‍ഹിയിലേക്കുമാറി പ്രസിഡന്റായപ്പോഴും അദ്ദേഹം നാഗ്പുരിലെ സംഘ ആസ്ഥാനത്തേക്കുള്ള റോഡ് കുണ്ടും കുഴിയുമാകാതെ നിലനിര്‍ത്തി എന്നത് ചില്ലറക്കാര്യമല്ല. അദ്വാനിക്കുപോലും കഴിയാതിരുന്ന കാര്യമാണ്. അതുകൊണ്ടാണ് പാര്‍ട്ടി ഭരണഘടനയിലെ 21-ാം വകുപ്പ് ഭേദഗതിചെയ്ത് ഗഡ്കരിയെ രണ്ടാംവട്ടം പാര്‍ട്ടി പ്രസിഡന്റാക്കാന് തീരുമാനിച്ചത്. ഭരണഘടന മാറ്റി സ്ഥാനത്ത് നിലനിര്‍ത്തേണ്ടതരം സൂപ്പര്‍സ്റ്റാറാണ് ഗഡ്കരി എന്ന് നമ്മളാരും അറിഞ്ഞിരുന്നില്ല എന്നുമാത്രം.\nഅടുത്ത മൂന്നുവര്‍ഷം ഏത് ദേശീയപ്പാര്‍ട്ടിക്കും ബേജാറുമൂക്കുന്ന കാലമാണ്. 2014-ല് പാര്‍ലമെന്റ് തിരഞ്ഞെടുപ്പാണ്. വെപ്രാളപ്പെടേണ്ട സമയമായി. ബി.ജെ.പി.യും സഖ്യകക്ഷികളും ഭരണംപിടിക്കുമെന്ന് വേറെ ആര് വിശ്വസിക്കുന്നില്ലെങ്കിലും അവര് ഉറച്ചുവിശ്വസിക്കുന്നുണ്ട്. കോണ്‍ഗ്രസ് ആകെ അലങ്കോലമായി കിടക്കുകയല്ലേ. രാജ്യഭരണം പോക്കറ്റില്‍ത്തന്നെയെന്ന് കഴിഞ്ഞ രണ്ടുതവണയും ബി.ജെ.പി. ഉറപ്പിച്ചതായിരുന്നു. എന്തോ അവസാനഘട്ടത്തില് കപ്പിനും ലിപ്പിനുമിടയില് ചായ തെറിച്ചുപോയി. ഇത്തവണ റിലേ ഓട്ടത്തിന്റെ അവസാനഘട്ടം ഓടേണ്ട ചുമതല ഗഡ്കരിയെത്തന്നെ ഏല്പിച്ചത് അദ്ദേഹം മികച്ച ഓട്ടക്കാരനാണെന്ന് ബോധ്യപ്പെട്ടതുകൊണ്ടായിരിക്കണം. എന്തുഫലം? ലാസ്റ്റ്ഘട്ടത്തിനുള്ള ബാറ്റന് കൈയില് വരുംമുമ്പ് അതാ ഓട്ടം പിഴച്ചിരിക്കുന്നു. ഭരണഘടന ഭേദഗതിചെയ്ത് തിരഞ്ഞെടുത്തയാള് പ്രസിഡന്റ്സ്ഥാനം ഒഴിയണം എന്നാവശ്യപ്പെട്ട് പാര്‍ട്ടിക്കാര്‍തന്നെ മുറവിളികൂട്ടുന്നു. ആകപ്പാടെ ലക്ഷണദോഷമാണ്.\nഅഴിമതിയില് മുങ്ങിക്കുളിച്ച കോണ്‍ഗ്രസ്സിന് ഒരേയൊരു ബദല് സംശുദ്ധ ആര്‍ഷഭാരത പാര്‍ട്ടിയാണെന്നല്ലേ കേട്ടിരുന്നത്. അഴിമതിരഹിത ആദര്‍ശപ്പാര്‍ട്ടിയെ നയിക്കാന് മുന്നില്‍നിര്‍ത്തിയ 24 കാരറ്റ് സ്വര്‍ണത്തിലും മായമുണ്ടെന്ന് ആരോപണംവന്നാല് എന്തുചെയ്യും? കോണ്‍ഗ്രസ് അഴിമതിയെ തള്ളിമാറ്റി കുറച്ചായി പത്രങ്ങളില് ബി.ജെ.പി.അഴിമതിയെക്കുറിച്ച് കഥകള് വരുന്നു. കോണ്‍ഗ്രസ്സിന്റെ അഴിമതിക്കണക്ക് ലക്ഷം കോടിയൊക്കെ കടക്കുമ്പോള് തങ്ങളുടേത് അത്രയൊന്നും വരില്ല എന്നാശ്വസിക്കുകയാണ് ബി.ജെ.പി.ക്കാര്.\nരാം ജേഠ്മലാനിയെപോലുള്ള വന്‍പുള്ളികളായ പാര്‍ട്ടിക്കാര്‍തന്നെയാണ് പാര്‍ട്ടിപ്രസിഡന്റിനെതിരെ യുദ്ധംനയിക്കുന്നത്. പാര്‍ട്ടിയുടെ പ്രതിച്ഛായ മങ്ങുന്നു. അത് തടയാന് സംഘപരിവാര് ബുദ്ധിജീവിയും പ്രശസ്ത കണക്കപ്പിള്ളയുമായ ഗുരുസ്വാമിയെ രംഗത്തിറക്കിനോക്കി. ജേഠ്മലാനിക്ക് നിയമവും വകുപ്പുമേ അറിയൂ. കണക്കറിയില്ല. ഗുരുസ്വാമിക്ക് കണക്കറിയാം. രണ്ടുപേര്‍ക്കും രാഷ്ട്രീയം വലിയ നിശ്ചയമില്ല. പ്രതിച്ഛായ ഇല്ലാത്ത പ്രസിഡന്റിനെയും കൊണ്ടുനടന്നാല് വോട്ട് പോയേക്കുമെന്ന് അറിയാന് വിവരംവേണ്ട. ഗഡ്കരിയുടെ പുസ്തകത്തിലെ കണക്കെല്ലാം കറക്ടാണ് എന്നാണ് ഗുരുസ്വാമി പറയുന്നത്. അഴിമതി തെളിയിക്കാതെ എന്തിന് ഗഡ്കരി ഒഴിയണം എന്ന ചോദ്യമാണ് ബി.ജെ.പി.ക്കാര് ചോദിക്കുന്നത്. ഇതുതന്നെയാണ് കോണ്‍ഗ്രസ്സുകാരും ബോഫോഴ്‌സ് കാലംമുതല് ചോദിച്ചുപോന്നത്. പാവം ബാലുവും വദ്രയും സല്‍മാന് ഖുര്‍ഷിദും-അവര്‍ക്ക് നല്ല കണക്കപ്പിള്ളമാര് ഇല്ലാതെപോയി.\nകഷ്ടകാലത്ത് എല്ലാം കൂട്ടത്തോടെ വരുമല്ലോ. നാട്ടുകാരെ ഉദ്ബുദ്ധരാക്കാന് ഒരു മഹാതത്ത്വം പറയാമെന്ന് വിചാരിച്ചുപോയി ഗഡ്കരി. വേറെ കുറ്റമൊന്നും ചെയ്തിട്ടില്ല. ബുദ്ധിയുള്ളതുകൊണ്ടുമാത്രം കാര്യമില്ല, മനസ്സ് നന്നാവണം എന്നുപറയാന് ചെറിയ ഒരു ഉപമ പ്രയോഗിച്ചതാണ് അബദ്ധമായത്. സ്വാമി വിവേകാനന്ദനുള്ള അത്രബുദ്ധി ചിലപ്പോള് ദാവൂദ് ഇബ്രാഹിമിനും കാണുമായിരിക്കും. പക്ഷേ, ദാവൂദിന്റെ ലൈന് ശരിയായിരുന്നില്ല എന്നേ പറഞ്ഞുള്ളൂ. വിവേകാനന്ദനും ദാവൂദും തമ്മില് വ്യത്യാസമില്ലെന്നാണ് പറഞ്ഞതിന്റെ അര്‍ഥം എന്നായി കുറേ ബി.ജെ.പി.ക്കാരും. ബുദ്ധിയുള്ളതുകൊണ്ടുമാത്രം കാര്യമില്ല എന്ന തത്ത്വം ബി.ജെ.പി.ക്കാര്‍ക്കും ബാധകമാണല്ലോ. ബുദ്ധിയുമില്ല, നല്ല മനസ്സുമില്ല എന്നായാല് എന്തുചെയ്യും.\nചുരുക്കിപ്പറഞ്ഞാല് 2014-നെ ലക്ഷ്യംവെച്ചുള്ള അവസാന ഘട്ട ഓട്ടത്തില് മുടന്തുകയാണ് ബി.ജെ.പി. ഒരു സമാധാനമേ ഉള്ളൂ. ബി.ജെ.പി.ക്ക് ഒരു കാലേ മുടന്തിയിട്ടുള്ളൂ. മറ്റേ പ്രധാന ഓട്ടക്കാരന് രണ്ടുകാലിലും മുടന്തുണ്ട്. വേറെചില ഓട്ടക്കാര്‍ക്ക് കാലുതന്നെ ഇല്ല.\nതിരുവഞ്ചൂര് രാധാകൃഷ്ണനേക്കാള് വലിയ ആഭ്യന്തരമന്ത്രിമാരെയും താന് കണ്ടിട്ടുണ്ടെന്നാണ് കണ്ണൂര് എം.പി. കെ.സുധാകരന് പറയുന്നത്. സുധാകരന്‍തന്നെ തിരുവഞ്ചൂര് രാധാകൃഷ്ണനേക്കാള് വലിയ തോക്കാണ് എന്നാര്‍ക്കാണ് അറിയാത്തത്.\nസുധാകരന് വിനയംകൊണ്ട് സംഭവം മുഴുവനുമങ്ങ് തെളിച്ചുപറഞ്ഞില്ല എന്നേ ഉള്ളൂ. പത്ത് തിരുവഞ്ചൂരിന്റെ ബലമുള്ള കെ. കരുണാകരന് അടിയന്തരാവസ്ഥയില് ആഭ്യന്തരം ഭരിക്കുമ്പോഴാണല്ലോ സുധാകരന് അടിയന്തരാവസ്ഥയെത്തന്നെ എതിര്‍ത്ത് ജയിലില് പോയത്. അന്നത്തെ കൂട്ടുകിടപ്പുകാര് മാര്‍ക്‌സിസ്റ്റുകാരായിരുന്നു. എന്തുചെയ്യാം, പഴയ ധീരസാഹസികതകളൊന്നും ഇപ്പോള് പുറത്തുപറയാന് നിവൃത്തിയില്ല. പറഞ്ഞാല് കോണ്‍ഗ്രസ്സുകാര്‍ക്കും ഇഷ്ടപ്പെടില്ല, മാര്‍ക്‌സിസ്റ്റുകാര്‍ക്കും ഇഷ്ടപ്പെടില്ല.


ടൊയോട്ട ഫോര്‍ച്ച്യൂണറിന് 1 ലക്ഷം രൂപയിലേറെ വിലകുറയും - Malayalam DriveSpark\nജിഎസ്ടി; ടൊയോട്ട ഫോര്‍ച്ച്യൂണറിന് 1 ലക്ഷം രൂപയിലേറെ വിലകുറയും\nPublished: Monday, June 5, 2017, 11:09 [IST]\nചരക്ക് സേവന നികുതിയുടെ പശ്ചാത്തലത്തില് ടൊയോട്ട ഫോര്‍ച്ച്യൂണറിന്റെ വിലയില് വന്‍കുറവ് രേഖപ്പെടുത്തും. ജൂലായ് ഒന്നിന് പ്രാബല്യത്തില് വരുന്ന ജിഎസ്ടി നിരക്കിന്റെ അടിസ്ഥാനത്തില് 120000 രൂപയുടെ കുറവാകും ഫോര്‍ച്ച്യുണറിന്റെ വിലയിലുണ്ടാവുക.\nപ്രീമിയം എസ്‌യുവി ശ്രേണിയിലെ ജനപ്രിയ മോഡലാണ് ടൊയോട്ട ഫോര്‍ച്ച്യൂണര്. ഫോഡ് എന്‍ഡവറില് നിന്നും നിരന്തരം ഭീഷണി നേരിടുന്നുണ്ടെങ്കിലും, ശ്രേണിയില് ഫോര്‍ച്ച്യൂണര് തന്നെയാണ് ആധിപത്യം പുലര്‍ത്തുന്നത്.\nകഴിഞ്ഞ വര്‍ഷമാണ് ഡിസൈന് മാറ്റങ്ങളോടെ ഫോര്‍ച്ച്യൂണറിനെ ടൊയോട്ട അവതരിപ്പിച്ചത്.\n177 bhp കരുത്തും 450 Nm torque ഉം ഉത്പാദിപ്പിക്കുന്ന 2.8 ലിറ്റര് ഡീസല് എഞ്ചിനിലാണ് ഫോര്‍ച്ച്യൂണര് എത്തുന്നത്. 2.7 ലിറ്റര് പെട്രോള് എഞ്ചിനെയും ഫോര്‍ച്ച്യൂണറില് ടൊയോട്ട നല്‍കുന്നുണ്ട്.\n166 bhp കരുത്തും 250 Nm torque ഉം ഏകുന്നതാണ് ഫോര്‍ച്ച്യൂണറിലെ പെട്രോള് എഞ്ചിന്.\n6 സ്പീഡ് മാനുവല് ഗിയര്‍ബോക്‌സാണ് ഡീസല് വേര്‍ഷനില് ടൊയോട്ട ഒരുക്കുന്നത്. ഇതിന് പുറമെ,6സ്പീഡ് ഓട്ടോമാറ്റിക് ഗിയര്‍ബോക്‌സും ഓപ്ഷണലായി ഫോര്‍ച്ച്യൂണറില് ടൊയോട്ട ലഭ്യമാക്കുന്നുമുണ്ട്.\nഫോര്‍ച്ച്യൂണറിലെ പെട്രോള് വേരിയന്റില് സ്റ്റാന്‍ഡേര്‍ഡ്5സ്പീഡ് ഗിയര്‍ബോക്‌സാണ് ഇടംപിടിച്ചിരിക്കുന്നത്. അതേസമയം,6സ്പീഡ് ഓപ്ഷനല് ഓട്ടോമാറ്റിക് ട്രാന്‍സ്മിഷനും ഉപഭോക്താക്കള്‍ക്ക് നേടാം.\nടൂ-വീല്-ഡ്രൈവ്, ഫോര്-വീല്-ഡ്രൈവ് എന്നിങ്ങനെ രണ്ട് വേരിയന്റുകളിലായാണ് ഫോര്‍ച്ച്യണര് ഡീസല് വേര്‍ഷന് എത്തുന്നത്. എന്നാല് പെട്രോള് വേര്‍ഷനില് ടൂ-വീല്-ഡ്രൈവ് സംവിധാനത്തില് മാത്രമാണ് ഫോര്‍ച്ച്യൂണറിനെ ടൊയോട്ട നല്‍കുന്നത്.\nമോഡലുകളുടെ അടിസ്ഥാനത്തില് 12 ശതമാനം വരെയാണ് ബിഎംഡബ്ല്യു നിരക്കിളവ് പ്രഖ്യാപിച്ചിരിക്കുന്നത്. നിലവിലെ നികുതി നിരക്കുകളുമായി താരതമ്യം ചെയ്യുമ്പോള്, പുതിയ ജിഎസ്ടി നിരക്കുകള് വലിയ കാറുകളുടെ വില കുറയ്ക്കുമെന്നാണ് പ്രതീക്ഷിക്കപ്പെടുന്നത്.\nGST Effect: Toyota Fortuner Could See Price Cut By Over Rs 1 Lakh. Read in Malayalam.\nStory first published: Monday, June 5, 2017, 11:09 [IST]


UK Malayalam Pathram - kovind\nഉത്തര്‍പ്രദേശിലെ തികച്ചും പിന്നാക്കം നില്‍ക്കുന്ന ഗ്രാമത്തില്, നെയ്ത്തു തൊഴിലാക്കിയ കുടുംബത്തില് ജനിച്ച റാം നാഥിനു പക്ഷേ, ജീവിതത്തില് മുന്നേറണം എന്ന നിശ്ചയദാര്‍ഢ്യം ഉണ്ടായിരുന്നു. 26–ാം വയസ്സില് കോലി സമുദായത്തിന്റെ സംഘടനയായ അഖില ഭാരതീയ കോലി സമാജത്തിന്റെ ജനറല് സെക്രട്ടറി പദവി ഏറ്റെടുത്ത റാം നാഥ് വിദ്യാഭ്യാസവും സംഘടനാ പ്രവര്‍ത്തനവും ഒരേപോലെ കൈകാര്യം ചെയ്തു.\nഉത്തര് പ്രദേശിലെ കാന്‍പുരില് പരൗംഖിലാണു റാം നാഥ് കോവിന്ദ് ജനിച്ച വീട്. ഇന്ന് ആ വീടില്ല. മൈക്കു ലാലും ഭാര്യ കലാവതിയും നാലു മക്കളെ വളര്‍ത്തിയ വീട് ഇന്ന് ഒരു കമ്യൂണിറ്റി ഹാളാണ്. വീടിനെ അങ്ങനെ മാറ്റിയതു റാം നാഥ് കോവിന്ദ് തന്നെ. കുടുംബവീട്ടില് ആരും താമസിക്കാനില്ലാതെ വന്നപ്പോള് അതു ഗ്രാമവാസികള്‍ക്കാകെ ഉപകരിക്കുന്ന ഹാളാക്കി മാറ്റാന് കോവിന്ദ് തീരുമാനിച്ചു.\nകോവിന്ദ് ഉള്‍പ്പെടുന്ന കോലി സമുദായത്തില് ഭൂരിഭാഗവും ഇന്നും പാവപ്പെട്ട നെയ്ത്തുതൊഴിലാളികളാണ്. അവര്‍ക്കു തങ്ങളുടെ ചടങ്ങുകള്‍ക്കു വലിയ തുക നല്‍കി ഹാളുകള് വാടകയ്‌ക്കെടുക്കാന് കെല്‍പില്ല. അതുകൂടി പരിഗണിച്ചാണു വീടിനെ ഇങ്ങനെ മാറ്റാന് തീരുമാനിച്ചത്. ദലിതരില്‍ത്തന്നെ തീരെ പിന്നാക്കമാണു കോലി സമുദായമെന്നു പറയാം. മുക്കാല് നൂറ്റാണ്ടു മുമ്പു റാം നാഥ് കോവിന്ദിന്റെ മാതാപിതാക്കള് മകനെ പഠിക്കാന് അയച്ചതുതന്നെ അദ്ഭുതമായിരുന്നു. ഉത്തര്‍പ്രദേശില് നടന്ന തിരഞ്ഞെടുപ്പുകളിലെല്ലാം ബിജെപിയുടെ ശക്തനായ പ്രചാരകനായിരുന്നു റാം നാഥ് കോവിന്ദ്. എന്നാല്, അദ്ദേഹത്തെ ലോക്‌സഭയിലേക്കു മത്സരിപ്പിക്കാനോ കേന്ദ്രമന്ത്രിയാക്കാനോ ബിജെപി തയാറായതുമില്ല. 2006ല് രാജ്യസഭയില്‍നിന്നു വിരമിച്ചശേഷം ഔദ്യോഗിക സ്ഥാനമൊന്നുമില്ലാതെ പ്രവര്‍ത്തനം തുടര്‍ന്ന കോവിന്ദിനെ ഇടയ്ക്കു നിതിന് ഗഡ്കരി ബിജെപി പ്രസിഡന്റ് ആയപ്പോള് പാര്‍ട്ടി വക്താവുമാക്കി. 2015ല് പ്രധാനമന്ത്രി നരേന്ദ്ര മോദി അദ്ദേഹത്തെ ബിഹാര് ഗവര്‍ണറായി നിയമിക്കുകയും ചെയ്തു.


They Will Rape, Kill: Delhi BJP MP's Shocker On Shaheen Bagh Protesters | 'അവർ നിങ്ങളുടെ സഹോദരിമാരെയും അമ്മമാരെയും ബലാത്സംഗം ചെയ്യും.. കൊല്ലും..; ഇന്ന് രക്ഷയ്ക്ക് മോദിയും അമിത് ഷായുമുണ്ട്; നാളെ ആരുണ്ടാകുമെന്നാണ് കരുതുന്നത്; ഡൽഹിയിൽ ബിജെപി അധികാരത്തിൽ എത്തിയാൽ ഒരു മണിക്കൂറിനകം ഷഹിൻ ബാഗിലെ സമരം തുടച്ചുനീക്കും; ഒരു മാസത്തിനുള്ളിൽ സർക്കാർ ഭൂമിയിലുള്ള മുസ്ലിം പള്ളികൾ പൊളിച്ചുമാറ്റും; വർഗീയ പ്രസംഗവുമായി ബിജെപി എംപി പർവേഷ് വർമ; പൗരത്വ സമരത്തിൽ രൂപം കൊണ്ട് വർഗീയ ചേരിതിരിവ് പരമാവധി മുതലെടുക്കാൻ ബിജെപി - MarunadanMalayali.com\nന്യൂഡൽഹി: പൗരത്വ ഭേദഗതി നിയമത്തിന് എതിരെ ന്യൂഡൽഹിയിലെ ഷഹീൻബാഗിൽ നടത്തുന്ന സമരം ഡൽഹയിൽ വർഗീയ ചേരിതിരിവിന് ഇടയാക്കിയിട്ടുണ്ട്. ഈ സാഹചര്യം പരമാവധി മുതലെടുക്കാൻ ഒരുങ്ങുകയാണ് ബിജെപി. തെരഞ്ഞെടുപ്പു വേദികളിൽ വർഗീയ വിഷം വിതറുന്ന പ്രസംഗങ്ങളുമായി മുന്നോട്ടു പോകുകയാണ് ബിജെപി നേതാക്കൾ. ബിജെപി എംപി പർവേഷ് വർമ്മ തന്നെ വർഗീയവിഷം ചീറ്റുന്ന പ്രസംഗവുമായി രംഗത്തെത്തി.\nപൗരത്വ നിയമത്തിനെതിരെ ഷഹീൻബാഗിൽ സമരം ചെയ്യുന്നവർക്ക് എതിരെയാണ് ബിജെപി എം പി രംഗത്തുവന്നത്. സമരത്തിൽ ലക്ഷക്കണക്കിനാളുകളാണ് പങ്കെടുക്കുന്നത്. അവർ നിങ്ങളുടെ വീടുകളിൽ കയറി സഹോദരിമാരെയും മക്കളെയും ബലാത്സംഗം ചെയ്യുകയും കൊല്ലുകയും ചെയ്യും. ഇന്ന് നിങ്ങളെ രക്ഷിക്കാൻ മോദിയും അമിത് ഷായും ഉണ്ട്. നാളെ ആരും ഉണ്ടാകില്ല. അതുകൊണ്ട് ഡൽഹിയിലെ ജനസമൂഹം ഉണരേണ്ട സമയമാണെന്ന് ബിജെപി എംപി പറഞ്ഞു.\nഡൽഹി നിയമസഭാ തെരഞ്ഞെടുപ്പിൽ ബിജെപി അധികാരത്തിലെത്തിയാൽ ഒരു മണിക്കൂറിനകം ഷഹിൻ ബാഗിലെ സമരം തുടച്ചുനീക്കും. ഇത് ഒരു സാധാരണ തെരഞ്ഞെടുപ്പല്ല, രാജ്യത്തിന്റെ ഐക്യം കാണിക്കാനുള്ള തെരഞ്ഞെടുപ്പാണെന്നും അദ്ദേഹം പറഞ്ഞു. ഫെബ്രുവരി പതിനൊന്നിന് ഡൽഹിയിൽ സർക്കാർ രൂപീകരിക്കുന്നതോടെ ഒരു സമരക്കാരനും ഷഹിൻബാഗിൽ കാണില്ലെന്നു മാത്രമല്ല ഒരു മാസത്തിനുള്ളിൽ തന്റെ മണ്ഡലത്തിലെ സർക്കാർ ഭൂമിയിലുള്ള മുസ്ലിം പള്ളികൾ പൊളിച്ചുമാറ്റുമെന്നും അദ്ദേഹം പറഞ്ഞു.\nഷഹീൻബാഗിനൊപ്പമുണ്ടെന്നാണ് മുഖ്യമന്ത്രി അരവിന്ദ് കെജ് രിവാളും മനീഷ് സിസോദിയയും പറയുന്നത്. കശ്മീരിൽ തീപിടുത്തമുണ്ടായപ്പോൾ അമ്മമാരും സഹോദരിമാരും ബലാത്സംഗത്തിന് ഇരയായത് എല്ലാവർക്കും അറിയാമല്ലോ. കേരളത്തിലും ഹൈദരബാദിലും ഉത്തർപ്രദേശിലും ഇത് തന്നെയാണ് സംഭവിക്കുന്നതെന്നും പർവേഷ് വർമ്മ പറഞ്ഞു. ഡൽഹിയിൽ ഒരു തെരഞ്ഞെടുപ്പ് റാലിയിൽ സംസാരിക്കുകയായിരുന്നു ബിജെപി എംപി.\nഅതേസമയം തിരഞ്ഞെടുപ്പ് റാലിയിൽ വിവാദ പ്രസ്താവനയുമായി കേന്ദ്ര ധനകാര്യ സഹമന്ത്രി അനുരാഗ് ഠാക്കൂറും രംഗത്തുവന്നിരുന്നു. രാാജ്യത്തെ ഒറ്റുകാരെ വെടിവെക്കൂ എന്ന് ആഹ്വാനം ചെയ്തും പ്രവർത്തകരെ കൊണ്ട് അനുരാഗ് ഠാക്കൂർ മുദ്രാവാക്യം ഏറ്റുവിളിപ്പിക്കുകയും ചെയ്തു. ഇതിന്റെ വീഡിയോ സാമൂഹിക മാധ്യമങ്ങളിൽ പ്രചരിക്കുന്നുണ്ട്. ഡൽഹിയിലെ ബിജെപി പ്രചാരണ യോഗത്തിലായിരുന്നു സംഭവം. കേന്ദ്ര ആഭ്യന്തര മന്ത്രി അമിത് ഷായും ഈ പരിപാടിയിൽ പങ്കെടുത്തിരുന്നു. ഈ സംഭവത്തിന് ശേഷമായിരുന്നു അമിത് ഷാ എത്തിയത്. ഠാക്കൂറിന്റെ പരാമർശത്തിനെതിരെ പ്രതിപക്ഷ പാർട്ടികൾ രംഗത്തെത്തി. തിരഞ്ഞെടുപ്പ് കമ്മീഷന് പരാതി നൽകുമെന്ന് എ.എ.പി നേതാക്കൾ അറിയിച്ചു.\nതൊഴിലില്ലായ്മ, സാമ്പത്തിക പ്രതിസന്ധി, വിലകയറ്റം തുടങ്ങിയ പ്രതിസന്ധികൾ രാജ്യം നേരിടുന്നതിനിടെ കേന്ദ്ര ധനകാര്യ സഹ മന്ത്രി ആളുകളെ വെടിവെച്ച് കൊല്ലാൻ ആഹ്വാനം ചെയ്ത് നടക്കുകയാണെന്ന് എ.എ.പി നേതാക്കൾ ആരോപിച്ചു. ജനവുരി അഞ്ചിന് ജവഹർലാൽ നെഹ്റു സർവകലാശാലയിലെ സംഘർഷത്തിനിടയിലും സംഘപരിവാർ സംഘടനകൾ സമാനമായ മുദ്രാവാക്യം ഉയർത്തിയിരുന്നു. അനുരാഗ് ഠാക്കൂറിനെതിരെ മുതിർന്ന അഭിഭാഷകൻ പ്രശാന്ത് ഭൂഷൺ രംഗത്തെത്തിയിരുന്നു. ഇത്തരം പ്രസ്താവനകൾ നടത്തിയ താക്കൂറിനെ ജയിലിലടക്കണമെന്ന് പ്രശാന്ത് ഭൂഷൺ ട്വിറിലൂടെ ആവശ്യപ്പെട്ടു.\n'ഇത്തരം പ്രചോദനപരമായ പ്രസ്താവനകൾക്ക് ഇയാളെ നിർബന്ധമായും ജയിലിലാക്കേണ്ടതാണ്, എന്നാൽ അദ്ദേഹം മന്ത്രിസഭയിലാണ്. ബിജെപി ഇത്തരം വിഡ്ഢികളെ മാത്രമാണ് മന്ത്രിസഭയിലേക്ക് കണ്ടെത്തിയത്'-പ്രശാന്ത് ഭൂഷൺ ട്വിറ്ററിൽ കുറിച്ചു. അതേസമയം, സംഭവത്തിൽ തെരഞ്ഞെടുപ്പ് കമ്മീഷൻ റിപ്പോർട്ട് തേടിയിട്ടുണ്ട്. സംഭവം പരിശോധിക്കുകയാണെന്നും ആവശ്യമായ നടപടികൾ സ്വീകരിക്കുമെന്നും സംസ്ഥാന തെരഞ്ഞെടുപ്പ് കമ്മീഷൻ അറിയിച്ചു.


kalpadu: പെണ്‍രാത്രികള്/മാധ്യമം വാരിക\nPosted by Sheeba EK at 9:14 AM\nഫിയൊനിക്സ് 2012, ജനുവരി 23 10:22 AM\nസ്ത്രീ കേരളീയ സമൂഹത്തില് എന്നും ഒരു ഇര തന്നെയാണ്.\nPradeep Kumar 2012, ജനുവരി 23 11:02 AM\nഉത്തരം മുട്ടുന്ന ചോദ്യമാണ് ചോദിച്ചത്... - കാരണം ഭാരമില്ലാത്ത മനസ്സുമായി ഒറ്റക്കൊരു പെണ്ണിന് നിശയുടെ സൗന്ദര്യം ആസ്വദിക്കാനുള്ള സൗഭാഗ്യം ദൈവത്തിന്റെ സ്വന്തം നാട്ടില് സമീപഭാവിയിലൊന്നും ഉണ്ടാവാന് പോവുന്നില്ല എന്ന അപ്രിയ സത്യം എങ്ങിനെയാണ് തുറന്നു പറയാന് കഴിയുക...\nജഗദീശ്.എസ്സ് 2012, ജനുവരി 24 7:32 AM\nസ്ത്രീകള്‍ക്കെതിരെയുള്ള അക്രമണം യാദൃശ്ഛികമായി ഉണ്ടാവുന്നതല്ല. ദീര്‍ഘകാലത്ത പ്രചാരണ പരിപാടികളില് നിന്നുണ്ടാവുന്നതാണ്. സിനിമയും പരസ്യവും മാധ്യങ്ങളുമുപയോഗിച്ച് ലൈംഗികതയെ പ്രോത്സാഹിപ്പിക്കുകയും സ്ത്രീ ശരീരത്തെ കച്ചവട വസ്തുവായി മാധ്യമങ്ങളിലൂടെ സിനിമയിലൂടേയും പ്രചരിപ്പിക്കുന്നടത്തോളം കാലം ഈ ആക്രമണങ്ങള് കൂടിക്കൊണ്ടിരിക്കും. അതുകൊണ്ട് അവക്കെതിരെ സ്ഥായിയായ സമരം സ്വന്തം ജീവിതത്തില് നിന്ന് തുടങ്ങുക. മാധ്യമങ്ങളും സ്ത്രീകള്‍ക്കെതിരെയുള്ള ആക്രമണങ്ങളും\nടെലിവിഷന് ഓഫ് ചെയ്യുക. മാധ്യമങ്ങള്‍ക്കും സിനിമക്കും പണം നല്‍കാതിരിക്കുക. കാണമെങ്കില് കോപ്പിചെയ്ത് കാണുക.\nmoideen angadimugar 2012, ജനുവരി 24 11:23 AM\nമലയാളിയാണെന്നു പറയാൻ തന്നെ ലജ്ജ തോന്നുന്നു ഇപ്പോൾ.\nസേതുലക്ഷ്മി 2012, ജനുവരി 24 12:30 PM\nഇരുട്ടു വീണു കഴിയുമ്പോള് പകല് നമ്മള് കണ്ട ലോകമെയല്ല ഇത് എന്ന അറിവ്. ഒന്നും ചെയ്യാനാവില്ല ഷീബ.\nമുല്ല 2012, ജനുവരി 25 6:10 AM\nവായിച്ചിരുന്നു ഇത്,മാധ്യമത്തില്. ഇങ്ങനൊക്കെ തന്നെയാണു കാര്യങ്ങള്.ഈ കുപ്പായം ഭാരമാകുന്നു എന്ന് തോന്നുന്ന എത്രയോ നിമിഷങ്ങള്. ഉടുപ്പ് മാറുമ്പോലെ ഇതൊന്നു മാറ്റാന് ആയെങ്കില്...\nSheeba EK 2012, ജനുവരി 25 11:10 PM\nഎല്ലാവര്‍ക്കും വളരെ നന്ദി.ഈ കുപ്പായം ഭാരമാകുന്നു എന്നു തോന്നിയിട്ടും പറയാതിരിക്കുന്നവര് ഉണ്ട്.തുറന്നു പറഞ്ഞതില് സന്തോഷം,യാസ്മിന്...\nവേണുഗോപാല് 2012, ജനുവരി 27 12:37 AM\nവെറുതെ വിലപിക്കാം എന്നല്ലാതെ ഇതില് യാതൊരു മാറ്റവും പ്രതീക്ഷിക്കണ്ട ..\nകാരണം നമ്മുടെ സാമൂഹ്യ വ്യവസ്ഥയും ഭരണ സംവിധാനങ്ങളും പലതിനും നേരെ കണ്ണടക്കുന്നു ..\nനമ്മുടെ സംരക്ഷണം നാം തന്നെ ഏറ്റെടുക്കുക .. പ്രാര്‍ഥിക്കുക ..\nEchmukutty 2012, മാർച്ച് 17 9:38 PM\nഇത് മാറുമായിരിയ്ക്കും. അങ്ങനെ കരുതാൻ കാരണങ്ങളൊന്നും കാണുന്നില്ലെങ്കിലും ഒരു ശുഭാപ്തി വിശ്വാസത്തിന്റെ പേരിൽ......\nനൂറു കൊല്ലം മുൻപ് 1912ൽ സ്ത്രീകൾ അക്ഷരം പഠിച്ചിരുന്നില്ല.\nസ്ത്രീകൾക്ക് വോട്ടവകാശം ഉണ്ടായിരുന്നില്ല.\nഗവണ്മെന്റ് ജോലികളെപ്പറ്റി സ്ത്രീയ്ക്ക് ആലോചിയ്ക്കാൻ പോലും കഴിയുമായിരുന്നില്ല.\nമാറ്റം വരും, അതിനു വേണ്ടി നിരന്തരമായി , മടുക്കാതെയും തളരാതെയും അടുത്ത തലമുറകൾക്ക് വേണ്ടി സമരം തുടർന്നുകൊണ്ടിരിയ്ക്കണം......\nഷീബ ഭംഗിയായി എഴുതി. അഭിനന്ദനങ്ങൾ.


ഏടാകൂടം: ഭദ്രകാളീ കാവിലേക്ക് - 2\nഭാഗം ഒന്ന് ഇവിടെ\nആരോ തന്റെ പേര് വിളിക്കുന്നത് കേട്ടാണ് ദേവദത്തന് കണ്ണുതുറന്നത്. ഒരു വശത്തിരുന്ന് ബ്രഹ്മന് നമ്പൂതിരിപ്പാട് വ്രണങ്ങളില് പച്ചിലമരുന്നുകള് ചതച്ച് കെട്ടുന്നു. ദേവന് കണ്ണു തുറക്കുന്നത് കണ്ട് ബ്രഹ്മന് നമ്പൂതിരിപ്പാട് അദ്ദേഹത്തെ നോക്കി മന്ദഹസിച്ചു.\nതാനിപ്പോഴും മരിച്ചിട്ടില്ല എന്നതും ബ്രഹ്മന് നമ്പൂതിരിപ്പാടിന്റെ മരുന്നുപുരയില് താനെങ്ങനെ എത്തി എന്നതും ദേവദത്തനെ അതിശയിപ്പിച്ചു. നീരു വന്നു വീര്‍ത്ത ഇടതു കാലിലെ ലേപനത്തില് നിന്നും ബഹിര്‍ഗമിച്ച ഗന്ധം തികച്ചും മനം പുരട്ടിക്കുന്നു\nദേവാ എല്ലാം ഞാന് പറഞ്ഞു തരാം..ഇപ്പോള് നീ സ്വസ്ഥമായി ഉറങ്ങൂ.\nയുക്തിവാദി സംഘം ജില്ലാതല പ്രസിഡന്റ് ഹരിപ്രസാദ് ടൌണില് നിന്ന തിരിച്ചു വീട്ടിലേക്കുള്ള യാത്രയിലായിരുന്നു. ഇന്നും വളരെ വൈകിയിരിക്കുന്നു. ടൌണില് നിന്നുള്ള അവസാന ബസ്സ്. ഇതും കൂടി കിട്ടിയില്ലായിരുന്നെങ്കില് ഇന്നും ആ വൃത്തികെട്ട ലോഡ്ജ് തന്നെ ആശ്രയിക്കേണ്ടി വന്നേനെ.\nപ്രസ് ക്ലബില് നടന്നതെല്ലാം ആലോചിച്ചപ്പോള് ഹരിയുടെ ചുണ്ടില് ചിരിപൊട്ടി. സിദ്ധനാണെന്നു പറഞ്ഞ വന്നവന്റെ പപ്പും പൂടയും വരെ പറിച്ചെടുത്തു. കുറച്ചു കണ്‍കെട്ടു വിദ്യകള് പഠിച്ചാ‍ല് സിദ്ധനാകാമെന്നാണ് എല്ലാ‍വരുടെയും വിചാരം എന്നു തോന്നുന്നു. പക്ഷേ അയാളെ അത്രയ്ക്കും പരിഹസിക്കേണ്ടിയിരുന്നില്ല. നിറഞ്ഞ കണ്ണുകളോടെയാണ് അയാള് അവിടെ നിന്നും ഇറങ്ങിയത്. പോകുമ്പോള് ഒരു നിമിഷത്തേക്ക് തന്റെ നേരെ തിരിഞ്ഞു നോക്കിയിരുന്നു. എന്തായിരുന്നു ആ കണ്ണുകളിലെ ഭാവം? ദൈന്യതയോ അതോ രൌദ്ര്യമോ?\nപുറത്തേയ്ക്ക് ഏന്തി നോക്കി. കുറ്റാകൂരിരുട്ട്. താഴേക്കാട് ആല്‍ത്തറ എത്തുമ്പോള് വിളിക്കണമെന്ന് ഒരിക്കല് കൂടി കണ്ടക്ടറെ ഓര്‍മ്മിപ്പിച്ചു.\nആല്‍ത്തറ സ്റ്റോപ്പില് ബസ്സിറങ്ങി വീട്ടിലേക്ക് നടന്നു. വഴി വിജനമായിരുന്നു. കറുത്തവാവിനെ തോല്‍പ്പിക്കുമാറ് കനത്ത ഇരുട്ട്. നക്ഷത്രങ്ങള് ഒന്നു പോലുമില്ലാത്ത ആകാശം. ഒരിലപോലും അനങ്ങുന്നില്ല. രാമേട്ടന്റെ കടയുടെ അവശിഷ്ടങ്ങള്‍ക്കടുത്തെത്തിയപ്പോള് ഹരി ഒരു നിമിഷം അദ്ദേഹത്തെ കുറിച്ചോര്‍ത്തു . കടയുടെ കഴുക്കോലില് തൂങ്ങിയാടുന്ന ശരീരം ഇപ്പോഴും ഓര്‍മ്മയുണ്ട്. അപമൃത്യു ആണെന്ന് ചില അന്ധവിശ്വാസികള് പറയുന്നുണ്ടെങ്കിലും അതൊരു ആത്മഹത്യയായി മാത്രമേ തനിക്കു തോന്നുന്നുള്ളു. പക്ഷേ ആത്മഹത്യ ചെയ്യാന് മാത്രം എന്ത് കാര്യമാണ് രാമേട്ടനുണ്ടായിരുന്നത്?\nവീണ്ടും മുന്നോട്ടു നടന്നു. വല്ലച്ചിറ കഴിഞ്ഞപ്പോള് അകലെ വീട്ടില് നിന്ന് വെളിച്ചം കണ്ടു തുടങ്ങി. രാത്രിയേറെ ആയിട്ടും ഇപ്പോഴും തന്നെ കാത്തിരിക്കുകയാണ് പാവം അമ്മ.\nഒരിളം കാറ്റ് ഹരിയെ തഴുകിയൊഴുകി പോയി. കാറ്റിന്റെ രൌദ്ര്യം ഏറിയതും ആരോ എടുത്തെറിഞ്ഞ പോലെ ചിറപൊക്കത്തെ മഹാഗണി കടയോടെ പുഴകി വഴിക്കു കുറുകെ വീണതും നിമിഷങ്ങള് കൊണ്ടു കഴിഞ്ഞു.\nആകാശത്ത് നക്ഷത്രങ്ങള് വിരിയുന്നതും പാലപ്പൂവിന്റെ മണം അന്തരീക്ഷത്തില് നിറയുന്നതു ഹരി അറിഞ്ഞു. മറിഞ്ഞു കിടക്കുന്ന മഹാഗണിയുടെ പുറകില് നിന്നും രക്തപങ്കിലമായ രണ്ടു കണ്ണുകള് തെളിഞ്ഞു വന്നു .\n“‘ദൈവമേ, രക്ഷിക്കണേ “\nജീവിതത്തില് ആദ്യമായി ദൈവത്തെ വിളിച്ചപേക്ഷിച്ചു കൊണ്ട് വീടു ലക്ഷ്യമാക്കി ഓടി.\nആല്‍മരത്തിലെ ഓരോ ഇലയെയും പ്രകമ്പനം കൊള്ളിക്കുമാറ്, ക്രൂരമായൊരു അട്ടഹാസം അന്തരീക്ഷത്തില് മുഴങ്ങി.\nPosted by Sherlock at 12:30 AM\nLabels: കഥ, നോവലൈറ്റ്\nആദ്യ ഭാഗത്തിന്റെ അത്രക്ക് ഇഷ്ട്ടായില്ലാ..\nകൊള്ളാം, യുക്തിവാദവും മിക്സ് ചെയ്തിട്ടുണ്ടോ? ആദ്യഭാഗത്തിനേക്കാള് പിരിമുറുക്കമുണ്ട്. രണ്ടു ഒരുമിച്ച് ചേര്‍ത്ത് ഒറ്റഭാഗമാക്കാമായിരുന്നു.കുറച്ചു കൂടി നീളത്തിലുള്ള പോസ്റ്റാക്കു\nഅഭിപ്രായം ഒടുവിൽ പറയാം!\nഹാഷിം, നന്നാക്കാന് ശ്രമിക്കാം..\nനന്ദേട്ട്സ്, ആക്കാമായിരുന്നു..ഇനി നോക്കാം\nജയന് ഏവൂര്, ശരി :)\nഇതിന്റെ ബാക്കിക്കായി മൂന്നു വർഷമായി കാത്തിരിക്കുന്നു


ആത്മീയ രോഗനിർണ്ണയം | നമ്മുടെ പ്രതിദിന ആഹാരം\nവായിക്കുക: യിരെമ്യാവ് 44.16-23 | ഒരു വര്ഷം കൊണ്ട് ബൈബിൾ വായിക്കുക: 1 രാജാക്കന്മാര്6; 1 രാജാക്കന്മാര്7; ലൂക്കൊസ് 20.27-47\n“നീ യഹോവയുടെ നാമത്തിൽ ഞങ്ങളോടു പറഞ്ഞിരിക്കുന്ന വചനം സംബന്ധിച്ചു ഞങ്ങൾ നിന്നെ കൂട്ടാക്കുകയില്ല.” യിരെമ്യാവ് 44:16\nഎന്റെ ഭാര്യാപിതാവിന്റെ പാൻക്രിയാസിലെ ക്യാൻസർ കീറോതെറാപ്പി മൂലം കുറഞ്ഞു വന്നെങ്കിലും പൂർണ്ണമായും മാറിയില്ല. വീണ്ടും ട്യൂമർ വളർന്നു തുടങ്ങി; അദ്ദേഹം ഒരു ജീവന്മരണ തീരുമാനം എടുക്കേണ്ടി വന്നു. അദ്ദേഹം ഡോക്ടറോട് ചോദിച്ചു: “ഞാൻ ഇനിയും ഈ കീമോ എടുക്കണമോ? മറ്റെന്തെങ്കിലും മരുന്നോ റേഡിയേഷനോ പരീക്ഷിക്കട്ടേ?”\nയഹൂദ ജനതയുടെ മുമ്പിലും ഇങ്ങനെയൊരു ജീവന്മരണ ചോദ്യം ഉണ്ടായി. യുദ്ധവും ക്ഷാമവും മൂലം മടുത്ത ദൈവത്തിന്റെ ജനം തങ്ങളുടെ യഥാർത്ഥ പ്രശ്നം വിഗ്രഹാരാധന കൂടിയതാണോ അതോ കുറഞ്ഞു പോയതാണോ എന്ന് ആശ്ചര്യപ്പെട്ടു! അവസാനം അവർ, വ്യാജ ദൈവത്തിന് കൂടുതൽ യാഗങ്ങൾ അർപ്പിച്ച് അവൾ അവരെ സംരക്ഷിക്കുകയും അഭിവൃദ്ധി നൽകുകയും ചെയ്യുമോ എന്ന് പരീക്ഷിക്കാൻ തീരുമാനിച്ചു (യിരെമ്യാവ് 44:17).\nഅവർ തങ്ങളുടെ പ്രശ്നകാരണത്തെ നിർണ്ണയിക്കുന്നതിൽ വല്ലാതെ തെറ്റിപ്പോയി എന്ന് യിരെമ്യാവ് പറഞ്ഞു. അവരുടെ പ്രശ്നം അവർ വിഗ്രഹങ്ങളെ സേവിക്കുന്നത് കുറഞ്ഞു പോയതല്ല, വിഗ്രഹങ്ങൾ അവർക്ക് ഉണ്ടായിരുന്നു എന്നതാണ്. അവർ പ്രവാചകനോട് പറഞ്ഞു, “നീ യഹോയുടെ നാമത്തിൽ ഞങ്ങളോടു പറഞ്ഞിരിക്കുന്ന വചനം സംബന്ധിച്ചു ഞങ്ങൾ നിന്നെ കൂട്ടാക്കുകയില്ല” (വാ. 16). യിരെമ്യാവ് മറുപടി പറഞ്ഞു, “നിങ്ങൾ യഹോവയുടെ വാക്ക് അനുസരിക്കാതെയും അവന്റെ ന്യായപ്രമാണവും ചട്ടങ്ങളും സാക്ഷ്യങ്ങളും പ്രമാണിച്ചു നടക്കാതെയും ധൂപം കാട്ടി യഹോവയോട് പാപം ചെയ്യുകകൊണ്ട്, ഇന്ന് ഈ അനർത്ഥം നിങ്ങൾക്കു വന്നു ഭവിച്ചിരിക്കുന്നു” (വാ. 23).\nയഹൂദയെപ്പോലെ, നമ്മളും നമ്മെ പ്രശ്നത്തിലാക്കിയ പാപകരമായ തെരഞ്ഞെടുപ്പുകളിൽ വീണ്ടും വീണു പോകാൻ പ്രലോഭിതരായേക്കാം. ബന്ധങ്ങളിലുള്ള പ്രശ്നങ്ങൾ? വീണ്ടും അകന്നു പോകാം. സാമ്പത്തിക പ്രശ്നങ്ങൾ? ഇനിയും സ്വന്ത സുഖങ്ങൾക്കായി ചെലവിട്ടേക്കാം. അവഗണിക്കപ്പെട്ടോ? തിരിച്ചും നിഷ്കരുണം പെരുമാറിപ്പോകാം. എന്നാൽ നമ്മുടെ പ്രശ്നങ്ങൾക്ക് കാരണമായ ഈ വിഗ്രഹങ്ങളൊന്നും നമ്മെ രക്ഷിക്കില്ല. യേശുവിന് മാത്രമാണ് നാം അവനിൽ ആശ്രയിക്കുമ്പോൾ നമ്മെ ഈ പ്രശ്നങ്ങളിൽ നിന്ന് വിടുവിക്കാൻ കഴിയുക.\nനിങ്ങൾ അകപ്പെട്ടിരിക്കുന്ന വ്യക്തിപരമായ പ്രശ്നം എന്താണ്? ഇതിനോട് തെറ്റായ വിധം പ്രതികരിക്കാൻ പ്രലോഭനം ഉണ്ടോ? നിങ്ങൾ എന്ത് ചെയ്യാനാണ് യേശു ആവശ്യപ്പെടുന്നത് എന്നാണ് നിങ്ങൾ കരുതുന്നത്?\nയേശുവേ, നിന്നെക്കൂടാതെ വിജയിക്കുന്നതിനേക്കാൾ നിന്നോടുകൂടെ പരാജയപ്പെടുന്നതാണ് ഞാൻ താല്പര്യപ്പെടുന്നത്.


വിപിന് വധം: ആറുപേര് അറസ്റ്റില്; ഫൈസല് വധത്തിന് പ്രതികാരമെന്ന് പ്രതികള്\nThursday 31st August 2017 8:42am\nകോട്ടയം: വീട്ടു തടങ്കലില് കഴിയുന്ന ഹാദിയ മനുഷ്യാവകാശ ലംഘനം നേരിടുന്നതായി സംസ്ഥാന വനിതാ കമീഷന് ചെയര്‍പേഴ്‌സണ് എം.സി ജോസഫൈന്. ഹാദിയയുടെ അവസ്ഥ കമ്മീഷനു ബോധ്യപ്പെട്ടതാണെന്നും സുപ്രീംകോടതിയില് എത്തിയ കേസില് കൂടുതലൊന്നും പറയാനില്ലെന്നും കൊച്ചിയില് നടന്ന മെഗാ അദാലത്തില് അവര് പറഞ്ഞു.\n‘ഇഷ്ടമുളള മതം സ്വീകരിച്ചതിന്റെ പേരില് വീട്ടുതടങ്കലില് കഴിയേണ്ടിവന്ന ഹാദിയയുടെ അവസ്ഥ കമ്മീഷന് ബോധ്യപ്പെട്ടതാണ്. ഈ അവസ്ഥ സൃഷ്ടിച്ചത് കോടതിയാണ്. സുപ്രീംകോടതി വരെ എത്തിനില്‍ക്കുന്ന കേസില് കൂടുതലൊന്നും പറയാനില്ല’ ജോസഫൈന് പറഞ്ഞു.\nAlso Read: ഹാദിയയുടെ വീട്ടിലെ യുവതികളുടെ പ്രതിഷേധം; പെലീസ് അറസ്റ്റ് ചെയ്തവരെ ജാമ്യത്തില് വിട്ടു\nപെണ്‍കുട്ടികള് വീട്ടു തടങ്കലില് കഴിയുന്ന കേസുകളില് പരാതി ലഭിച്ചാല് ഇടപെടുമെന്നും പ്രായപൂര്‍ത്തിയാകാത്ത കുട്ടികള് ഇഷ്ടപ്പെട്ടവര്‍ക്കൊപ്പം ഒളിച്ചോടുന്ന പ്രവണത വര്‍ധിക്കുകയാണെന്നും ഇതിനെതിരെ ബോധവത്കരണം നടത്തുമെന്നും അവര് പറഞ്ഞു.\nകുമരകത്തെ റിസോര്‍ട്ടില് പെണ്‍കുട്ടി തടങ്കലില് കഴിയുന്നെന്ന ഫെയ്സ്ബുക്ക് പോസ്റ്റ് ശ്രദ്ധയില്‍പെട്ടിട്ടില്ലെന്നും വിഷയത്തില് പരാതി ലഭിച്ചാല് ഇടപെടുമെന്നും അവര് വ്യക്തമാക്കി. ഇന്നലെ ഹാദിയയുടെ വീട്ടില് സന്ദര്‍ശനത്തിനെത്തിയ യുവതികളെ പൊലീസ് അറസ്റ്റ് ചെയ്തിരുന്നു.\nഹാദിയയുടെ വീട്ടില് സന്ദര്‍ശനത്തിനെത്തിയ യുവതികളുടെ സംഘത്തിനെതിരെ ഹാദിയയുടെ അച്ഛന് നല്‍കിയ പരാതിയുടെ അടിസ്ഥാനത്തിലായിരുന്നു അറസ്റ്റ്. നിയമ വിരുദ്ധമായി സംഘം ചേര്‍ന്നെന്നും സമാധാന അന്തരീക്ഷം തകര്‍ക്കാന് ശ്രമിച്ചെന്നുമായിരുന്നു പരാതി.\nDont Miss: മെഡിക്കല് കോളേജ് അഴിമതി; ലോകയുക്തയ്ക്ക് മുമ്പില് മലക്കം മറിഞ്ഞ് കുമ്മനം; നല്‍കിയത് വിജിലന്‍സിനു നല്‍കിയതില് നിന്ന് വ്യത്യസ്ത മൊഴി\nഇതേത്തുടര്‍ന്ന് യുവതികളെ പൊലീസ് സ്റ്റേഷനിലേക്ക് കൊണ്ടു പോവുകയായിരുന്നു. പിന്നീട് ഇവരെ ജാമ്യത്തില് വിട്ടു. ഹാദിയയുടെ വീടിനു മുന്നില് പ്രതിഷേധത്തിനെത്തിയ പെണ്‍കുട്ടിക്കെതിരെ ആര്.എസ്.എസ് പ്രവര്‍ത്തകരുടെ കയ്യേറ്റശ്രമമുണ്ടായിരുന്നു. ഷബ്ന സുമയ്യ എന്ന യുവതിക്ക് നേരെയായിരുന്നു ആക്രമണം.


താങ്കള് സൂപ്പര് താരമായിരിക്കാം, എന്നാല് ഈ സ്ഥലം മൊത്തം വിലയ്ക്കു വാങ്ങിട്ടില്ലല്ലോ: ഷാരുഖിനെ നിയമസഭ കൗണ്‍സില് അംഗം പരസ്യമായി ശാസിച്ചു: കാരണം ഇതായിരുന്നു\n2017-11-13 02:16:42am |\nബോളിവുഡ് സൂപ്പര്‍താരം ഷാരുഖിനെ മഹാരഷ്ട്ര നിയമസഭ കൗണ്‍സില് അംഗം പരസ്യമായി ശാസിച്ചു. ഈ മാസം മൂന്നിനു മുംബൈ ഗേയ്റ്റ് വേ ഓഫ് ഇന്ത്യയിലെ ബോട്ട് ജെട്ടിയിലാണു സംഭവം. ഷാറുഖിന്റെ ഉല്ലാസ നൗക മൂലം ജയന്തിനു ബോട്ടില് കയറാനാകാതെ വന്നതാണു പ്രശ്‌നങ്ങള്‍ക്കു കാരണമായത്. താരത്തിന്റെ ബോട്ടു ജെട്ടിയില് കിടക്കുന്നതു മൂലം തനിക്കു ബോട്ടില് കയറാനായില്ല എന്നും ജയന്ത് പരാതി പെട്ടു. തനിക്ക് അലിബാഗിലേയ്ക്കായിരുന്നു പോകേണ്ടതായിരുന്നത്.\nഷാരുഖിനു ചുറ്റും ആരാധകര് കൂടിരുന്നു. തടസം നീക്കാന് പോലീസും മുന്‍കൈ എടുത്തില്ല. ഇതോടെ ജയന്തിന്റെ നിയന്ത്രണം വിടുകയായിരുന്നു. താങ്കള് സൂപ്പര് സ്റ്റാറായിരിക്കും എന്നാല് ഈ സ്ഥലം മൊത്തം വിലയ്ക്കു വാങ്ങിട്ടില്ലല്ലോ എന്നായിരുന്നു ജയന്ത് പട്ടേലിന്റെ രോക്ഷത്തോടെയുള്ള ചോദ്യം. തന്റെ അനുമതിയില്ലാതെ താങ്കള്‍ക്ക് അലിബാഗില് പ്രവേശിക്കാന് സാധിക്കില്ല എന്നും ജയന്ത് പറയുന്നുണ്ട്. ഷാരുഖ് തന്റെ 52-ാം പിറന്നാള് ആഘോഷിച്ച് മടങ്ങുമ്പോഴായിരുന്നു സംഭവം.


തൃക്കാക്കര വാമനമൂർത്തിക്ഷേത്രം - വിക്കിപീഡിയ\n(Thrikkakara Temple എന്ന താളിൽ നിന്നും തിരിച്ചുവിട്ടതു പ്രകാരം)\nThrikkakara Vamanamoorthy Kshethram\nതൃക്കാക്കര ക്ഷേത്ര ആറാട്ട്\nഇന്ത്യയിൽ വാമനൻ പ്രതിഷ്ഠയായി ഉള്ള വളരെ ചുരുക്കം ക്ഷേത്രങ്ങളിൽ ഒന്നാണ് തൃക്കാക്കര വാമനമൂർത്തി ക്ഷേത്രം. തിരുവിതാംകൂർ ദേവസ്വം ബോർഡിന്റെ ഭരണത്തിലുള്ള ക്ഷേത്രം കേരളത്തിലെ എറണാകുളം ജില്ലയിലെ തൃക്കാക്കരയിലാണ് ഈ ക്ഷേത്രം സ്ഥിതിചെയ്യുന്നത്. വാമനനോടൊപ്പം ശിവനും ഇവിടെ പ്രത്യേകം ക്ഷേത്രത്തിൽ വാഴുന്നുണ്ട്. ചരിത്രപ്രാധാന്യമുള്ള ചില താളിയോല ഗ്രന്ഥങ്ങൾ ഈ ക്ഷേത്രത്തിലുണ്ട്. ഇവിടത്തെ പ്രധാന ഉത്സവം ഓണം ആണ്. ഓണസദ്യ ഈ ക്ഷേത്രത്തിൽ കെങ്കേമമായി നടത്തുന്നു. ജാതിമത ഭേദമന്യേ ധാരാളം ആളുകൾ ഇവിടത്തെ ഓണസദ്യയിൽ പങ്കെടുക്കുന്നു. തമിഴ് വൈഷ്ണവഭക്തകവികളായ ആഴ്‌വാർമാർ പാടിപ്പുകഴ്ത്തിയ നൂറ്റെട്ട് ദിവ്യദേശങ്ങളിലൊന്നുകൂടിയാണ് തൃക്കാക്കര ക്ഷേത്രം.\n5.1 ശ്രീ തൃക്കാക്കരയപ്പൻ (വാമനമൂർത്തി)\n5.2 ശ്രീ തെക്കുംതേവർ (ശിവൻ)\n7 നിത്യപൂജകളും തന്ത്രവും\n8 പ്രധാന ഉത്സവങ്ങൾ\n8.1 തിരുവോണ മഹോത്സവം\nതൃക്കാക്കര എന്ന സ്ഥലനാമം “തിരുകാൽക്കരൈ”യുടെ ചുരുക്കപേരാണ്. ക്ഷേത്രനിർമ്മാണത്തോടെയാകണം തിരു(തൃ) വിശേഷണം സ്ഥലപേരിന്റെ മുമ്പിൽ വന്നുചേർന്നത്. കാൽകരൈ നാടിന്റെ ഭരണസഭ തൃക്കാക്കരക്ഷേത്രത്തിലാണ് സമ്മേളിച്ചിരുന്നത്. ഭഗവാന്റെ പാദമുദ്ര പതിഞ്ഞ സ്ഥലമെന്നതിനാൽ ആവാം തിരുകാൽക്കര എന്ന പേർ ലഭിച്ചത് എന്നും പറയുന്നു.\nഭക്തപ്രഹ്ലാദന്റെ പേരമകനായിരുന്നു മഹാബലി. അദ്ദേഹം ഒരുപാട് യജ്ഞങ്ങളും മറ്റും നടത്തി പുണ്യം നേടി. മികച്ച ഒരു ഭരണാധികാരിയായി പേരെടുത്ത അദ്ദേഹത്തെ എല്ലാവരും ആദരിച്ചു. എന്നാൽ തന്റെ പുണ്യത്തിൽ അത്യധികം അഹങ്കരിച്ച അദ്ദേഹം ഇന്ദ്രലോകത്തെ ആക്രമിച്ചു. സ്ഥാനഭ്രഷ്ടരായ ദേവന്മാർ മഹാവിഷ്ണുവിനെ ശരണം പ്രാപിച്ചു. വിഷ്ണു വാമനനായി അവതരിച്ച് മഹാബലിയുടെ യാഗശാലയിലെത്തി മൂന്നടി മണ്ണിന് യാചിച്ചു. ആദ്യത്തെ അടികൊണ്ട് ആകാശവും രണ്ടാമത്തെ അടികൊണ്ട് ഭൂമിയും അളന്ന ഭഗവാൻ അവസാനത്തെ അടിയ്ക്കായി സ്ഥലം കണ്ടെത്താൻ വിഷമിച്ചപ്പോൾ മഹാബലി തന്റെ തല തന്നെ കാണിച്ചുകൊടുത്തു. ഭഗവാൻ തന്റെ മൂന്നാമത്തെ അടികൊണ്ട് മഹാബലിയെ അനുഗ്രഹിച്ച് അദ്ദേഹത്തെ സുതലം എന്ന ലോകത്തിന്റെ അധിപനാക്കി. അടുത്ത മന്വന്തരത്തിൽ ഇന്ദ്രപദവിയും നൽകി. എല്ലാ വർഷവും ചിങ്ങമാസത്തിലെ തിരുവോണം നാളിൽ തന്റെ പ്രജകളെ കാണാനുള്ള അനുവാദവും ഭഗവാൻ മഹാബലിയ്ക്ക് നൽകി.\nപിന്നീട്, ഈ സ്ഥലത്തിന്റെ മാഹാത്മ്യം കേട്ടറിഞ്ഞ കപിലമഹർഷി മഹാവിഷ്ണുവിനെ പ്രീതിപ്പെടുത്താനായി കഠിനതപസ്സ് ചെയ്യാൻ ഇവിടെയെത്തി. ഏറെനാൾ നീണ്ടുനിന്ന കഠിനതപസ്സിനൊടുവിൽ ഭഗവാൻ അദ്ദേഹത്തിന് ദർശനം നൽകി. മഹർഷിയുടെ ആഗ്രഹപ്രകാരം ഭഗവാൻ ഇവിടെത്തന്നെ നിത്യവാസം കൊള്ളാൻ തീരുമാനിച്ചു.\nവാമനാവതാരത്തിൽ ഭഗവാന്റെ പാദം വന്നുപതിച്ച സ്ഥലം എന്ന അർത്ഥത്തിലാണ് 'തിരുക്കാൽക്കര' എന്ന പേര് ഈ സ്ഥലത്തിന് വന്നത്. അത്തരത്തിൽ നോക്കുമ്പോൾ മഹാബലിയുടെ ആസ്ഥാനം ഇവിടെയായിരുന്നുവെന്ന് ഉറപ്പിയ്ക്കാം. കപിലമഹർഷിയെക്കൂടാതെ പരശുരാമനുമായി ബന്ധപ്പെട്ടും ഐതിഹ്യം നിലവിലുണ്ട്.\nകേരളത്തിന്റെ ദേശീയോത്സവമായ ഓണവുമായി ചരിത്രപരമായ ബന്ധവും ഈ ക്ഷേത്രത്തിനുണ്ട്. ചേരസാമ്രാജ്യത്തിന്റെ കാലത്താണ് കേരളത്തിൽ ഓണം ആഘോഷിച്ചുതുടങ്ങിയതെന്ന് കഥയുണ്ട്. മഹോദയപുരം ആസ്ഥാനമാക്കി ഭരിച്ചിരുന്ന ചേരമാൻ പെരുമാളിന്റെ രാജ്യാതിർത്തിയ്ക്കുള്ളിലായിരുന്നു തൃക്കാക്കരയും. തൃക്കാക്കര ക്ഷേത്രത്തിൽ ചിങ്ങമാസത്തിൽ നടത്തിവന്നിരുന്ന ഉത്സവം എല്ലാ ഹൈന്ദവഭവനങ്ങളിലും ആചരിയ്ക്കണമെന്ന് അദ്ദേഹം നിർദ്ദേശിച്ചു. അതെത്തുടർന്നാണ് കേരളത്തിൽ ഓണാഘോഷം തുടങ്ങിയത്.\nഎട്ടാം നൂറ്റാണ്ടിൽ ജീവിച്ചിരുന്ന തമിഴ് വൈഷ്ണവഭക്തകവിയായിരുന്ന നമ്മാഴ്വാർ തൃക്കാക്കരയപ്പനെക്കുറിച്ച് രണ്ട് പാസുരങ്ങൾ (സ്തുതിഗീതങ്ങൾ) രചിച്ചിരുന്നു. ഇവയിൽ അദ്ദേഹം സ്ഥലത്തെ 'കാൽക്കരൈ' എന്നും ഭഗവാനെ 'കാൽക്കരയപ്പപ്പെരുമാൾ' എന്നും ലക്ഷ്മീദേവിയെ 'പെരുംശെൽവ നായകി' എന്നും 'വാത്സല്യവല്ലി' എന്നുമാണ് വിശേഷിപ്പിച്ചിരുന്നത്. ക്ഷേത്രത്തെ അദ്ദേഹം 'കൊടിമതിൽ' എന്നും വിശേഷിപ്പിച്ചു.\nഎറണാകുളം ജില്ലയിൽ എറണാകുളത്തുനിന്നും ഏകദേശം 8 കിലോമീറ്റർ വടക്കുകിഴക്കുമാറി തൃക്കാക്കര നഗരസഭയിലാണ് ക്ഷേത്രം സ്ഥിതിചെയ്യുന്നത്. ജില്ലാ ആസ്ഥാനമായ കാക്കനാട്, കൊച്ചി ശാസ്ത്രസാങ്കേതിക സർവ്വകലാശാല തുടങ്ങിയവ തൃക്കാക്കരയിൽനിന്ന് വളരെ അടുത്താണ്. ക്ഷേത്രത്തിന്റെ തെക്കുഭാഗത്തുകൂടെ ഇടപ്പള്ളി-പൂക്കാട്ടുപടി റോഡ് കടന്നുപോകുന്നു. കിഴക്കോട്ടാണ് ക്ഷേത്രത്തിന്റെ ദർശനം. ക്ഷേത്രത്തിന്റെ നാലുഭാഗത്തും വഴികളുണ്ട്.\nഎട്ടേക്കറിലധികം വിസ്തീർണ്ണമുള്ള അതിവിശാലമായ ക്ഷേത്രസമുച്ചയമാണ് തൃക്കാക്കരയിലേത്. ഇതിനകത്ത് രണ്ട് ക്ഷേത്രങ്ങളുണ്ട് - വാമനക്ഷേത്രവും ശിവക്ഷേത്രവും. ശിവക്ഷേത്രത്തിനാണ് പഴക്കം കൂടുതലുള്ളത്. മഹാബലി തികഞ്ഞ ശിവഭക്തനായിരുന്നുവെന്നാണ് പുരാണകഥ. അദ്ദേഹം ആരാധിച്ചിരുന്ന സ്വയംഭൂവായ ശിവലിംഗമാണ് ശിവക്ഷേത്രത്തിലുള്ളതെന്ന് വിശ്വസിക്കപ്പെടുന്നു. ഈ ശിവനെ വന്ദിച്ചശേഷം വേണം വാമനനെ വന്ദിയ്ക്കാനെന്നാണ് ക്ഷേത്രത്തിലെ ആചാരം. 2014-ൽ ഈ ശിവക്ഷേത്രവും ഇതിനകത്തുള്ള ഉപക്ഷേത്രങ്ങളും പുതുക്കിപ്പണിതു. മുമ്പുണ്ടായിരുന്ന ക്ഷേത്രം അപൂർണ്ണമായ നാലമ്പലത്തോടെയാണ് നിലകൊണ്ടിരുന്നത്. എന്നാൽ ഇന്നത്തെ ക്ഷേത്രത്തിന് പൂർണ്ണ നാലമ്പലവും പ്രത്യേകം തിടപ്പള്ളിയും കിണറുമെല്ലാമുണ്ട്. ശിവക്ഷേത്രത്തിന്റെ തൊട്ടുമുന്നിലാണ് മഹാബലിയുടെ സിംഹാസനപ്രതിഷ്ഠയുള്ളത്.\nശിവക്ഷേത്രത്തിന്റെ വടക്കുഭാഗത്താണ് വാമനക്ഷേത്രം സ്ഥിതിചെയ്യുന്നത്. ശിവക്ഷേത്രത്തെ അപേക്ഷിച്ച് വലിപ്പം കൂടുതലാണ് വാമനക്ഷേത്രത്തിന്. ഇതിനോടുചേർന്നാണ് ഗോപുരങ്ങളും ആനക്കൊട്ടിലും ശീവേലിപ്പുരയും കൊടിമരവുമെല്ലാമുള്ളത്. സാമാന്യം വലിപ്പമുള്ള ആനക്കൊട്ടിലാണ് ഇവിടെയുള്ളത്. നാലഞ്ചാനകളെ എഴുന്നള്ളിയ്ക്കാനുള്ള സൗകര്യം ഇവിടെയുണ്ട്. ആനക്കൊട്ടിലിനപ്പുറത്താണ് ഭഗവദ്വാഹനമായ ഗരുഡനെ ശിരസ്സിലേറ്റുന്ന ചെമ്പുകൊടിമരമുള്ളത്. കൊടിമരത്തിനുമപ്പുറത്താണ് ക്ഷേത്രത്തിലെ ബലിക്കൽപ്പുര. വലിയ ബലിക്കല്ല് ഇവിടെ സ്ഥിതിചെയ്യുന്നു. ബലിക്കല്ല് പിച്ചളയിൽ പൊതിഞ്ഞ് സ്വർണ്ണം പൂശി സംരക്ഷിച്ചിരിയ്ക്കുന്നു. ഇതിന്റെ മച്ചിൽ ബ്രഹ്മാവിന്റെയും അഷ്ടദിക്പാലകരുടെയും രൂപങ്ങൾ കൊത്തിവച്ചിട്ടുണ്ട്.\nകിഴക്കും പടിഞ്ഞാറും നടകളിലുള്ള ഗോപുരങ്ങൾക്ക് നേരെ മുന്നിലും ക്ഷേത്രമതിൽക്കെട്ടിനകത്ത് തെക്കുഭാഗത്തും അരയാൽമരങ്ങളുണ്ട്. ഹൈന്ദവവിശ്വാസപ്രകാരം പുണ്യവൃക്ഷമായ അരയാലിന്റെ മുകളിൽ ബ്രഹ്മാവും നടുക്ക് വിഷ്ണുവും അടിയിൽ ശിവനും കുടികൊള്ളുന്നു, അതായത് അരയാൽ ത്രിമൂർത്തീസ്വരൂപമാണ് എന്നാണ് വിശ്വാസം. ബുദ്ധ - ജൈനമതങ്ങളിലും അരയാലിനെ പുണ്യകരമായി കണക്കാക്കുന്നു. ഇന്ത്യയുടെ ദേശീയവൃക്ഷവും അരയാൽ തന്നെ. ഒരു ആൽമരത്തിന്റെ ചുവട്ടിൽ നാഗദൈവങ്ങളുടെ പ്രതിഷ്ഠയുണ്ട്. നാഗരാജാവായി അനന്തനും നാഗയക്ഷിയും നാഗകന്യകയും നാഗചാമുണ്ഡിയും ചിത്രകൂടവുമാണ് ഇവിടെയുള്ളത്.\nവടക്കുഭാഗത്ത് ആനകളെ നിർത്തുന്ന സ്ഥലമാണ്. ഇതിനപ്പുറത്ത് ചെറിയൊരു ക്ഷേത്രക്കുളമുണ്ട്. 'കപിലതീർത്ഥം' എന്നാണ് ഇതിന്റെ പേര്. ക്ഷേത്രപ്രതിഷ്ഠ നടത്തിയതെന്ന് പറയപ്പെടുന്ന കപിലമഹർഷിയുടെ പേരിലറിയപ്പെടുന്ന ഈ കുളം വളരെ പവിത്രമായി കരുതുന്നു. ക്ഷേത്രം തന്ത്രിയ്ക്കും ശാന്തിക്കാർക്കും മാത്രമേ ഇതിൽ കുളിയ്ക്കാൻ അനുവാദമുള്ളൂ. മതിൽക്കുപുറത്ത് വടക്കുഭാഗത്ത് പൊതു ആവശ്യങ്ങൾക്കുള്ള ക്ഷേത്രക്കുളം സ്ഥിതിചെയ്യുന്നു. ഈ കുളത്തിൽ കുളിച്ചാണ് ഭക്തർ ക്ഷേത്രദർശനം നടത്തുന്നത്. ഉത്സവക്കാലത്ത് ഭഗവാന്റെ ആറാട്ട് നടക്കുന്നതും ഇവിടെത്തന്നെ.\nമതിൽക്കകത്ത് വടക്കുകിഴക്കുഭാഗത്ത് ബ്രഹ്മരക്ഷസ്സ് കുടികൊള്ളുന്നു. ഐതിഹ്യപ്രകാരം ഇവിടെ പണ്ട് ആത്മഹത്യ ചെയ്ത ഒരു ബ്രാഹ്മണബാലനാണ് ബ്രഹ്മരക്ഷസ്സായി വാഴുന്നത്. തൃക്കാക്കരയപ്പന്റെ നടയിൽ ഭജനമിരുന്ന ഈ ഉണ്ണി ഒരിയ്ക്കൽ കദളിപ്പഴം മോഷ്ടിച്ചുവെന്ന കുറ്റത്തിന് ശിക്ഷ കേൾക്കുകയും തുടർന്ന് ആത്മഹത്യ ചെയ്യുകയുമായിരുന്നുവത്രേ. മരിയ്ക്കും മുമ്പ് അവൻ 'ഭഗവദ്ചൈതന്യം നശിച്ചുപോകട്ടെ' എന്ന് ശപിയ്ക്കുകയും ചെയ്തു. ഈ ശാപമാണ് ക്ഷേത്രത്തെ അധഃപതനത്തിലെത്തിച്ചതെന്ന് വിശ്വസിച്ചുവരുന്നു. ഇന്ന് ഏതൊരു ചടങ്ങും ബ്രഹ്മരക്ഷസ്സിന്റെ അനുഗ്രഹത്തോടെയേ നടത്താറുള്ളൂ. പതിവിന് വിപരീതമായി ബ്രഹ്മരക്ഷസ്സിന് ശ്രീകോവിൽ പണിതിട്ടുണ്ടെന്നത് ശ്രദ്ധേയമാണ്. സാധാരണയായി ഒരു തറ മാത്രമേ ബ്രഹ്മരക്ഷസ്സിന് കാണാറുള്ളൂ. ഉഗ്രഭാവത്തോടെയുള്ള പ്രതിഷ്ഠയായതുകൊണ്ടാണത്രേ ഇങ്ങനെ ചെയ്തത്.\nവൃത്താകൃതിയിൽ തീർത്ത ഒറ്റനില ശ്രീകോവിലാണ് പ്രധാന ക്ഷേത്രത്തിലേത്. കരിങ്കല്ലിൽ തീർത്ത ശ്രീകോവിലിന് ഏകദേശം 160 അടി ചുറ്റളവുണ്ടാകും. ഇതിന്റെ മേൽക്കൂര ചെമ്പുമേഞ്ഞിട്ടുണ്ട്. മുകളിൽ സ്വർണ്ണത്താഴികക്കുടം ശോഭിച്ചുനിൽക്കുന്നു. അകത്തേയ്ക്ക് കയറാനുള്ള പടികൾ കരിങ്കല്ലിൽ പണിത് പിച്ചളയിൽ പൊതിഞ്ഞ് സ്വർണ്ണം പൂശിവച്ചിരിയ്ക്കുകയാണ്. നേരിട്ടുകയറാൻ പറ്റുന്ന രീതിയിലാണ് ഇവയുടെ നിർമ്മിതി. ശ്രീകോവിലിനകത്ത് അഞ്ചോളം മുറികളുണ്ട്. അവയിൽ പടിഞ്ഞാറേ അറ്റത്തുള്ളതാണ് വിഗ്രഹം പ്രതിഷ്ഠിച്ച ഗർഭഗൃഹം. നാലടിയോളം ഉയരം വരുന്ന അഞ്ജനശിലാനിർമ്മിതമായ വിഗ്രഹത്തിൽ കിഴക്കോട്ട് ദർശനമായാണ് ശ്രീ തൃക്കാക്കരയപ്പൻ കുടികൊള്ളുന്നത്. നിൽക്കുന്ന രൂപത്തിലാണ് വിഗ്രഹം. വാമനസങ്കല്പമാണെങ്കിലും വിഗ്രഹം ചതുർബാഹുവായ മഹാവിഷ്ണുവിന്റേതാണ്. അകത്ത് അഞ്ചോളം മുറികളുള്ളതിനാൽ സോപാനത്തുനിന്ന് ഏകദേശം 30 അടി ദൂരം വിഗ്രഹത്തിലേയ്ക്കുണ്ട്. ഇത്രയും ദൂരത്തുള്ള പ്രതിഷ്ഠകൾ അപൂർവ്വമാണ്. നാല് തൃക്കൈകളിൽ ശംഖ്, ചക്രം, ഗദ, താമര എന്നിവ ധരിച്ച് തൃക്കാക്കരയപ്പൻ കുടികൊള്ളുന്നു.\nവാമനമൂർത്തിയുടെ ശ്രീകോവിലിന്റെ പുറംചുവരുകൾ ധാരാളം ചുവർച്ചിത്രങ്ങളാലും ദാരുശില്പങ്ങളാലും സമ്പന്നമാണ്. രാമായണം, മഹാഭാരതം തുടങ്ങിയ പുരാണങ്ങളിൽ നിന്നുള്ള നിരവധി രംഗങ്ങൾ ഇവിടെ കാണാം. ഗജമസ്തകങ്ങളിലൂടെയാണ് ശ്രീകോവിലിന്റെ കഴുക്കോൽ താങ്ങിനിർത്തിയിട്ടുള്ളത്. വടക്കുവശത്ത് ഓവ് പണിതിരിയ്ക്കുന്നു.\nദീർഘചതുരാകൃതിയിലുള്ള ഒറ്റനില ശ്രീകോവിലാണ് ശിവക്ഷേത്രത്തിലുള്ളത്. കരിങ്കല്ലിൽ തീർത്ത ഈ ശ്രീകോവിൽ പ്രധാന ക്ഷേത്രത്തിലെ ശ്രീകോവിലുമായി തട്ടിച്ചുനോക്കുമ്പോൾ വളരെ ചെറുതും അനാകർഷകവുമാണ്. ഇതിന്റെ മേൽക്കൂര ഓടുമേഞ്ഞതാണ്. മുകളിലെ താഴികക്കുടം പിച്ചളയിലാണ് നിർമ്മിച്ചിരിയ്ക്കുന്നത്. ഇതിനകത്ത് രണ്ട് മുറികളേയുള്ളൂ. അവയിൽ പടിഞ്ഞാറേ അറ്റത്തുള്ളതാണ് ഗർഭഗൃഹം. ഒരടിയോളം ഉയരം വരുന്ന സ്വയംഭൂവായ ശിവലിംഗം കിഴക്കോട്ട് ദർശനമായി കുടികൊള്ളുന്നു. തികഞ്ഞ ശിവഭക്തനായിരുന്ന മഹാബലി ആരാധിച്ചിരുന്നതാണ് ഈ ശിവലിംഗമെന്ന് വിശ്വസിച്ചുവരുന്നു. സ്വയംഭൂലിംഗമായതിനാൽ മിനുക്കുപണികളൊന്നും തന്നെ ഇവിടെ നടത്തിയിട്ടില്ല. ശിവന് പ്രിയപ്പെട്ട കൂവളമാല, തുമ്പപ്പൂമാല, രുദ്രാക്ഷമാല എന്നിവ യാണ് പ്രധാന വഴിപാട്. തെക്കുംതേവർ എന്നറിയപ്പെടുന്ന മഹാദേവൻ തൃക്കാക്കരയിൽ കുടികൊള്ളുന്നു.\nശിവന്റെ ശ്രീകോവിൽ ഒഴുക്കൻ മട്ടിലുള്ള നിർമ്മിതിയായി കണക്കാക്കപ്പെടുന്നു. മുഖ്യപ്രതിഷ്ഠ തറനിരപ്പിൽ നിന്ന് അല്പം താഴെയാണ് സ്ഥിതിചെയ്യുന്നതെന്നത് ശ്രദ്ധേയമാണ്. വടക്കുവശത്ത് ഓവ് കരിങ്കല്ലിൽ നിർമ്മിച്ചിട്ടുണ്ട്. അഭിഷേകജലം ഇതിലൂടെ ഒഴുകിപ്പോകുന്നു. ശിവക്ഷേത്രമായതിനാൽ ഇവിടെ പൂർണ്ണപ്രദക്ഷിണം പാടില്ല.\nവാമനക്ഷേത്രത്തിനും ശിവക്ഷേത്രത്തിനും പ്രത്യേകമായി നാലമ്പലങ്ങൾ പണിതിട്ടുണ്ട്. രണ്ടിടത്തും നാലമ്പലം ഓടുമേഞ്ഞതാണ്. വാമനക്ഷേത്രത്തിലെ നാലമ്പലത്തിന്റെ പുറംചുവരുകളിൽ വിളക്കുമാടം കാണാം. നാലമ്പലത്തിലേയ്ക്ക് കടക്കുന്ന വഴിയിൽ ഇരുവശവുമായി വാതിൽമാടങ്ങൾ സ്ഥിതിചെയ്യുന്നു. തെക്കേ നാലമ്പലത്തിനകത്ത് തെക്കുകിഴക്കേമൂലയിൽ തിടപ്പള്ളിയും വടക്കുകിഴക്കേമൂലയിൽ കിണറും കാണാം. ശ്രീകോവിലിന്റെ തെക്കുപടിഞ്ഞാറേമൂലയിൽ പ്രത്യേകം ശ്രീകോവിലുകളിൽ കിഴക്കോട്ട് ദർശനമായി ശാസ്താവും ഭഗവതിയും കുടികൊള്ളുന്നു. സാധാരണരൂപത്തിലുള്ള വിഗ്രഹങ്ങളാണ് ഇരുവർക്കും. ശാസ്താവിന്റെ നടയ്ക്കുമുന്നിലാണ് ശബരിമല തീർത്ഥാടകർ മാലയിടുന്നതും കെട്ടുനിറയ്ക്കുന്നതും. വടക്കുകിഴക്കേമൂലയിൽ പടിഞ്ഞാട്ട് ദർശനമായി ശ്രീകൃഷ്ണഭഗവാന്റെ പ്രതിഷ്ഠ കാണാം. ഗോപാലകൃഷ്ണഭാവത്തിലുള്ള പ്രതിഷ്ഠയാണിത്. നാലടി ഉയരം വരുന്ന വിഗ്രഹമാണിവിടെ. 'കടമ്പനാട്ട് തേവർ' എന്നും ഈ പ്രതിഷ്ഠ അറിയപ്പെടുന്നു.\nശ്രീകോവിലിനുചുറ്റും അകത്തെ ബലിവട്ടം പണിതിട്ടുണ്ട്. അഷ്ടദിക്പാലകർ (കിഴക്ക് - ഇന്ദ്രൻ, തെക്കുകിഴക്ക് - അഗ്നി, തെക്ക് - യമൻ, തെക്കുപടിഞ്ഞാറ് - നിര്യതി, പടിഞ്ഞാറ് - വരുണൻ, വടക്കുപടിഞ്ഞാറ് - വായു, വടക്ക് - കുബേരൻ, വടക്കുകിഴക്ക് - ഈശാനൻ), സപ്തമാതൃക്കൾ (ബ്രാഹ്മി/ബ്രഹ്മാണി, വൈഷ്ണവി, മഹേശ്വരി, ഇന്ദ്രാണി, വരാഹി, കൗമാരി, ചാമുണ്ഡി), വീരഭദ്രൻ, ഗണപതി, ശാസ്താവ്, സുബ്രഹ്മണ്യൻ, ബ്രഹ്മാവ്, ദുർഗ്ഗ, അനന്തൻ, നിർമ്മാല്യധാരി (ഇവിടെ വിഷ്വക്സേനൻ]] എന്നിവരെ പ്രതിനിധീകരിയ്ക്കുന്ന ബലിക്കല്ലുകൾ ഇവിടെ പ്രതിഷ്ഠിച്ചിരിയ്ക്കുന്നു. ശീവേലിസമയത്ത് ഇവയിൽ ബലിതൂകുന്നു. ബലിക്കല്ലുകൾ ദേവന്റെ വികാരങ്ങളെ പ്രതിനിധീകരിയ്ക്കുന്നു എന്നാണ് വിശ്വാസം.\nശിവക്ഷേത്രത്തിലെ നാലമ്പലം ഏറെക്കാലമായി അപൂർണ്ണമായ നിലയിലായിരുന്നു. 2014-ലെ പുനരുദ്ധാരണത്തോടനുബന്ധിച്ചാണ് ഇത് പൂർത്തീകരിച്ചത്. ഇതിനകത്ത് ഇരുവശവും വാതിൽമാടങ്ങളുണ്ട്. ഇവിടെയുള്ള തിടപ്പള്ളി അടുത്ത കാലത്ത് മാത്രം പണിതതാണെങ്കിലും ക്ഷേത്രക്കിണർ മുമ്പേയുണ്ട്. ക്ഷേത്രത്തിൽ ശിവന്റെ ശ്രീകോവിലിന്റെ പുറകിൽ ഇരുവശത്തുമായി ഈരണ്ട് ശ്രീകോവിലുകൾ കാണാം. തെക്കുപടിഞ്ഞാറേമൂലയിലുള്ള ശ്രീകോവിലുകളിൽ ഗണപതിയും പാർവ്വതിയും വടക്കുപടിഞ്ഞാറേമൂലയിലുള്ള ശ്രീകോവിലുകളിൽ സുബ്രഹ്മണ്യനും ദുർഗ്ഗയും കുടികൊള്ളുന്നു. മുഖ്യപ്രതിഷ്ഠയുടേതുപോലെ കിഴക്കോട്ടുതന്നെയാണ് ഇവരുടെയും ദർശനം. ഇവരുടെ ശ്രീകോവിലുകളെല്ലാം ഒരേ രീതിയിലാണ് പണികഴിപ്പിച്ചിരിയ്ക്കുന്നത്. ശിവക്ഷേത്രത്തിന്റെ തൊട്ടുമുന്നിലാണ് മഹാബലിയുടെ സിംഹാസനസ്ഥാനം. ഒരു ആൽമരത്തിന്റെ ചുവട്ടിലാണ് മഹാബലിയുടെ സിംഹാസനം എന്ന പേരിൽ കസേര പണിതുവച്ചിരിയ്ക്കുന്നത്. നിത്യേന ഇതിന് വിളക്കുവയ്പുണ്ട്.\nവാമനമൂർത്തിയുടെ ശ്രീകോവിലിനുമുന്നിൽ ചതുരാകൃതിയിൽ നമസ്കാരമണ്ഡപം പണിതിട്ടുണ്ട്. ഇരുപതുകാലുകളോടുകൂടിയ നമസ്കാരമണ്ഡപമാണ് ഇവിടെയുള്ളത്. കരിങ്കല്ലിൽ തീർത്ത മണ്ഡപത്തിന്റെ മേൽക്കൂര ചെമ്പുമേഞ്ഞിട്ടുണ്ട്. മുകളിൽ സ്വർണ്ണത്താഴികക്കുടം. മണ്ഡപത്തിന്റെ മച്ചിലും മേൽക്കൂരയിലും ദാരുശില്പങ്ങൾ കാണാം. വിവിധ പുരാണരംഗങ്ങളിൽ നിന്നുള്ള ചിത്രങ്ങൾ ഇവിടത്തെ ചിത്രങ്ങളിലുണ്ട്. 1001 കലശം വച്ചുപൂജിയ്ക്കാനുള്ള സൗകര്യം ഇവിടെയുണ്ടെന്നാണ് കണക്ക്. മണ്ഡപത്തിന്റെ തെക്കുകിഴക്കേമൂലയിൽ യക്ഷിപ്രതിഷ്ഠയുണ്ട്. ഈ യക്ഷിയ്ക്ക് കരിവളയും ചാന്തും നൽകുന്നത് വിശേഷമാണ്.\nശ്രീ തൃക്കാക്കരയപ്പൻ (വാമനമൂർത്തി)[തിരുത്തുക]\nതൃക്കാക്കര ക്ഷേത്രത്തിലെ പ്രധാന പ്രതിഷ്ഠ. മഹാവിഷ്ണുവിന്റെ അഞ്ചാമത്തെ അവതാരമായ വാമനൻ പ്രധാന പ്രതിഷ്ഠയായി വരുന്ന രാജ്യത്തിലെ അപൂർവ്വം ക്ഷേത്രങ്ങളിലൊന്നായ ഇവിടെ മഹാബലിയ്ക്ക് മൂന്നടി മണ്ണ് ദാനം ചെയ്ത് അദ്ദേഹത്തെ അനുഗ്രഹിയ്ക്കുന്ന ഭാവമാണ് ഭഗവാന്. നാലടിയോളം ഉയരമുള്ള ശിലാവിഗ്രഹത്തിൽ കിഴക്കോട്ട് ദർശനമായാണ് തൃക്കാക്കരയപ്പൻ കുടികൊള്ളുന്നത്. വാമനഭാവമാണെങ്കിലും വിഗ്രഹം ചതുർബാഹുവായ വിഷ്ണുവിന്റേതാണ്. ഭഗവാന് പാൽപ്പായസം, അപ്പം, അട, ഉദയാസ്തമനപൂജ, കളഭാഭിഷേകം, തുളസിമാല തുടങ്ങിയവയാണ് പ്രധാന വഴിപാടുകൾ.\nശ്രീ തെക്കുംതേവർ (ശിവൻ)[തിരുത്തുക]\nതൃക്കാക്കര ക്ഷേത്രത്തിലെ രണ്ടാമത്തെ മുഖ്യപ്രതിഷ്ഠ. ശിവഭക്തനായിരുന്ന മഹാബലി ആരാധിച്ചിരുന്നതാണ് ഈ ശിവലിംഗം എന്ന് വിശ്വസിച്ചുവരുന്നു. ഒരടിയോളം വലിപ്പമുള്ള സ്വയംഭൂവായ ശിവലിംഗം കിഴക്കോട്ട് ദർശനമായി പ്രതിഷ്ഠിയ്ക്കപ്പെട്ടിരിയ്ക്കുന്നു. ഭഗവാന് ധാരയാണ് പ്രധാന വഴിപാട്. കൂടാതെ ശംഖാഭിഷേകം, കൂവളമാല, പിൻവിളക്ക്, ഉമാമഹേശ്വരപൂജ എന്നിവയും പ്രധാനമാണ്.\nവാമനക്ഷേത്രത്തിലെ പ്രധാന ഉപദേവനാണ് താരകബ്രഹ്മസ്വരൂപനും ഹരിഹരപുത്രനുമായ ധർമ്മശാസ്താവ്. വാമനക്ഷേത്രത്തിന്റെ നാലമ്പലത്തിനകത്ത് തെക്കുപടിഞ്ഞാറേമൂലയിൽ കിഴക്കോട്ട് ദർശനമായാണ് ശാസ്താവ് കുടികൊള്ളുന്നത്. ഒന്നരയടി ഉയരമുള്ള ഇരിയ്ക്കുന്ന രൂപത്തിലുള്ള വിഗ്രഹമാണിവിടെ. സാധാരണ ശാസ്താവിഗ്രഹങ്ങളുടെ അതേ രൂപമാണ് ഈ വിഗ്രഹത്തിന്. ഈ നടയിലാണ് ശബരിമല തീർത്ഥാടകർ മാലയിടുന്നതും കെട്ടുനിറയ്ക്കുന്നതുമെല്ലാം. നീരാജനമാണ് ശാസ്താവിന് പ്രധാന വഴിപാട്.\nവാമനക്ഷേത്രത്തിലെ മറ്റൊരു ഉപദേവതയായ ശ്രീകൃഷ്ണൻ നാലമ്പലത്തിനകത്ത് വടക്കുകിഴക്കേമൂലയിൽ പടിഞ്ഞാട്ട് ദർശനമായി കുടികൊള്ളുന്നു. ഗോപാലകൃഷ്ണനായാണ് പ്രതിഷ്ഠാ സങ്കല്പം. 'കടമ്പനാട്ട് തേവർ' എന്ന അപരനാമത്തിൽ അറിയപ്പെടുന്ന ഈ പ്രതിഷ്ഠ താരതമ്യേന അടുത്ത കാലത്തുണ്ടായതാണ്. നാലടി ഉയരം വരുന്ന മനോഹരമായ ശിലാവിഗ്രഹം തൃക്കൈകളിൽ കാലിക്കോലും ഓടക്കുഴലുമേന്തിയ ഭാവത്തിലാണ്. തൃക്കൈവെണ്ണ, പാൽപ്പായസം, തുളസിമാല, സഹസ്രനാമാർച്ചന എന്നിവയാണ് ശ്രീകൃഷ്ണഭഗവാന് പ്രധാന വഴിപാടുകൾ.\nവാമനക്ഷേത്രത്തിലെ മറ്റൊരു ഉപദേവതയാണ് ശ്രീഭഗവതി. ശാസ്താവിന്റെ ശ്രീകോവിലിന് തൊട്ടടുത്താണ് ഭഗവതിയുടെ ശ്രീകോവിൽ. ശംഖചക്രവരദാഭയങ്ങൾ ധരിച്ച ദുർഗ്ഗാദേവിയാണ് സങ്കല്പമെങ്കിലും ലക്ഷ്മി, സരസ്വതി ഭാവങ്ങളും ഈ ദേവിയ്ക്കുണ്ട്. നമ്മാഴ്വാർ ഈ ദേവിയെ 'പെരുംശെൽവ നായകി', 'വാത്സല്യവല്ലി' എന്നൊക്കെയാണ് വിശേഷിപ്പിച്ചിട്ടുള്ളത്. ഭഗവതിയ്ക്ക് പട്ടും താലിയും ചാർത്തുന്നതാണ് പ്രധാന വഴിപാട്. കൂട്ടുപായസവും പ്രധാനമാണ്.\nവാമനക്ഷേത്രത്തിലെ മറ്റൊരു ഉപദേവതയായ ശ്രീ യക്ഷിയമ്മ നമസ്കാരമണ്ഡപത്തിന്റെ തെക്കുകിഴക്കേമൂലയിലാണ് കുടികൊള്ളുന്നത്. വാൽക്കണ്ണാടി നോക്കുന്ന ഒരു സ്ത്രീയുടെ രൂപത്തിലാണ് പ്രതിഷ്ഠ. കരിവളയും ചാന്തും നൽകുന്നതാണ് പ്രധാന വഴിപാട്. രണ്ടുനേരവും യക്ഷിയമ്മയ്ക്ക് വിളക്കുവയ്പുണ്ട്.\nവാമനക്ഷേത്രവളപ്പിൽ തെക്കുപടിഞ്ഞാറേമൂലയിൽ കിഴക്കോട്ട് ദർശനമായാണ് നാഗദൈവങ്ങളുടെ പ്രതിഷ്ഠ. ആൽമരത്തിന്റെ ചുവട്ടിൽ പ്രത്യേകമൊരുക്കിയ തറയിലാണ് നാഗദൈവങ്ങൾ കുടികൊള്ളുന്നത്. നാഗരാജാവായി അനന്തനും നാഗയക്ഷിയും നാഗകന്യകയും നാഗചാമുണ്ഡിയും ചിത്രകൂടവും പരിവാരങ്ങളുമടങ്ങുന്നതാണ് പ്രതിഷ്ഠ. നൂറും പാലും, മഞ്ഞൾപ്പൊടി അഭിഷേകം, പുറ്റും മുട്ടയും, പാൽപ്പായസം എന്നിവയാണ് നാഗദൈവങ്ങൾക്ക് പ്രധാന വഴിപാടുകൾ.\nവാമനക്ഷേത്രവളപ്പിൽ വടക്കുകിഴക്കേമൂലയിൽ പടിഞ്ഞാട്ട് ദർശനമായാണ് ബ്രഹ്മരക്ഷസ്സിന്റെ പ്രതിഷ്ഠ. പണ്ട് ഈ ഭാഗത്ത് ആത്മഹത്യ ചെയ്ത ഒരു ബ്രാഹ്മണബാലനാണ് ബ്രഹ്മരക്ഷസ്സായി കുടികൊള്ളുന്നത്. ഐതിഹ്യപ്രകാരം താൻ ചെയ്യാത്ത തെറ്റിന് ശിക്ഷ കേട്ട ഈ ഉണ്ണി തുടർന്ന് തൃക്കാക്കരയപ്പനെ ശപിച്ച് ആത്മഹത്യ ചെയ്യുകയായിരുന്നു. ഈ ശാപമാണത്രേ പിന്നീട് ക്ഷേത്രത്തെ നാശത്തിലെത്തിച്ചത്. പിന്നീട് ക്ഷേത്രം നവീകരിച്ച് പുനഃപ്രതിഷ്ഠ നടത്തി ഗതകാലപ്രൗഢിയിലേയ്ക്ക് തിരിച്ചുവന്നപ്പോൾ ഈ ബ്രഹ്മരക്ഷസ്സിനെ ഉപദേവനാക്കി കുടിയിരുത്തുകയായിരുന്നു. ഇന്ന് ക്ഷേത്രത്തിലെ ഓരോ ചടങ്ങും ഈ ബ്രഹ്മരക്ഷസ്സിനെ പ്രീതിപ്പെടുത്തിയേ നടത്താറുള്ളൂ. ഭഗവാന്റെ ഉച്ഛിഷ്ടമാണ് ബ്രഹ്മരക്ഷസ്സിന് വഴിപാട്.\nശിവക്ഷേത്രത്തിലെ നാലമ്പലത്തിനകത്ത് തെക്കുപടിഞ്ഞാറേമൂലയിൽ കിഴക്കോട്ട് ദർശനമായാണ് സർവ്വവിഘ്നഹരനും ശിവപാർവ്വതീപുത്രനുമായ ഗണപതിഭഗവാന്റെ പ്രതിഷ്ഠ. ഒരടി മാത്രം ഉയരമുള്ള ചെറിയ വിഗ്രഹമാണ് ഗണപതിയ്ക്ക്. സാധാരണ ഗണപതിവിഗ്രഹങ്ങളുടെ അതേ രൂപമാണ് ഇതിനും. വിഘ്നേശ്വരപ്രീതിയ്ക്ക് ക്ഷേത്രത്തിൽ നിത്യേന ഗണപതിഹോമം നടത്തിവരുന്നുണ്ട്. ഒറ്റയപ്പം, മോദകം, കറുകമാല എന്നിവയാണ് ഗണപതിയുടെ മറ്റ് പ്രധാനവഴിപാടുകൾ.\nശിവക്ഷേത്രത്തിലെ നാലമ്പലത്തിനകത്ത് വടക്കുപടിഞ്ഞാറേമൂലയിൽ കിഴക്കോട്ട് ദർശനമായാണ് പ്രണവമന്ത്രത്തിന്റെ പൊരുളറിഞ്ഞ ശിവപാർവ്വതീപുത്രനായ സുബ്രഹ്മണ്യസ്വാമിയുടെ പ്രതിഷ്ഠ. ബാലസുബ്രഹ്മണ്യരൂപത്തിലുള്ള വിഗ്രഹമാണിവിടെ. ഏതാണ്ട് മൂന്നടി ഉയരം വരും. വലത്തെകൈ കൊണ്ട് അനുഗ്രഹിച്ച് ഇടത്തെകൈ അരയിൽ കുത്തിനിൽക്കുന്ന രൂപമാണ് സുബ്രഹ്മണ്യന്. വലത്തെ ചുമലിൽ വേലും കാണാം. പാലഭിഷേകം, പഞ്ചാമൃതം, നാരങ്ങാമാല എന്നിവയാണ് പ്രധാന വഴിപാടുകൾ.\nസുബ്രഹ്മണ്യന്റെ ശ്രീകോവിലിന് തൊട്ടടുത്താണ് ദുർഗ്ഗാദേവിയുടെ പ്രതിഷ്ഠയടങ്ങിയ ശ്രീകോവിലും. കിഴക്കോട്ട് ദർശനമായ ദേവി ശാന്തഭാവത്തിലാണ് കുടികൊള്ളുന്നത്. ചതുർബാഹുവായ ദേവി തൃക്കൈകളിൽ ശംഖചക്രവരദാഭയമുദ്രകൾ ധരിച്ചിട്ടുണ്ട്. പട്ടും താലിയും ചാർത്തൽ, കൂട്ടുപായസം, ലളിതാസഹസ്രനാമാർച്ചന എന്നിവയാണ് ദേവിയുടെ പ്രധാന വഴിപാടുകൾ.\nഗണപതിയുടെ ശ്രീകോവിലിന് തൊട്ടടുത്താണ് പാർവ്വതീദേവിയുടെ പ്രതിഷ്ഠയടങ്ങിയ ശ്രീകോവിലും. ഗൗരീശങ്കരഭാവത്തിൽ ശിവൻ കുടികൊള്ളുന്ന ക്ഷേത്രമായതുകൊണ്ടാണ് പാർവ്വതിയും ഇവിടെ കുടികൊണ്ടത്. കിഴക്കോട്ട് ദർശനമായ ദേവിയുടെ വിഗ്രഹം ഒരു കയ്യിൽ താമര പിടിച്ച ഭാവത്തിലാണ്. പട്ടും താലിയും ചാർത്തുന്നതാണ് പ്രധാന വഴിപാട്.\nനിത്യേന അഞ്ചുപൂജകളും മൂന്നുശീവേലികളുമുള്ള ക്ഷേത്രമാണ് തൃക്കാക്കര വാമനമൂർത്തിക്ഷേത്രം. ഇവയിൽ മൂന്ന് പൂജകൾ (ഉഷഃപൂജ, ഉച്ചപ്പൂജ, അത്താഴപ്പൂജ) ശിവക്ഷേത്രത്തിലും നടത്തുന്നുണ്ട്. പുലർച്ചെ നാലരയ്ക്ക് ശംഖനാദത്തോടെ പള്ളിയുണർത്തി അഞ്ചുമണിയ്ക്ക് നടതുറക്കുന്നു. നിർമ്മാല്യദർശനമാണ് ആദ്യത്തെ ചടങ്ങ്. അതിനുശേഷം അഭിഷേകവും മലർ നിവേദ്യവും നടത്തുന്നു. അഞ്ചേമുക്കാലോടെ ഉഷഃപൂജയും തുടർന്ന് സൂര്യോദയസമയത്ത് എതിരേറ്റുപൂജയും നടത്തുന്നു. ആറരയ്ക്ക് എതിരേറ്റുശീവേലി നടത്തുന്നു. എട്ടുമണിയ്ക്ക് പന്തീരടിപൂജയാണ്. പത്തരയ്ക്ക് ഉച്ചപ്പൂജയും പതിനൊന്നരയ്ക്ക് ഉച്ചശീവേലിയും നടത്തി ഉച്ചയ്ക്ക് പന്ത്രണ്ടുമണിയ്ക്ക് നടയടയ്ക്കുന്നു.\nവൈകീട്ട് അഞ്ചുമണിയ്ക്ക് വീണ്ടും നടതുറക്കുന്നു. സന്ധ്യയ്ക്ക് സൂര്യാസ്തമയമനുസരിച്ച് ദീപാരാധന നടത്തുന്നു. തുടർന്ന് ഏഴരയോടെ അത്താഴപ്പൂജയും എട്ടുമണിയ്ക്ക് അത്താഴശീവേലിയും നടത്തി എട്ടരയ്ക്ക് വീണ്ടും നടയടയ്ക്കുന്നു.\nസാധാരണ ദിവസങ്ങളിലെ പൂജാക്രമങ്ങളാണ് മേൽ സൂചിപ്പിച്ചത്. വിശേഷദിവസങ്ങളിലും ഉദയാസ്തമനപൂജയുള്ള ദിവസങ്ങളിലും സൂര്യ-ചന്ദ്രഗ്രഹണങ്ങളുള്ള ദിവസങ്ങളിലും ഇവയിൽ മാറ്റമുണ്ടാകും. എല്ലാ മാസവും തിരുവോണം നക്ഷത്രദിവസം തന്ത്രിപൂജയും പ്രസാദ ഊട്ടുമുണ്ടാകാറുണ്ട്.\nക്ഷേത്രത്തിലെ മുഖ്യ ഉത്സവം ചിങ്ങമാസത്തിൽ അത്തം നാളിൽ കൊടിയേറി തിരുവോണം നാളിൽ ആറാട്ടോടുകൂടി സമാപിയ്ക്കുന്ന തിരുവോണ മഹോത്സവമാണ്. ആദ്യകാലത്ത് കർക്കടകത്തിലെ തിരുവോണം മുതൽ ചിങ്ങത്തിലെ തിരുവോണം വരെ 28 ദിവസം ഉത്സവമുണ്ടായിരുന്നു! പിന്നീട് ചിങ്ങമാസത്തിലെ അത്തം കൊടിയേറിയുള്ള ഉത്സവമായി ചുരുങ്ങി. ഇന്നും ഇത് അതേപോലെ ആചരിച്ചുവരുന്നു. ഉത്സവത്തോടനുബന്ധിച്ച് കൊടിയേറ്റത്തിന് തൊട്ടുമുമ്പുള്ള ദിവസങ്ങളിൽ വിവിധ ശുദ്ധിക്രിയകൾ നടത്തുന്നുണ്ട്. അത്തം നാളിൽ ഒരു നിശ്ചിതമുഹൂർത്തത്തിൽ ഗരുഡാങ്കിതമായ ചെമ്പുകൊടിമരത്തിൽ കൊടിയുയർത്തുന്നതോടെ ഉത്സവം തുടങ്ങുന്നു. തൃപ്പൂണിത്തുറയിൽ ഇതോടനുബന്ധിച്ച് നടത്തപ്പെടുന്ന പരിപാടിയാണ് 'അത്തച്ചമയം'. ഇതിനുള്ള കൊടി കൊണ്ടുവരുന്നതും തൃക്കാക്കരയിൽ നിന്നാണ്. പണ്ടുകാലത്ത് കൊച്ചി മഹാരാജാവ് തൃപ്പൂണിത്തുറയിൽ നിന്ന് എല്ലാ അലങ്കാരങ്ങളോടും കൂടി എഴുന്നള്ളി തൃക്കാക്കരയിലെത്തി കൊടി വാങ്ങിപ്പോകുന്ന പരിപാടിയുണ്ടായിരുന്നു.\nകൊടിയേറ്റം കഴിഞ്ഞുള്ള പത്തുദിവസം തൃക്കാക്കര താന്ത്രികച്ചടങ്ങുകൾക്കും കലാപരിപാടികൾക്കും വേദിയാകും. വിശേഷാൽ ശീവേലി (ശ്രീഭൂതബലി), ദശാവതാരച്ചാർത്ത്, പൂക്കളമിടൽ എന്നിവയാണ് ഇവയിൽ പ്രധാനം. ഉത്സവക്കാലത്ത് പത്തുദിവസവും ക്ഷേത്രത്തിൽ ശ്രീഭൂതബലിയുണ്ടാകും. നിത്യശീവേലിയുടെ വിപുലീകരിച്ച രൂപമാണ് ശ്രീഭൂതബലി. രാവിലെയാണ് ഇത് നടത്തുക. ക്ഷേത്രത്തിലെ ദശാവതാരച്ചാർത്ത് വളരെ വിശേഷപ്പെട്ട ഒരു ചടങ്ങാണ്. പത്തുദിവസങ്ങളിൽ വിഗ്രഹത്തിൽ ഭഗവാന്റെ പത്ത് അവതാരങ്ങളുടെ രൂപത്തിൽ ചന്ദനം ചാർത്തുന്നതാണ് ഈ ചടങ്ങ്. ഓരോ ദിവസവും മത്സ്യം, കൂർമ്മം, വരാഹം, നരസിംഹം, വാമനൻ, പരശുരാമൻ, ശ്രീരാമൻ, ബലരാമൻ, ശ്രീകൃഷ്ണൻ, കൽക്കി എന്നീ രൂപങ്ങളിൽ ഭഗവാന് ചന്ദനം ചാർത്തുന്നു. ഇവയിൽ അഞ്ചാം നാളിലെ വാമനദർശനം വളരെ പ്രധാനപ്പെട്ടതാണ്. കൂടാതെ അവസാന നാളിൽ കൽക്കിദർശനം കഴിഞ്ഞാൽ വാമനന്റെ മറ്റൊരു രൂപമായ ത്രിവിക്രമന്റെ രൂപത്തിലും ചന്ദനം ചാർത്തുന്നുണ്ട്. ക്ഷേത്രനടയിൽ പത്തുദിവസവും പൂക്കളമിടും. കൊടിമരച്ചുവട്ടിൽ പ്രത്യേകം സ്ഥലത്ത് ചാണകം മെഴുകി അതിന്മേൽ പല വർണ്ണങ്ങളിലുള്ള പൂക്കളിട്ടുകൊണ്ടാണ് ചടങ്ങ് നടത്തുന്നത്. ഓരോ ദിവസവും പൂക്കളത്തിന്റെ വലിപ്പം കൂട്ടിക്കൂട്ടിക്കൊണ്ടുവരും. തിരുവോണം നാളിൽ വലിയ പൂക്കളമായിരിയ്ക്കും ഉണ്ടാകുക. ശിവക്ഷേത്രനടയിലും ഈ ദിവസങ്ങളിൽ വിശേഷാൽ ചടങ്ങുകളുണ്ടാകും.\nഉത്സവനാളുകളിൽ ക്ഷേത്രത്തിൽ ധാരാളം കലാപരിപാടികളുമുണ്ടാകും. ചാക്യാർക്കൂത്ത്, കഥകളി, ഓട്ടൻ തുള്ളൽ, പാഠകം എന്നിവയാണ് അവയിൽ ഏറ്റവും പ്രധാനം. കൂടാതെ ശാസ്ത്രീയ സംഗീതം, നൃത്തനൃത്യങ്ങൾ, മിമിക്രി, കഥാപ്രസംഗം തുടങ്ങിയവയും ഭംഗിയായി നടത്താറുണ്ട്. ക്ഷേത്രപ്രദക്ഷിണവഴിയിൽ തെക്കുകിഴക്കേമൂലയിലുള്ള സ്റ്റേജിലാണ് പരിപാടികൾ നടത്താറുള്ളത്.\nപൂരാടം നാളിലാണ് ഉത്സവത്തിനിടയിലെ പ്രധാന ചടങ്ങുകളിലൊന്നായ ഉത്സവബലി നടത്തുന്നത്. നിത്യേന നടക്കുന്ന ശീവേലിയുടെയും ശ്രീഭൂതബലിയുടെയും വിസ്തരിച്ച രൂപമാണ് ഉത്സവബലി. മരപ്പാണി കൊട്ടിക്കൊണ്ടാണ് ഇത് നടത്തുന്നത്. ഉത്രാടം നാളിലെ പകൽപ്പൂരവും വിശേഷച്ചടങ്ങാണ്. പിറ്റേന്ന് നടക്കുന്ന വലിയ പൂരത്തിന്റെ ഒരു ചെറുപതിപ്പ് എന്ന രീതിയിലാണ് ഇത് നടത്തുന്നത്. ഒമ്പത് ഗജവീരന്മാരെ അണിനിരത്തിയുള്ള ഈ പരിപാടി വളരെ ശ്രദ്ധേയമാണ്. ഇതിനോടനുബന്ധിച്ച് തൃക്കാക്കരയപ്പന് തിരുമുൽക്കാഴ്ച സമർപ്പിയ്ക്കുന്നതും പ്രധാനമാണ്. അന്ന് രാത്രിയാണ് പള്ളിവേട്ട. ഭഗവാൻ ക്ഷേത്രത്തിന് സമീപമുള്ള പറമ്പിൽ പോയി ഒരു കിടങ്ങിൽ അമ്പെയ്ത് തീർക്കുന്നതാണ് ഈ ചടങ്ങ്. തുടർന്ന് വാദ്യമേളങ്ങളുടെ അകമ്പടിയോടെ ഭഗവാൻ തിരിച്ചെഴുന്നള്ളുന്നു. പള്ളിവേട്ട കഴിഞ്ഞ് ക്ഷീണിച്ച ഭഗവാൻ പിറ്റേന്ന് രാവിലെ വളരെ വൈകി ഉണരുന്നു. അന്നാണ് വാമനന്റെ ജന്മനാൾ കൂടിയായ തിരുവോണം. രാവിലെ എല്ലാ താന്ത്രികച്ചടങ്ങുകൾക്കും ശേഷം മഹാബലിയെ ആനയിച്ചുകൊണ്ടുവരുന്ന പരിപാടി നടത്തുന്നു. ശിവക്ഷേത്രനടയിലാണ് ഈ ചടങ്ങുകളെല്ലാം നടത്തുന്നത്. അന്ന് രാത്രിയാണ് ആറാട്ട്. ഭഗവാൻ ഒമ്പത് ആനകളുടെ അകമ്പടിയോടെ ക്ഷേത്രത്തിനും നഗരത്തിനും ചുറ്റും പ്രദക്ഷിണം വച്ച് രാത്രി ഒമ്പതുമണിയോടെ ക്ഷേത്രക്കുളത്തിലെത്തുന്നു. വിശേഷാൽ പഞ്ചവാദ്യത്തോടെയാണ് എഴുന്നള്ളത്ത്. പുരാണകഥകളിലെ രംഗങ്ങൾ കോർത്തിണക്കിയ നിശ്ചലദൃശ്യങ്ങൾ അകമ്പടിയായുണ്ടാകും. ആറാട്ടുകടവിലെത്തുന്നതോടെ വിഗ്രഹം ആറാട്ടുകടവിലേയ്ക്ക് ഇറക്കിവയ്ക്കുന്നു. തുടർന്ന് തന്ത്രി സകല തീർത്ഥങ്ങളെയും ക്ഷേത്രക്കുളത്തിലേയ്ക്ക് ആവാഹിയ്ക്കുന്നു. അതിനുശേഷം തന്ത്രിയും ശാന്തിക്കാരും വിഗ്രഹം കയ്യിലേന്തി മൂന്നുതവണ മുങ്ങിനിവരുന്നു. പിന്നീട് വിഗ്രഹത്തിൽ മഞ്ഞളും ഇളനീരും അഭിഷേകം ചെയ്തശേഷം വിഗ്രഹവുമായി വീണ്ടും മൂന്നുതവണ മുങ്ങിനിവരുന്നു. ഭഗവാന്റെ സാന്നിദ്ധ്യം കൊണ്ട് പവിത്രമായ കുളത്തിൽ നിരവധി ഭക്തരും മുങ്ങിനിവരുന്നു. തുടർന്ന് എല്ലാവരും വസ്ത്രം മാറി തിരിച്ചെഴുന്നള്ളത്ത് നടത്തുന്നു. വഴിയിലുള്ള ഭക്തർ ഭഗവാനെ നിറപറയും നിലവിളക്കും കൊണ്ട് സ്വീകരിയ്ക്കുന്നു. തുടർന്ന് ക്ഷേത്രത്തിൽ മടങ്ങിയെത്തിയ ശേഷം ഏഴുതവണ ക്ഷേത്രത്തിനുചുറ്റും പ്രദക്ഷിണം വച്ച് കൊടിമരത്തിൽ നിന്ന് കൊടിയിറക്കുന്നു.\nഉത്സവത്തിന്റെ അവസാന ദിവസങ്ങളായ ഉത്രാടത്തിനും തിരുവോണത്തിനും ക്ഷേത്രത്തിലെത്തുന്നവർക്ക് വിഭവസമൃദ്ധമായ സദ്യ നൽകാറുണ്ട്. ക്ഷേത്രം വക ഓഡിറ്റോറിയത്തിലാണ് സദ്യ നടത്തുന്നത്. കള്ളവും ചതിയുമില്ലാതിരുന്ന ഒരു കാലത്തിന്റെ ഓർമ്മ പുതുക്കലായി ഈ ചടങ്ങ് നിലനിൽക്കുന്നു. ഈ ദിവസങ്ങളിൽ തന്നെയാണ് ക്ഷേത്രത്തിലെ വെടിക്കെട്ടും നടക്കുന്നത്.\nശിവക്ഷേത്രത്തിലെ പ്രധാന ഉത്സവമാണ് കുംഭമാസത്തിൽ കറുത്ത ചതുർദ്ദശി ദിവസം നടത്തപ്പെടുന്ന ശിവരാത്രി. ഈ ദിവസം ക്ഷേത്രത്തിൽ വിശേഷാൽ പൂജകളും കലാപരിപാടികളുമുണ്ടാകും. ശിവരാത്രി നാളിലെ പ്രധാന ചടങ്ങ് അഭിഷേകമാണ്. ഭക്തർ കൊണ്ടുവരുന്ന അഭിഷേകദ്രവ്യങ്ങൾ ശിവലിംഗത്തിൽ തുടരേ അഭിഷേകം ചെയ്യുന്നു. അന്ന് രാത്രി ക്ഷേത്രനടയടയ്ക്കില്ല. രാത്രിയിലെ ഓരോ യാമത്തിലും പൂജയും അതിനോടനുബന്ധിച്ച് കലശാഭിഷേകവുമുണ്ടാകും. നിരവധി ഭക്തർ ഇത് തൊഴാൻ ഉറക്കമൊഴിഞ്ഞ് ക്ഷേത്രത്തിലുണ്ടാകാറുണ്ട്.\nWikimedia Commons has media related to Thrikkakara Temple.\nഇവിടത്തെ ഓണാഘോഷങ്ങളെപ്പറ്റി ഹിന്ദു ദിനപത്രത്തിൽ വന്ന ലേഖനം\n"https://ml.wikipedia.org/w/index.php?title=തൃക്കാക്കര_വാമനമൂർത്തിക്ഷേത്രം&oldid=3253650" എന്ന താളിൽനിന്ന് ശേഖരിച്ചത്\nഈ താൾ അവസാനം തിരുത്തപ്പെട്ടത്: 03:23,5ഡിസംബർ 2019.


സിപിഎമ്മിന് സ്വാധീനമുള്ള പ്രദേശത്തെ അമ്പലപ്പറമ്പിൽ മുസ്ലീങ്ങളെ പ്രവേശിപ്പിക്കില്ലെന്ന് ബോർഡ്; വിമർശനം | Muslim|cpm|TEMPLE|religious\n86 റെയില്‍വെ ആശുപത്രികളിലും ഓക്‌സിജന് പ്ലാന്റുകള്; തീരുമാനവുമായി ഇന്ത്യന് റെയില്‍വെ\nചാമ്പ്യൻസ് ലീഗ് ഫൈനലിൽ സിറ്റി നിരയിൽ അഗ്വേറോ ഉണ്ടാകുമെന്ന് ഉറപ്പ് പറയാനാകില്ല: ഗ്വാർഡിയോള\nഇന്ത്യയെ അവഗണിച്ച് വാക്സീൻ കയറ്റുമതി നടത്തില്ല; സിറം ഇൻസ്റ്റിറ്റ്യൂട്ട്\nകണ്ണൂര്: ഉത്സവസമയങ്ങളിൽ ഒരു പ്രത്യേക മതവിഭാഗത്തിനെ ക്ഷേത്രത്തിൽ പ്രവേശിപ്പിക്കില്ലെന്ന ബോർഡ് സോഷ്യൽമീഡിയകളിൽ വൈറലാകുന്നു. ഉത്സവകാലങ്ങളില് അമ്പലപ്പറമ്പില് മുസ്ലീങ്ങളെ പ്രവേശിപ്പിക്കില്ല എന്നറിയിക്കുന്ന ബോര്‍ഡ് പ്രത്യക്ഷപ്പെട്ടത് കണ്ണൂരിലാണ്. കണ്ണൂര് പയ്യന്നൂരിലെ മല്ലിയോട്ട് പാലോട്ട് എന്ന് പേരുള്ള അമ്പലപ്പറമ്പിൽ ഉത്സവാഘോഷവുമായി ബന്ധപ്പെട്ട് സ്ഥാപിച്ച ബോര്‍ഡ് ആണ് ഇപ്പോൾ സോഷ്യൽമീഡിയ ചർച്ച ചെയ്യുന്നത്.\nമുസ്ലിം സമുദായങ്ങളെ അപമാനിക്കുന്നതിനു തുല്യമാണ് ഇത്തരം ബോർഡെന്ന് വിമർശനം. വര്‍ഗീയ വിഷം കുത്തിവെക്കുന്ന ഇത്തരം ബോർഡുകൾ ക്ഷേത്രഭൂമിയിൽ പ്രത്യക്ഷപ്പെട്ടതിനെതിരെയാണ് വിമർശനമുനയരുന്നത്. സിപിഎമ്മിന് സ്വാധീനമുള്ള പ്രദേശത്തെ അമ്പലപ്പറമ്പിലാണ് ഈ ബോര്‍ഡ് ഉയര്‍ന്നതെന്നും സോഷ്യല് മീഡിയ വിമര്‍ശിക്കുന്നുണ്ട്.\nAlso Read:29 ജീവനക്കാര്‍ക്ക് കൊവിഡ്; സ്വകാര്യ വസ്ത്രവ്യാപാര സ്ഥാപനം അടച്ചിടാന് ഉത്തരവിട്ട് ജില്ലാകളക്‌ടര്\nക്ഷേത്രം സ്ഥിതി ചെയ്യുന്ന കുഞ്ഞിമംഗലം എന്ന സ്ഥലം പാര്‍ട്ടിക്ക് സ്വാധീനമുള്ള പ്രദേശമാണെന്നും അതിനാല്‍ത്തന്നെ സിപിഎമ്മിന് സംഭവത്തിന്റെ ഉത്തരവാദിത്തത്തില് നിന്നും ഒഴിഞ്ഞുമാറാന് സാധിക്കില്ലെന്നും സി പി എം വിശദീകരണം നൽകേണ്ടതുണ്ടെന്നുമാണ് സോഷ്യൽമീഡിയ ആവശ്യപ്പെടുന്നത്. മനഃപൂർവ്വം കലാപമുണ്ടാക്കാനുള്ള ശ്രമം ആരുടെയെങ്കിലും പക്ഷത്ത് നിന്നും ഉണ്ടായോ എന്നും ചോദ്യങ്ങളുയരുന്നുണ്ട്.\nMuslim cpm TEMPLE religious\nസിപിഎം സംസ്ഥാന സെക്രട്ടറി സ്ഥാനത്തേക്ക് കോടിയേരി തിരിച്ചെത്തുന്നു? അന്തിമ തീരുമാനം നാളെയുണ്ടാകുമെന്ന് റിപ്പോർട്ട്\nMay 18, 2021, 07:06 pm IST\n‘പെണ്ണിനെന്താ കുഴപ്പം?’; കെ.കെ ശൈലജയെ തഴഞ്ഞതില് ഗായിക സിത്താരയുടെ പ്രതികരണം ഏറ്റെടുത്ത് സോഷ്യല് മീഡിയ\nMay 18, 2021, 05:01 pm IST\n‘കോപ്പ്’; കെ.കെ ശൈലജയെ ഒഴിവാക്കിയതിന് പിന്നാലെ പോരാളി ഷാജിയുടെ ഫേസ്ബുക്ക് പോസ്റ്റ്\nMay 18, 2021, 04:02 pm IST\nബിജെപിക്കാർക്ക് സൗജന്യ ഭക്ഷണം നിഷേധിക്കുന്നു, ബിജെപി സ്ഥാനാർത്ഥിയായ വനിതയ്ക്ക് വൈദ്യുതി കണക്ഷൻ നൽകുന്നില്ലെന്ന് ആരോപണം\nMay 18, 2021, 11:43 am IST\nMay 19, 2021, 07:57 am IST\nMay 19, 2021, 07:52 am IST\nMay 19, 2021, 07:47 am IST


നിർവാണ - The Writings of Sunil Upasana\n“But what, Oh Master, is the source, what the cause of things being dear and not dear, what gives birth to these feelings, how do they come to be? What being present, do we so feel, and what being absent, do we not so feel?”\n– Sakka-Panha, Dialogues of Buddha\nസഞ്ജയൻ താമസിക്കുന്നത് അഞ്ചുനില കെട്ടിടത്തിന്റെ മുകളിലെ നിലയിലാണ്. ആദ്യം കെട്ടിടത്തിനു നാലു നിലകളേ ഉണ്ടായിരുന്നുള്ളൂ. അഞ്ചാംനില പണികഴിപ്പിച്ചത് സഞ്ജയൻ താമസം തുടങ്ങിയ ശേഷമാണ്. പണക്കൊതി മൂലം ഉടമസ്ഥൻ ഒരുനില കൂടി പണിയാൻ തീരുമാനിച്ചപ്പോൾ സഞ്ജയൻ എതിർത്തു. കെട്ടിടത്തിനു ബലക്ഷയമുണ്ട്, സാഹസങ്ങൾ അരുത് എന്ന വാദങ്ങൾ ഉടമസ്ഥൻ ചെവിക്കൊണ്ടില്ല. സുരക്ഷയെപ്പറ്റി ആശങ്ക ഉണ്ടെങ്കിൽ മുറി ഒഴിഞ്ഞുകൊള്ളാൻ പറഞ്ഞു. സഞ്ജയനു പോകാൻ വേറെ ഇടങ്ങൾ ഉണ്ട്. എങ്കിലും മുറിയിലെ സാധനസാമഗ്രികൾ എല്ലാം കെട്ടിപ്പെറുക്കിയുള്ള യാത്രക്കാര്യം ഓർത്തപ്പോൾ വേണ്ടെന്നുവച്ചു. കൂടാതെ നഗരത്തിൽ കുറഞ്ഞ വാടകയ്ക്കു വേറെ സ്ഥലം കിട്ടുന്നതും ബുദ്ധിമുട്ടായിരുന്നു. ഇവിടെ രണ്ടു കൊല്ലത്തെ ലീസ് ആണ് എടുത്തിരിക്കുന്നത്. ഇക്കാലയളവിൽ വാടക വേണ്ട. പക്ഷേ കെട്ടിടത്തിലെ മറ്റു താമസക്കാർ വാടകക്കാരാണ്. ഓരോ പത്തു മാസം കൂടുമ്പോഴും അവർക്കു 1000 – 1500 രൂപ വാടക കൂടുന്നുണ്ട്. ലീസ് എടുത്ത കാലയളവിൽ പരിതാപകരമായ അവസ്ഥയിലായിരുന്ന കെട്ടിടത്തിന്റെ ഉടമസ്ഥൻ ഇപ്പോൾ പണക്കാരനാണ്. സ്വാധീനശക്തിയും ആവശ്യത്തിനുണ്ട്. തന്നെ ഇറക്കിവിടാൻ ഉടമസ്ഥനു താല്പര്യമുണ്ടെന്നു സഞ്ജയനു അറിയാം. എങ്കിലും അതിനു വഴങ്ങേണ്ടെന്നാണ് തീരുമാനമെടുത്തിരിക്കുന്നത്.\nRead More -> മോക്ഷം നേടുന്ന ബലികാക്കകൾ\nസജ്ഞയൻ എല്ലാം മൂളിക്കേട്ടു ഒന്നും മിണ്ടാതെ നടന്നു. ഇരുവരും കുൽദീപിന്റെ മുറിയിൽ എത്തി. അതൊരു വലിയ ഫ്ലാറ്റായിരുന്നു. നല്ല രീതിയിൽ എല്ലാം സജ്ജീകരിച്ചിരിക്കുന്നു. എല്ലാം എന്നു പറയാനില്ല. ആ ഫ്ലാറ്റിൽ ചെരുപ്പുകൾ മാത്രമേ കണ്ടുള്ളൂ.ബാറ്റ ഷോറൂമിനെ പോലുള്ള മൂന്നുകടകൾ തുടങ്ങാൻ മാത്രമുള്ള ചെരുപ്പുകൾ ഫ്ലാറ്റിലുണ്ടായിരുന്നു. അവ സൂക്ഷിക്കാൻ ഒരാളേക്കാളും പൊക്കമുള്ള പ്രത്യേക സ്റ്റാൻഡുകളും. അവയിൽ ചെരുപ്പുകൾ ഭംഗിയായി ഒതുക്കിവച്ചിരിക്കുന്നതു കാണാൻ പ്രത്യേക ഭംഗിയുണ്ട്. തൊട്ടടുത്ത മുറിയിൽ കുറേ ചെരുപ്പുകൾ കൂട്ടം കൂട്ടിയിട്ടിരിക്കുന്നതു കണ്ട് സജ്ഞയൻ കുൽദീപിനോടു ചോദിച്ചു.\n“തെറ്റിന്റെ മറുവശം ശരി അല്ല. തെറ്റിന്റെ നിരാസമാണ് ശരി”\n“തെറ്റായ ഒരു വീക്ഷണം നിരസിച്ചു ചെയ്തുകഴിഞ്ഞാൽ നാം വേറെ ശരിയായ വീക്ഷണം അന്വേഷിക്കേണ്ടതില്ല. വേറെ ശരിയായ വീക്ഷണത്തിൽ എത്തുന്നുമില്ല. തെറ്റിന്റെ നിരാസം തന്നെയാണ് ശരിയായ വീക്ഷണത്തെ പ്രതിനിധാനം ചെയ്യുന്നത്”\n28 Replies to “നിർവാണ”\nകഥ ഇഷ്ടപ്പെട്ടു സുനിലേ 🙂\nSunil MV says:\nnaveen sukumar says:\n“തെറ്റായ ഒരു വീക്ഷണം റെഫ്യൂട്ട് ചെയ്തുകഴിഞ്ഞാൽ നാം വേറെ ശരിയായ വീക്ഷണം അന്വേഷിക്കേണ്ടതില്ല. റെഫ്യൂട്ടേഷൻ തന്നെയാണ് ശരിയായ വീക്ഷണത്തെ പ്രതിനിധാനം ചെയ്യുന്നത്”\nദൈവമേ… ഇതെന്ത്? ന്യൂ ജെനറേഷന് കഥയോ?\nഎന്തായാലും കൊള്ളാം 🙂\nനന്നായി 🙂 നല്ല നിരീക്ഷണം. നല്ല ആശയം!\nകഥ ആദ്യ ദിവസം തന്നെ വായിച്ചിരുന്നു… അർഥം അത്ര മനസ്സിലാകാത്തതു കൊണ്ട് കമന്റ് ചെയ്തില്ല. നല്ല കഥ. 🙂 പക്ഷെ desires ഉപേക്ഷിക്കണം എന്ന ചിന്തയോട് എനിക്ക് വലിയ യോജിപ്പില്ല. ഈ നിർവാണം എങ്ങനെ ഇരിക്കും എന്ന്, എന്റെ അറിവിൽ ആരും കണ്ടു പിടിച്ചിട്ടില്ല.. പിന്നെ എങ്ങനെ മനുഷ്യന്റെതായ എല്ലാ ആഗ്രഹങ്ങളും ഈ നിർവാണത്തിനു വേണ്ടി വേണ്ട എന്ന് വയ്ക്കും? സത്യത്തിൽ നമ്മുടെ ആഗ്രഹങ്ങളും, ചിന്തയും, അത്യാഗ്രഹങ്ങളും, കുറ്റങ്ങളും കുറവുകളും അല്ലേ നമ്മെ define ചെയ്യുന്നത്? ഇതൊന്നുമില്ലെങ്കിൽ നമ്മളും മരങ്ങളും തമ്മിൽ എന്തു വ്യത്യാസം?\nഎഴുതിയതെല്ലാം എന്റെ വീക്ഷണമാണെന്നു തെറ്റിദ്ധരിക്കാതെ 🙂\n'നിർവാണം' എന്നത് indescribable ആണ്. 'It is…, It is not…” എന്നിങ്ങനെയാണ് അതിനെ നിർവചിക്കാൻ സാധിക്കുക. കൂടാതെ 'നിർവാണ' attain ചെയ്യാനുള്ളതാണ്. 'കണ്ടുപിടിക്കുക' എന്ന വാക്ക് അതിനോടു ചേർത്തുവക്കാൻ ആകില്ല.\n“നിർവാണ” വളരെ നന്നായി ഒഴുക്കോടെ പറഞ്ഞ കഥ .\nഇന്ന് മനുഷ്യരുടെ ആഗ്രഹങ്ങള് അത്യാഗ്രഹങ്ങളിലെയ്ക്ക് നിങ്ങി കൊണ്ട് ഇരിക്കുകയാണ് അതിന്‍റെതായ വൈഷമ്യങ്ങള് പല വിധത്തില് അവര് അനുഭവിക്കുകയും ചെയ്യുന്നു. സുനിലിന്‍റെ “നിർവാണ” അത് വ്യക്തമാക്കി തരുന്നു…\nഅടുത്തിടെ വായിച്ചതിൽ തൃപ്തി തോന്നിയ കഥ …….. മാഷെ അസൂയണ്ട് 😀\nഅതെയതെ പാലം കടക്കുക എന്നത് ഒരു പ്രഹേളീകയാണ്.ജീവിതവും മരണവും എന്ന രണ്ട് കുന്നുകൾക്കിടയിലുള്ള പാലം.കഥ ഇഷ്ടമായി.ഇവിടെ പല ബ്ലോഗ് വായനക്കാരും എത്താത്തത് എനിക്ക് അതിശയമയി തോന്നി.വിവരിപ്പിക്കേണ്ട ഒരു കഥ, വിലയിരുത്തേണ്ട ഒരു കഥ.ഒരു വിലയിരുത്തലിന് ഞൻ വരുന്നുണ്ട്. ബാറ്റ ഷോ റും വരെ ഒന്നു പോയിവരട്ടെ…ആശംസകൾ\nതെറ്റിന്റെയും ശരിയുടേയും നിര്‍വചനവും വീക്ഷ്ണതിലാനെന്നു തോന്നുന്നു…. നന്നായി അവതരിപ്പിച്ചു.., നിര്‍വാണത്തിന്റെ തലം നന്ന്….ആശംസകള്\nഉപാസനയിലെ എ ന്റെ ആദ്യവായന..ഇനിയ ങോട്ടു ഞാനുമുണ്ട്…\nആഗ്രഹങ്ങൾ അന്തമായിനീളാതിരിക്കുന്നതുനല്ലതുത ന്നെ…ചിന്തകൾ അനന്തമാവുന്നതു നല്ലത ല്ലെ…?\nചിന്തകളുടെ അറ്റവും വക്കുകളും കണ്ടാലും ഇതുത ന്നെയാണോ അത് എന്ന ചിന്ത ഭാക്കിയാവും…..ഇഷ് ട്ടമായി..പഴയ തൊക്കെ വായിക്ക ട്ടെ…\nPrevious Previous post: നീശന്\nNext Next post: ഇരട്ട ചെമ്പരത്തി


ശബരിമല: തെറ്റിദ്ധാരണ തീര്‍ക്കാന് ചര്‍ച്ചയാവാം, രാഷ്ട്രീയ ലക്ഷ്യത്തോടെയുള്ള സംഘര്‍ഷത്തിനു കീഴടങ്ങില് - Samakalika Malayalam\nശബരിമല: തെറ്റിദ്ധാരണ തീര്‍ക്കാന് ചര്‍ച്ചയാവാം, രാഷ്ട്രീയ ലക്ഷ്യത്തോടെയുള്ള സംഘര്‍ഷത്തിനു കീഴടങ്ങില്ലെന്ന് മുഖ്യമന്ത്രി\nBy സമകാലിക മലയാളം ഡെസ്‌ക് | Published: 08th October 2018 12:45 PM |\nLast Updated: 08th October 2018 12:45 PM | A+A A- |\nതിരുവനന്തപുരം: ശബരിമല സ്ത്രീ പ്രവേശന വിധിയുമായി ബന്ധപ്പെട്ട് സര്‍ക്കാര് നിലപാടില് ഏതെങ്കിലും വിഭാഗത്തിന് തെറ്റിദ്ധാരണ ഉണ്ടായിട്ടുണ്ടെങ്കില് ചര്‍ച്ചയ്ക്കു തയാറെന്ന് മുഖ്യമന്ത്രി പിണറായി വിജയന്. വിശ്വാസികളുമായി ഏറ്റുമുട്ടുകയെന്നത് സര്‍ക്കാര് നയമല്ലെന്ന് മുഖ്യമന്ത്രി പറഞ്ഞു. എന്നാല് രാഷ്ട്രീയ ലക്ഷ്യത്തോടെയുള്ള സംഘര്‍ഷത്തിനു മുന്നില് സര്‍ക്കാര് കീഴടങ്ങില്ലെന്ന് മുഖ്യമന്ത്രി വാര്‍ത്താ സമ്മേളനത്തില് വ്യക്തമാക്കി.\nശബരിമല സ്ത്രീ പ്രവേശനത്തില് കോടതി ഇടപെടലിനു വഴിവച്ചത് സര്‍ക്കാരിന്റെ ഏതെങ്കിലും തീരുമാനമായിരുന്നില്ല. സര്‍ക്കാര് ഉത്തരവോ നിയമനിര്‍മാണമോ ആയിരുന്നില്ല 1991ലെ ഹൈക്കോടതി വിധിയിക്കും ഇപ്പോഴത്തെ സുപ്രിം കോടതി വിധിക്കും വഴിവച്ചത്. 1990ല് എസ് മഹേന്ദ്രന് എന്നയാള് ഹൈക്കോടതി ജഡ്ജിക്ക് എഴുതിയ കത്ത് പൊതുതാത്പര്യ ഹര്‍ജിയായി പരിഗണിച്ചാണ് വിധി പറഞ്ഞത്. ശബരിമലയില് സ്ത്രീകള് പ്രാര്‍ഥിക്കുന്നതതായി ജന്മഭൂമി പത്രത്തില് വന്ന ചിത്രമായിരുന്നു ആ കത്തിന് ആധാരം.\nശബരിമലയില് സ്ത്രീകള് പ്രവേശിച്ചിരുന്നതായി ആ കേസിന്റെ വാദത്തിനിടെ ഒട്ടേറെ വസ്തുതകള് പുറത്തുവന്നു. ദേവസ്വം ബോര്‍ഡും ചീഫ് സെക്രട്ടറിയും മറ്റു കക്ഷികളും നല്‍കിയ സത്യവാങ്മൂലങ്ങളില് ആ വിവരങ്ങളുണ്ട്. മാസപൂജയ്ക്ക് പ്രായവ്യത്യാസമില്ലാതെ സ്ത്രീകള് വന്നിരുന്നു. ഹൈക്കോടതി വിധിയില് ഇക്കാര്യങ്ങള് എടുത്തുചേര്‍ത്തിട്ടുണ്ട്. ശബരിമലയില് സ്ത്രീകള് പ്രവേശിച്ചിരുന്നതിന് അറുതി വരുത്തുകയാണ് 1991 ഏപ്രില് അഞ്ചിനുള്ള വിധിയില് കേരള ഹൈക്കോടതി ചെയ്തത്. അതു മാറ്റണമെന്ന് സര്‍ക്കാര് ആവശ്യപ്പെട്ടിട്ടിട്ടില്ല. പിന്നീട് 2006ല് യങ് ലോയേഴ്‌സ് അസോസിയേഷന് എന്ന സംഘടനയാണ് സുപ്രിം കോടതിയെ സമീപിച്ചതെന്ന് മുഖ്യമന്ത്രി വിശദീകരിച്ചു.\nശബരിമലയില് എന്നല്ല ഒരിടത്തും സ്ത്രീകള്‍ക്കു വിവേചനം പാടില്ല എന്നതാണ് സംസ്ഥാന സര്‍ക്കാരിന്റെ നിലപാട്. എന്നാല് ആചാരവുമായി ബന്ധപ്പെട്ട കാര്യമായതിനാല് ഹിന്ദു ധര്‍മശാസ്ത്രത്തില് ആധികാരിക ജ്ഞാനമുള്ളവരുടെ സമിതി രൂപീകരിച്ച് ഇക്കാര്യം പരിശോധിക്കാന് ചുമതലപ്പെടുത്തണം എന്ന അപേക്ഷ സര്‍ക്കാര് സുപ്രിം കോടതിയില് സമര്‍പ്പിച്ചിരുന്നു. സുരക്ഷാ പ്രശ്‌നമുള്ളതുകൊണ്ട് സ്ത്രീകള്‍ക്കായി പ്രത്യേക തീര്‍ഥാടനക്കാലം എന്ന നിര്‍ദേശവും മുന്നോട്ടുവച്ചിരുന്നു. കോടതി വിധി എന്തായാലും സര്‍ക്കാര് അതു നടപ്പാക്കും എന്ന് സത്യവാങ്മൂലത്തില് തന്നെ വ്യക്തമാക്കിയിരുന്നതാണ്. പിന്നെ എങ്ങനെയാണ് ഇക്കാര്യത്തില് സര്‍ക്കാര് പുനപ്പരിശോധനാ ഹര്‍ജി നല്‍കുകയെന്ന് മുഖ്യമന്ത്രി ചോദിച്ചു.\nശബരിമല വിധിയില് കോണ്‍ഗ്രസിന്റെ നിലപാടുമാറ്റം വിസ്മയകരമാണ്. ദേശീയ പ്രസ്ഥാനത്തിന്റെ പാരമ്പര്യം ഒന്നൊന്നായി കൈയൊഴിയുകയാണ് ആ പാര്‍ട്ടി. കോണ്‍ഗ്രസ് തളരുന്നതിനും ബിജെപി വളരുന്നതിനും ഇതാണ് കാരണം. ആര്‍എസ്എസും ബിജെപിയും ആദ്യനിലപാടില്‍നിന്നു മലക്കം മറിഞ്ഞ് തെരുവില് കലാപമുണ്ടാക്കുകയാണെന്ന് മുഖ്യമന്ത്രി കുറ്റപ്പെടുത്തി.\nസ്ത്രീകള്‍ക്ക് ഏതു രംഗത്തും തുല്യത ഉറപ്പുവരുത്തുക എന്നതു തന്നെയാണ് സര്‍ക്കാര് നയം. ജെന്‍ഡര് ബജറ്റിങ് കൊണ്ടുവന്നത് അതിനാണ്. ഈ സര്‍ക്കാര് അധികാരത്തില് വന്നതിനു ശേഷം സ്ത്രീശാക്തീകരണത്തിനായി ഒട്ടേേെറ നടപടികള് സ്വീകരിച്ചു. എന്നാല് മതവിശ്വാസത്തെയും ആരാധനാ സ്വാതന്ത്ര്യത്തെയും സംരക്ഷിച്ചുകൊണ്ട് മുന്നോട്ടുപോവുകയെന്നതാണ് സര്‍ക്കാര് നിലപാട്. ഇക്കാര്യത്തില് ആര്‍ക്കെങ്കിലും തെറ്റിദ്ധാരണയുണ്ടായിട്ടുണ്ടെങ്കില് ചര്‍ച്ചയ്ക്കു സര്‍ക്കാര് തയാറാണ്. എന്നാല് രാഷ്ട്രീയ പ്രേരിതമായ സമ്മര്‍ദങ്ങള്‍ക്കു സര്‍ക്കാര് വഴിപ്പെടില്ലെന്നു മുഖ്യമന്ത്രി വ്യക്തമാക്കി. പ്രളയത്തെ നേരിടുന്നതില് ഒന്നിച്ചുനിന്ന നാടിനെ ഭിന്നിപ്പിക്കാന് ശ്രമം നടക്കുന്നതായി സംശയിക്കുന്ന സംഭവങ്ങളാണ് അരങ്ങേറുന്നതെന്ന് മുഖ്യമന്ത്രി പറഞ്ഞു.\nകേരളത്തിന്റെ ചരിത്ര പശ്ചാത്തലത്തില് കൂടി വേണം ശബരിമല വിധിയെ കാണാണെന്ന് മുഖ്യമന്ത്രി പറഞ്ഞു. ജന്മിത്ത ആചാരക്രമങ്ങളെ വെല്ലുവിളിച്ച് കേരളത്തില് ഒട്ടേറെ മുന്നേറ്റങ്ങളുണ്ടായി. ശ്രീനാരായണ ഗുരുവും അയ്യന്‍കാളിയും ഉള്‍പ്പെടെയുള്ളവര് നേതൃത്വം കൊടുത്തത് അതിനാണ്. യോഗക്ഷേമ സഭ ഉള്‍പ്പെടെ എല്ലാവരും പങ്കാളിയായി എന്നതാണ് കേരളത്തിന്റെ നവോത്ഥാനത്തിന്റെ പ്രത്യേകത. അടിസ്ഥാന വിഭാഗങ്ങളില്‍നിന്നു തുടക്കമിട്ട ആ മാറ്റം എല്ലാ വിഭാഗങ്ങളും ഏറ്റെടുക്കുകയായിരുന്നു.\nആചാരങ്ങള് മാറ്റണം എന്ന ലക്ഷ്യത്തോടെ ദേശീയ പ്രസ്ഥാനം ഇടപെട്ടതിന്റെ ഉദാഹരണമാണ് വൈക്കം സത്യഗ്രഹം. ഗാന്ധിജി ഉള്‍പ്പെടെയുള്ളവര് അതിനെ പിന്തുണച്ചു. വിവിധ സാമൂഹ്യ നേതാക്കള് പിന്തുണ പ്രഖ്യാപിച്ച് വൈക്കത്തെത്തി. സത്യഗ്രഹത്തിന് അനുകൂലമായി പൊതുജനാഭിപ്രായം രൂപീകരിക്കാന് മന്നത്തു പദ്മനാഭന്റെ നേതൃത്വത്തില് സവര്‍ണ ജാഥ സംഘടിപ്പിച്ചു.\nവൈക്കം സത്യഗ്രഹത്തെ പിന്തുടര്‍ന്ന് നാട്ടില് ഒട്ടേറെ സമരങ്ങള് നടന്നു. യാഥാസ്ഥിതിക ചിന്താഗതികളെ മറികടന്ന് നാടിനു മുന്നേറാന് കഴിഞ്ഞത് അതിന്റെയെല്ലാം ഫലമായാണ്. ഇവയിലൂടെ സ്ത്രീകളുടെ ജീവിതത്തിലുണ്ടായ മാറ്റം പ്രത്യേകം കാണേണ്ടതാണ്. മാറുമറയ്ക്കാനുള്ള അവകാശം, വിധവാ വിവാഹം, സ്ത്രീകള്‍ക്കു വിദ്യാഭാസം ചെയ്യാനുള്ള അവസരം എന്നിവയൊക്കെ നവാത്ഥാനത്തിന്റെ ഫലങ്ങളാണ്.\nപുരോഗമനപരമായ മാറ്റങ്ങളെ പിന്തുണയ്ക്കുന്ന നിലപാടാണ് രാഷ്ട്രീയ പാര്‍ട്ടികള് സ്വീകരിച്ചിരുന്നത്. കേരളത്തിന്റെ സാമൂഹ്യ പുരോഗതിയുടെ പശ്ചാത്തലം ഇതെന്ന് മുഖ്യമന്ത്രി പറഞ്ഞു.\nസ്ത്രീ പ്രവേശന വിധി പിണറായി വിജയന് വിവേചനം പുനപ്പരിശോധനാ ഹര്‍ജി